בס"ד

**אמונה בשעת משבר   
כתיבה ועריכה: הרב יוחאי רודיק**

**מבוא**

רצח ילדים בפיגועי טרור, משבר אישי בקיום מצוות, "צדיק ורע לו", עיכובים בהגשמת הגאולה, תסכול עקב עבירות והיכשלויות בחטאים, משבר ביחסים חברתיים ומשפחתיים, - אלה הם רק מעט מן הנושאים המעלים ספקות באמונה – האמונה אשר בכוחה אנו נדרשים להתמודד במציאות היום-יומית של חיינו הלאומיים והאישיים.

העיסוק בנושאים אלה דורש מאיתנו לדון, בשלב הראשון, בשתי שאלות יסודיות:

1. האין מניעה מאיתנו - **אנשים מאמינים** -לשאול שאלות קשות, להתלבט, ולברר לעומק את משמעות האירועים שאנו חווים?
2. מהם עקרונות החשיבה האמוניים הקיימים בעולם היהדות, שיעזרו לנו למצוא תשובות לשאלות האמונה?

נפתח את לימודנו בשירו של המשורר **נתן אלתרמן[[1]](#footnote-1)\***: "**מכל העמים"**. שיר זה מעורר שאלות רבות שכן המשורר עימת בו, במלוא העוצמה, את זוועות השואה מול האמונה באלוקי ישראל "אשר בחר" בעם ישראל לעם סגולה.

**נתן אלתרמן\*, "מכל העמים", הטור השביעי, כרך א', עמ' 9**

בִּבְכוֹת יְלָדֵינוּ בְּצֵל גַּרְדֻּמִּים

אֶת חֲמַת הָעוֹלָם לאׁ שָׁמַעְנוּ.

כִּי אַתָּה בְחַרְתָּנוּ מִכָּל הָעַמִּים,

אָהַבְתָּ אוֹתָנוּ וְרָצִיתָ בָּנוּ.

כִּי אַתָּה בְחַרְתָּנוּ מִכָּל הָעַמִּים,

מִנּוֹרְוֶגִים, מִצֶּ'כִים, מִבְּרִיטִים.

וּבִצְעֹד יְלָדֵינוּ אֱלֵי גַרְדֻּמִּים,

יְלָדִים יְהוּדִים, יְלָדִים חֲכָמִים,

הֵם יוֹדְעִים כִּי דָמָם לֹא נֶחְשַׁב בַּדָּמִים -

הֵם קוֹראִים רַק לָאֵם: אַל תַּבִּיטִי.

וְאוֹכֵל הַגַּרְזֶן בַּיָּמִים וּבַלֵּיל,

וְהָאָב הַנּוֹצְרִי הַקָּדוֹשׁ בְּעִיר רוֹם

לאׁ יָצָא מֵהֵיכָל עִם צַלְמֵי הַגּוֹאֵל

לַעֲמֹד יוֹם אֶחָד בַּפּוֹגְרוֹם.

לַעֲמדׁ יוֹם אֶחָד, יוֹם אֶחָד וִיחִידִי,

בַּמָּקוֹם שֶׁעוֹמֵד בּוֹ שָׁנִים כְּמוֹ גְדִי

יֶלֶד קָט,

אַלְמוֹנִי,

יְהוּדִי.

וְרַבָּה דְאָגָה לִתְמוּנוֹת וּפְסָלִים

וְאוֹצְרוֹת-אֳמָנוּת פֶּן יֻפְצָצוּ.

אַךְ אוֹצְרוֹת-אֳמָנוּת שֶׁל רָאשֵׁי-עוֹלָלִים

אֶל קִירוֹת וּכְבִישִׁים יְרֻצָּצוּ.

עֵינֵיהֶם מְדַבְּרוֹת: אַל תַּבִּיטִי, הָאֵם,

אֵיךְ שׁוּרוֹת אֲרֻכּוֹת הֻנַּחְנוּ.

חַיָּלִים וָתִיקִים וִידוּעִים לְשֵׁם,

רַק קְטַנִּים-בְּקוֹמָה אֲנַחְנוּ.

עֵינֵיהֶם מְדַבְּרוֹת עוֹד דְּבָרִים אֲחָדִים:

אֱלהי הָאָבוֹת, יָדַעְנוּ

שֶׁאַתָּה בְחַרְתּ ָנוּ מִכָּל הַיְלָדִים,

אָהַבְתָּ אוֹתָנוּ וְרָצִיתָ בָּנוּ.

שֶׁאַתָּה בְחַרְתָּנוּ מִכָּל הַיְלָדִים

לֵהָרֵג מוּל כִּסֵּא כְבוֹדֶךָ.

וְאַתָּה אֶת דָּמֵנוּ אוֹסֵף בְּכַדִּים

כִּי אֵין לוֹ אוֹסֵף מִלְּבַדֶּךָ.

וְאַתָּה מְרִיחוֹ כְּמוֹ רֵיחַ פְּרָחִים

וְאַתָּה מְלַקְּטוֹ בְמִטְפַּחַת,

וְאַתָּה תְבַקְשֶׁנּוּ מִידֵי הָרוֹצְחִים

וּמִידֵי הַשּׁוֹתְקִים גַּם יַחַד.

1. מהי תחושתך לאחר קריאת השיר?
2. מהו המסר שרצה המשורר להעביר לקוראים באמצעות השיר?

**להעביר את השאלות לצד השיר**

**האם מותר למאמין לשאול שאלות?**

אחד המצבים הקשים ביותר בעולמו של המאמין היא עמידתו נוכח סתירה לכאורה בין מודעותו לעובדה כי בורא עולם הוא צדיק וישר – "א-ל אמונה ואין עוול" (**דברים,** ל"ב, ד'), לבין **אירועים קשים** במציאות היום-יומית הן בעולמו הפרטי של המאמין והן בחיים בכלל. מחד-גיסא המאמין מודע למוגבלותו נוכח מעשי הבורא, ומאידך-גיסא תחושת חוסר צדק פועמת בקרבו בכל עוזה. האם מותר לנו לשאול שאלות על מעשי ה'? האם שאלת השאלות יש בה סתירה לאמונה הטהורה?

נעיין בפסוקים בתנ"ך העוסקים בשאלת **צדיק ורע לו**, ובתגובת המאמין מול עוול לכאורה.

**בראשית, י"ח, כ'-ל"ג**

|  |  |
| --- | --- |
| כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט לְמַעַן הָבִיא ה' עַל אַבְרָהָם אֵת אֲשֶׁר דִּבֶּר עָלָיו: וַיֹאמֶר ה' זַעֲקַת סְדֹם וַעֲמֹרָה כִּי רָבָּה וְחַטָּאתָם כִּי כָבְדָה מְאֹד: אֵרֲדָה נָּא וְאֶרְאֶה הַכְּצַעֲקָתָהּ הַבָּאָה אֵלַי עָשׂוּ כָּלָה וְאִם לֹא אֵדָעָה: וַיִּפְנוּ מִשָּׁם הָאֲנָשִׁים וַיֵּלְכוּ סְדֹמָה וְאַבְרָהָם עוֹדֶנּוּ עֹמֵד לִפְנֵי ה': וַיִּגַּשׁ אַבְרָהָם וַיֹּאמַר הַאַף תִּסְפֶּה צַדִּיק עִם רָשָׁע: אוּלַי יֵשׁ חֲמִשִּׁים צַדִּיקִם בְּתוֹךְ הָעִיר הַאַף תִּסְפֶּה וְלֹא תִשָּׂא לַמָּקוֹם לְמַעַן חֲמִשִּׁים הַצַּדִּיקִם אֲשֶׁר בְּקִרְבָּהּ: חָלִלָה לְּךָ מֵעֲשֹׂת כַּדָּבָר הַזֶּה לְהָמִית צַדִּיק עִם רָשָׁע וְהָיָה כַּצַּדִּיק כָּרָשָׁע חָלִלָה לָּךְ הֲשֹׁפֵט כָּל הָאָרֶץ לֹא יַעֲשֶׂה מִשְׁפָּט: וַיֹּאמֶר ה' אִם אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר וְנָשָׂאתִי לְכָל הַמָּקוֹם בַּעֲבוּרָם: וַיַּעַן אַבְרָהָם וַיֹּאמַר הִנֵּה נָא הוֹאַלְתִּי לְדַבֵּר אֶל אֲדֹנָי וְאָנֹכִי עָפָר וָאֵפֶר: אוּלַי יַחְסְרוּן חֲמִשִּׁים הַצַּדִּיקִם חֲמִשָּׁה הֲתַשְׁחִית בַּחֲמִשָּׁה אֶת כָּל הָעִיר וַיֹּאמֶר לֹא אַשְׁחִית אִם אֶמְצָא שָׁם אַרְבָּעִים וַחֲמִשָּׁה: וַיֹּסֶף עוֹד לְדַבֵּר אֵלָיו וַיֹּאמַר אוּלַי יִמָּצְאוּן שָׁם אַרְבָּעִים וַיֹּאמֶר לֹא אֶעֱשֶׂה בַּעֲבוּר הָאַרְבָּעִים: וַיֹּאמֶר אַל נָא יִחַר לַאדֹנָי וַאֲדַבֵּרָה אוּלַי יִמָּצְאוּן שָׁם שְׁלֹשִׁים וַיֹּאמֶר לֹא אֶעֱשֶׂה אִם אֶמְצָא שָׁם שְׁלֹשִׁים: וַיֹּאמֶר הִנֵּה נָא הוֹאַלְתִּי לְדַבֵּר אֶל אֲדֹנָי אוּלַי יִמָּצְאוּן שָׁם עֶשְׂרִים וַיֹּאמֶר לֹא אַשְׁחִית בַּעֲבוּר הָעֶשְׂרִים: וַיֹּאמֶר אַל נָא יִחַר לַאדֹנָי וַאֲדַבְּרָה אַךְ הַפַּעַם אוּלַי יִמָּצְאוּן שָׁם עֲשָׂרָה וַיֹּאמֶר לֹא אַשְׁחִית בַּעֲבוּר הָעֲשָׂרָה: וַיֵּלֶךְ ה' כַּאֲשֶׁר כִּלָּה לְדַבֵּר אֶל אַבְרָהָם וְאַבְרָהָם שָׁב לִמְקֹמוֹ: |  |

**ירמיה, י"ב, א'-ג'**

|  |  |
| --- | --- |
| צַדִּיק אַתָּה ה' כִּי אָרִיב אֵלֶיךָ אַךְ מִשְׁפָּטִים אֲדַבֵּר אוֹתָךְ **מַדּוּעַ דֶּרֶךְ רְשָׁעִים צָלֵחָה שָׁלוּ כָּל בֹּגְדֵי בָגֶד**: נְטַעְתָּם גַּם שׁרָׁשׁוּ יֵלְכוּ גַּם עָשׂוּ פֶרִי קָרוֹב אַתָּה בְּפִיהֶם וְרָחוֹק מִכִּלְיוֹתֵיהֶם: וְאַתָּה ה' יְדַעְתָּנִי תִּרְאֵנִי וּבָחַנְתָּ לִבִּי אִתָּךְ הַתִּקֵם כְּצֹאן לְטִבְחָה וְהַקְדִּשֵׁם לְיוֹם הֲרֵגָה: |  |

🎔 **חכמת הלב**: "אדם שאינו מזדהה עם צער חברו בידוע שלא עמדו אבותיו על הר סיני".

(רבי מנדל מזלוטשוב)

**איוב ב', ד'- י'**

|  |  |
| --- | --- |
| וַיְהִי הַיּוֹם וַיָּבֹאוּ בְּנֵי הָאֱלֹקִים לְהִתְיַצֵּב עַל ה' וַיָּבוֹא גַם הַשָּׂטָן בְּתֹכָם לְהִתְיַצֵּב עַל ה': וַיֹּאמֶר ה' אֶל הַשָּׂטָן אֵי מִזֶּה תָּבֹא וַיַּעַן הַשָּׂטָן אֶת ה' וַיֹּאמַר מִשֻּׁט בָּאָרֶץ וּמֵהִתְהַלֵּךְ בָּהּ: וַיֹּאמֶר ה' אֶל הַשָּׂטָן הֲשַׂמְתָּ לִבְּךָ אֶל עַבְדִּי אִיּוֹב כִּי אֵין כָּמֹהוּ בָּאָרֶץ אִישׁ תָּם וְיָשָׁר יְרֵא אֱלֹקִים וְסָר מֵרָע וְעֹדֶנּוּ מַחֲזִיק בְּתֻמָּתוֹ וַתְּסִיתֵנִי בוֹ לְבַלְּעוֹ חִנָּם:  וַיַּעַן הַשָּׂטָן אֶת ה' וַיֹּאמַר עוֹר בְּעַד עוֹר וְכלׁ אֲשֶׁר לָאִישׁ יִתֵּן בְּעַד נַפְשׁוֹ: אוּלָם שְׁלַח נָא יָדְךָ וְגַע אֶל עַצְמוֹ וְאֶל בְּשָׂרוֹ אִם לֹא אֶל פָּנֶיךָ יְבָרְכֶךָּ: וַיֹּאמֶר ה' אֶל הַשָּׂטָן הִנּוֹ בְיָדֶךָ אַךְ אֶת נַפְשׁוֹ שְׁמֹר: וַיֵּצֵא הַשָּׂטָן מֵאֵת פְּנֵי ה' וַיַּךְ אֶת אִיּוֹב בִּשְׁחִין רָע מִכַּף רַגְלוֹ וְעַד קָדְקֳדוֹ:  וַיִּקַּח לוֹ חֶרֶשׂ לְהִתְגָּרֵד בּוֹ וְהוּא יֹשֵׁב בְּתוֹךְ הָאֵפֶר: וַתֹּאמֶר לוֹ אִשְׁתּוֹ עֹדְךָ מַחֲזִיק בְּתֻמָּתֶךָ בָּרֵךְ אֱלֹקִים וָמֻת: וַיֹּאמֶר אֵלֶיהָ כְּדַבֵּר אַחַת הַנְּבָלוֹת תְּדַבֵּרִי גַּם אֶת הַטּוֹב נְקַבֵּל מֵאֵת הָאֱלֹקִים וְאֶת הָרָע לֹא נְקַבֵּל **בְּכָל זֹאת לֹא חָטָא אִיּוֹב בִּשְׂפָתָיו:** |  |

**שאלות לדיון**

1) מהי תגובת אברהם אבינו נוכח החלטת הקב"ה להשמיד את סדום.

מהי מסקנתך נוכח תגובתו?

2) מהי השאלה העיקרית בדברי הנביא ירמיה? האם תוכלו להתמודד עמה?

3) " **בְּכָל-זֹאת לֹא-חָטָא אִיּוֹב בִּשְׂפָתָיו** ". מהו החטא שלא חטא?

אדם הבוטח בבורא עולם ומאמין **בהשגחתו הפרטית** על הנבראים, אסור לו **לכאורה** לפחד ואסור לו לכאורה לשאול שאלות כיוון שהקב"ה שומר עליו. לאור זאת תמוהה תגובת יעקב אבינו נוכח פגישתו הצפויה עם עשו אחיו כמסופר להלן:

**בראשית ל"ב, ד'-י"ג**

כיצד ניתן להסביר את פחדו של יעקב אבינו למרות היותו אדם מאמין?!

|  |  |
| --- | --- |
| וַיִּשְׁלַח יַעֲקֹב מַלְאָכִים לְפָנָיו אֶל עֵשָׂו אָחִיו אַרְצָה שֵׂעִיר שְׂדֵה אֱדוֹם: וַיְצַו אֹתָם לֵאמֹר כֹּה תֹאמְרוּן לַאדֹנִי לְעֵשָׂו כֹּה אָמַר עַבְדְּךָ יַעֲקֹב עִם לָבָן גַּרְתִּי וָאֵחַר עַד עָתָּה: וַיְהִי לִי שׁוֹר וַחֲמוֹר צֹאן וְעֶבֶד וְשִׁפְחָה וָאֶשְׁלְחָה לְהַגִּיד לַאדֹנִי לִמְצֹא חֵן בְּעֵינֶיךָ: וַיָּשֻׁבוּ הַמַּלְאָכִים אֶל יַעֲקֹב לֵאמֹר בָּאנוּ אֶל אָחִיךָ אֶל עֵשָׂו וְגַם הֹלֵךְ לִקְרָאתְךָ וְאַרְבַּע מֵאוֹת אִישׁ עִמּוֹ: וַיִּירָא יַעֲקֹב מְאֹד וַיֵּצֶר לוֹ וַיַּחַץ אֶת הָעָם אֲשֶׁר אִתּוֹ וְאֶת הַצֹּאן וְאֶת הַבָּקָר וְהַגְּמַלִּים לִשְׁנֵי מַחֲנוֹת: וַיֹּאמֶר אִם יָבוֹא עֵשָׂו אֶל הַמַּחֲנֶה הָאַחַת וְהִכָּהוּ וְהָיָה הַמַּחֲנֶה הַנִּשְׁאָר לִפְלֵיטָה: וַיֹּאמֶר יַעֲקֹב אֱלֹהֵי אָבִי אַבְרָהָם וֵאלֹהֵי אָבִי יִצְחָק ה' הָאֹמֵר אֵלַי שׁוּב לְאַרְצְךָ וּלְמוֹלַדְתְּךָ וְאֵיטִיבָה עִמָּךְ: קָטֹנְתִּי מִכֹּל הַחֲסָדִים וּמִכָּל הָאֱמֶת אֲשֶׁר עָשִׂיתָ אֶת עַבְדֶּךָ כִּי בְמַקְלִי עָבַרְתִּי אֶת הַיַּרְדֵּן הַזֶּה וְעַתָּה הָיִיתִי לִשְׁנֵי מַחֲנוֹת: הַצִּילֵנִי נָא מִיַּד אָחִי מִיַּד עֵשָׂו כִּי יָרֵא אָנֹכִי אֹתוֹ פֶּן יָבוֹא וְהִכַּנִי אֵם עַל בָּנִים: וְאַתָּה אָמַרְתָּ הֵיטֵב אֵיטִיב עִמָּךְ וְשַׂמְתִּי אֶת זַרְעֲךָ כְּחוֹל הַיָּם אֲשֶׁר לֹא יִסָּפֵר מֵרֹב: | **?>**  2) מה הייתה תחושת יעקב לפני המפגש הצפוי?  **?>**  3) נסו להסביר את תגובת יעקב אבינו כאדם מאמין בקב"ה.. |

🎔 **חכמת הלב**: "נשמת האדם דומה לנר. לפעמים הנר דולק ולפעמים הוא כבוי. כך נשמת האדם לעיתים מאירה ולעיתים כבויה".

(הבעל שם טוב)

כיצד נוכל להסביר את פחדו של יעקב אבינו, על אף היותו מאמין בבורא עולם ובהשגחתו?!

אפשר למצוא מגוון פירושים לתגובת יעקב נוכח פגישתו העתידית עם עשו אחיו.

בחרנו בפירוש **אברבנאל[[2]](#footnote-2)\*** המתייחס לנושא זה ומדגיש בפירושו כי המאמין הוא **אדם**

**המתגבר על פחדו "**ובוטח בייעוד אלוקיו, נעיין בו:

**פירוש אברבנאל\*, בראשית ל"ב, ח'**

|  |  |
| --- | --- |
| וַיִּירָא יַעֲקֹב מְאֹד וַיֵּצֶר לוֹ וגו' עַד וַיְצַו אֶת הָרִאשׁוֹן כִּי יִפְגָּשְׁךָ וגו'. פַּחַד יַעֲקֹב וְיִרְאָתוֹ מֵעֵשָׂו לֹא הָיָה מֵחֻלְשַׁת אֱמוּנָתוֹ וּבִטְחוֹנוֹ בְּיִעוּדָיו, כִּי בֶּאֱמֶת לִבּוֹ בָּטוּחַ בַּה', **אֲבָל הָיָה פַּחְדּוֹ כְּדֶרֶךְ הַגִּבּוֹר הָאֲמִתִּי, שֶׁבְּהִכָּנְסוֹ לַמִּלְחָמָה יִפְחַד מֵהַמָּוֶת וְיַרְגִּישׁ בַּסַּכָּנָה אֲבָל מִפְּנֵי הַמַּעֲלָה יִבְזֶה הַחַיִּים וְיִבְחַר הַמָּוֶת הַיָּפֶה**, ּכְמוֹ שֶׁזָּכַר הַפִילוֹסוֹף בְּסֵפֶר הַמִּדּוֹת. וּמִי שֶׁיִּכָּנֵס לַמִּלְחָמָה לְחָשְׁבוֹ שֶׁלֹּא יָמוּת לֹא יִקָּרֵא גִּבּוֹר, כְּמוֹ שֶׁמִּי שֶׁיִּתֵּן צְדָקָה לְהַבְזוֹת הַמָּמוֹן בְּעֵינָיו – לֹא יִקָּרֵא נָדִיב, כִּי לֹא עָשָׂה זֶה לְטוּב בְּחִירָתוֹ אֶלָּא מִפְּנֵי הֱיוֹתוֹ מְבַזֶּה אֶת הַמָּמוֹן, וְלָכֵן רָאוּי לְגִבּוֹר שֶׁיִּתְעַצֵּב מִן הַמָּוֶת וְעַל כָּל זֶה יִבְחַר בָּהּ מִצַּד הַמַּעֲלָה, וּלְנָדִיב שֶׁיֹּאהַב הַמָּמוֹן אֲבָל יִתְנַהֵג מִצַּד הַמַּעֲלָה. **וְכֵן הָיָה עִנְיָן יַעֲקֹב כִּי אִם הָיָה בִּלְתִּי יָרֵא וְלֹא מְִפַחֵד מֵעֵשָׂו שֶׁיַּהַרְגֵהוּ וְיַהֲרֹג אֶת נָשָׁיו וּבָנָיו הִנֵּה בְּלֶכְתּוֹ אֵלָיו לֹא הָיָה מוֹרֶה עַל בִּטְחוֹנוֹ בַּשֵּׁם יִתּ' וּבְיִעוּדָיו, כִּי יִהְיֶה הוֹלֵךְ אֵלָיו לְחָשְׁבוֹ שֶׁיִּתְנַהֵג עִמּוֹ כְּאָח. אֲבָל עַתָּה שֶׁשִּׁעֵר בְּשִׂנְאָתוֹ אוֹתוֹ וְיָדַע זֶה בְּבֵרוּר עַד שֶׁהַכֹּחַ הַחִיּוּנִי אֲשֶׁר לְיַעֲקֹב הִתְפַּעֵל מִזֶּה כִּי רָאָה וּפָחַד, וְעַל כָּל זֶה שִׂכְלוֹ הַמַּנְהִיג אֶת הַכֹּחַ הַמִּתְעוֹרֵר אֲשֶׁר לוֹ, כְּמוֹ שֶׁרָאוּי לְבַעַל הַמַּעֲלָה, גָּעַר בּוֹ עַל פַּחְדּוֹ וְהִתְאַמֵּץ וְהָלַךְ לִקְרַאת אָחִיו זֶה בָּאֱמֶת הָרָאוּי לְהִקָּרֵא מַאֲמִין בִּנְבוּאָתוֹ וּבוֹטֵחַ בְּיִעוּד אֱלהָיו.** | **?>**  4) בהקשר לפחד - מיהו "גיבור אמיתי"?  **?>**  5) כיצד הסביר אברבנאל את פחד יעקב, נוכח אמונתו בה'? |

למדנו מדברי **אברבנאל** עיקרון חשוב. הפחד הוא אכן **תחושה טבעית** של כל אדם נורמלי, לפיכך לא קיימת דרישה מהמאמין שלא לפחד. הציפייה מאדם מאמין היא **שבזכות אמונתו** יצליח להתגבר על מכשולים, יצליח לנצח את פחדיו ויתחזק בביטחונו בבורא עולם.

עיקרון זה נוכל ללמוד גם לעניין נוסף. פעמים רבות בחיינו הפרטיים והלאומיים אנו ניצבים בפני אירועים המעמידים את אמונתנו וביטחוננו **במבחן מעשי.** האם מותר לנו לשאול שאלות כגון: "למה ומדוע", בעקבות מאורעות אלה, או ששאלות מסוג זה תהיינה מוגדרות ככפירה ופקפוק במעשיו של בורא עולם? אדם אינו נדרש לפעול בניגוד לטבעו **ותהיות ובירורים אמוניים הם חלק מבניין אישיותנו האמונית והשקפתנו הדתית.** השאלה העיקרית שעלינו לשאול את עצמנו היא: **מהי מטרת השאלה ומהי תכליתה.**

אדם מאמין בבורא עולם, שעיקר מגמתו לברר את מעשי ה' והנהגתו בעולם, השאלות שהוא שואל נובעות **מתוך רצון להעמיק בדרכי ה'** ולהבין את פועלו. אדם זה לא ייחשב כופר. שאלותיו **אינן** באות ממקום של התרסה וכפירה אלא ממקום של רצון לברר **באופן אמיתי** את יסודות האמונה, שאלותיו הן **שאלות לגיטימיות של אדם נורמלי** שחווה אירוע קשה.

אחת הדוגמאות המזעזעות לאירועים קשים שעבר עם ישראל היא השואה הנוראה. רבים מנסים להבין את מעשי ה' בהקשר זה ורבים אחרים נמנעים מלעסוק בנושא. נעיין להלן בדברי הרב **אליעזר ברקוביץ,** שהתמודד עם שאלות היסוד האלה וניסה לחזק את מעמד האמונה דווקא על רקע השאלות המורכבות והשואה הנוראה.

**הרב אליעזר ברקוביץ[[3]](#footnote-3)\*, "מאמרים על יסודות היהדות", עמ' 87-86**

שאלות האמונה להלן אינן מלמדות על כפירה, אלא על רצון אמיתי להבין

את דרכי ה' שופט כל הארץ.

|  |  |
| --- | --- |
| **הַ"הִתְדַּיְּנוּת" עִם אֱלֹקִים הִיא צֹרֶךְ שֶׁל הָאֱמוּנָה; הִיא נוֹבַעַת מִלֵּב לִבָּהּ שֶׁל הָאֱמוּנָה.** כַּאֲשֶׁר בְּסִפְרוֹ שֶׁל אֵלִי וִיזֶל ("הַלַּיְלָה") יֶלֶד מוּצָא לַהוֹרֵג בִּתְלִיָּה וּמִישֶׁהוּ שׁוֹאֵל: "הֵיכָן אֱלֹקִים?", זוֹהִי הַשְּׁאֵלָה הָרְאוּיָה לְהִשָּׁאֵל. אִלּוּלֵי נִשְׁאֲלָה הַשְּׁאֵלָה הָיָה בְּכָךְ מִשּׁוּם חִלּוּל הַשֵּׁם. אֱמוּנָה אֵינָהּ יְכוֹלָה לַעֲבֹר עַל זְוָעָה שֶׁכָּזֹאת לְסֵדֶר הַיּוֹם. אֱמוּנָה, בִּגְלַל הֱיוֹתָה אֵמוּן בָּאֱלֹקִים, תּוֹבַעַת מִמֶּנּוּ צֶדֶק. אֵין הִיא יְכוֹלָה לִסְבֹּל מְעֹרָבוּת שֶׁל אֱלֹקִים בְּאִי-צֶדֶק וּבְאַכְזָרִיּוּת. וְאוּלָם **הָאֱמוּנָה רוֹאָה אֶת יָד ה' בְּכָל דָּבָר תַּחַת הַשֶּׁמֶשׁ. הָאֱמוּנָה מְבַקֶּשֶׁת לְמִצְעָר לְקַבֵּל רֶמֶז בַּאֲשֶׁר לְטִיבָהּ שֶׁל הַהִתְעָרְבוּת הָאֱלקית, גַּם אִם לֹא לַהֲבִינָהּ לַחֲלוּטִין.** הפנייה לאלוקים מתוך הציפייה לקיום הצדק בעולם בכל עוצמת האמונה, בולטת כתמרור דרכים מראשיתה של הדרך היהודית בהיסטוריה. אַבְרָהָם מתדיין עִם אֱלֹקִים עַל גּוֹרָל סְדוֹם וַעֲמֹרָה. אָנוּ רוֹאִים כֵּיצַד אָדָם שֶׁבַּאֲדִיקוּתוֹ מַחֲשִׁיב אֶת עַצְמוֹ לֶ"עָפָר וָאֵפֶר" וְתוּ לֹא אוֹזֵר עֹז לפנות אל אלוקים בשאלה: "הֲשֹׁפֵט כָּל הָאָרֶץ לֹא יַעֲשֶׂה מִשְׁפָּט?" אֵין כָּאן סְתִירָה כְּלָל. אִישׁ הָאֱמוּנָה מַצִּיב לִפְנֵי אֱלֹקִים סִמָּן שְׁאֵלָה בִּגְלַל אֱמוּנָתוֹ...  זוֹ גַּם מַהוּת הַדִּילֵמָה שֶׁל אִיּוֹב. תְּלוּנָתוֹ הָעַקְשָׁנִית אֵינָהּ נוֹבַעַת מֵהַצָּרָה הָאִישִׁית שֶׁלּוֹ כִּי אִם מִלַּהַט אֱמוּנָתוֹ. אֱמוּנָתוֹ שֶׁל אִיּוֹב אֵינָהּ נֶחְלֶשֶׁת בְּקִרְבּוֹ. אַדְּרַבָּה, כֹּחַ הָאֱמוּנָה הוּא שֶׁמַּעֲנִיק מִשְׁנֵה תֹּקֶף לַהַאֲשָׁמָה. מַה שֶׁקָּרָה לְאִיּוֹב אֵינוֹ צוֹדֵק; זֶהוּ עָוֶל נוֹרָא מִשּׁוּם שֶׁהוּא נִשְׁפַּט לְאוֹר אִידֵאָל הַצֶּדֶק שֶׁגִּבֵּשׁ לְעַצְמוֹ אִיּוֹב מִכֹּחַ אֱמוּנָתוֹ בֶּאֱלֹקִים. סֵרוּבוֹ שֶׁל אִיּוֹב לְקַבֵּל אֶת טִעוּנֵי רֵעָיו הַמְּסַנְגְּרִים עַל הַהַשְׁגָּחָה הַעֶלְיוֹנָה אֵינוֹ עִנְיָן שֶׁל צַדְקָנוּת עִקֶּשֶׁת וְגַם אֵין הוּא נוֹבֵעַ מִתְּחוּשָׁה מֻגְזֶמֶת שֶׁל חֲשִׁיבוּת עַצְמִית. מַה שֶׁרֵעֵי אִיּוֹב מְנַסִּים לַעֲשׂוֹת הוּא לְלַמֵּד זְכוּת עַל עָוֶל כְּאִלּוּ הָיָה צֶדֶק. בְּלִי שֶׁיִּהְיוּ מוּדָעִים לְכָךְ, בַּעֲשׂוֹתָם זֹאת הֵם מְגַמְּדִים אֶת תְּפִיסַת הָאֱלֹקִים שֶׁל אִיּוֹב. בִּגְלַל אֱמוּנָתוֹ אֵין אִיּוֹב יָכֹל לְקַבֵּל דִּבְרֵי הַסָּנֵגוֹרְיָה עַל אֱלֹקִים, שֶׁמִּשְׁתַּמֵּעַ מֵהֶם עֶלְבּוֹן לִכְבוֹדוֹ שֶׁל הָאֵל שֶׁהוּא מַאֲמִין בּוֹ.  מְִקוֹמָהּ שֶׁל הַתְּהִיָּה עַל הַהַשְׁגָּחָה הָאֱלהִׁית בְּמַחֲנוֹת הַהַשְׁמָדָה הָיָה בִּתְחוּם הַמָּסֹרֶת הַקְּלָסִית שֶׁל הַיַּהֲדוּת. לְמַרְבֶּה הַצַּעַר, שֶׁלֹּא כְּמוֹ בַּמִּקְרֶה שֶׁל אִיּוֹב, אֱלֹקִים הִתְמִיד בִּשְׁתִיקָתוֹ עַד סוֹפָהּ שֶׁל הַטְּרָגֶדְיָה, וְהַמִּלְּיוֹנִים בְּמַחֲנוֹת הָרִכּוּז נִשְׁאֲרוּ לְבַדָּם וְנֶאֶלְצוּ לִדְאֹג לְעַצְמָם בְּיָם שֶׁל יֵאוּשׁ אֵינְסוֹפִי. עַד יָמֵינוּ נִטָּשׁ וִכּוּחַ בֵּין תֵּאוֹלוֹגִים עַל פֵּשֶׁר תְּשׁוּבָתוֹ שֶׁל אֱלֹקִים לְאִיּוֹב. תְּהֵא מַשְׁמָעוּתָהּ אֲשֶׁר תְּהֵא, דָּבָר אֶחָד בָּרוּר: בְּאַחֲרִית הַדְּבָרִים אֱלֹקִים מוֹפִיעַ בִּפְנֵי אִיּוֹב. הוּא מִתְוַדֵּעַ אֵלָיו; וְכָךְ אִיּוֹב יָכֹל לְהַשְׁלִים עִם אֱלֹקִים בַּמִּלִּים:  לְשֵׁמַע אֹזֶן שְׁמַעְתִּיךָ  וְעַתָּה עֵינִי רָאָתְךָ  עַל כֵּן אֶמְאַס וְנִחַמְתִּי  עַל עָפָר וָאֵפֶר. (אִיּוֹב מ"ב, ה'-ו').  מַשְׁבֵּר הָאֱמוּנָה בַּמַּחֲנוֹת לֹא זָכָה לְסִיּוּם מִן הַסּוּג זֶה. אֱלֹקִים הִמְשִׁיךְ לִשְׁתֹּק וּלְהַסְתִּיר פָּנָיו עַד לַסּוֹף הַמַּר. מִלְּיוֹנִים חִפְּשׂוּ אַחֲרָיו - לַשָּׁוְא. הֵם שְׁמָעוּהוּ לְשֵׁמַע אֹזֶן, אַךְ לְעֵינֵיהֶם נִגְלוּ "עָפָר וָאֵפֶר" שֶׁנּוֹתְרוּ מֵהֶם וּמִכָּל הַיָּקָר לָהֶם. לְמַעֲשֶׂה, הָיוּ שְׁנֵי טִיפּוּסֵי אִיּוֹב בְּאוֹשְׁוִויץ: זֶה שֶׁקִּבֵּל בְּאִחוּר אֶת עֲצַת אִשְׁתּוֹ שֶׁל אִיּוֹב וְהִפְנָה עֹרֶף לֶאֱלֹקִים, וְזֶה שֶׁדָּבַק בֶּאֱמוּנָתוֹ עַד הַסּוֹף, שֶׁהִצְהִיר עָלֶיהָ עַל סַף תָּאֵי הַגָּזִים, שֶׁהָיָה מְסֻגָּל לִצְעֹד אֶל מוֹתוֹ כְּשֶׁהוּא שָׁר בְּהַתְרָסָה (כלפי הנאצים – הערת העורכים) אֶת "הָאֲנִי מַאֲמִין" שֶׁלּוֹ. לְעֻמַּת מִי שֶׁאֱמוּנָתָם נִשְׁבְּרָה בְּמַחֲנוֹת הַמָּוֶת הָיוּ אֲחֵרִים שֶׁלֹּא פִּקְפְּקוּ לְרֶגַע. אִם עֲבוּר רַבִּים אֱלֹקִים לֹא הָיָה נוֹכֵחַ, עֲבוּר רַבִּים אֲחֵרִים הוּא לֹא אָבַד. אֵלֶּה שֶׁדָּחוּ אוֹתוֹ עָשׂוּ זֹאת מִתּוֹךְ מֶרֶד אוֹתֶנְטִי; אֵלֶּה שֶׁהִצְהִירוּ עַל אֱמוּנָתָם וְדָבְקוּ בָּהּ עַד הַסּוֹף הַמַּר עָשׂוּ זֹאת בֶּאֱמוּנָה שְׁלֵמָה.  הָאוֹתֶנְטִיוֹת שֶׁל הַמֶּרֶד כְּמוֹ גַּם הָאוֹתֶנְטִיוֹת שֶׁל הָאֱמוּנָה אֵינָן יְכוֹלוֹת לִהְיוֹת נַחֲלָתָם שֶׁל מִי שֶׁאֵינָם אֶלָּא אֶחָיו שֶׁל אִיּוֹב. הָאָדָם הָעוֹמֵד מִבַּחוּץ, אָחִי הַקְּדוֹשִׁים הַמְּעֻנִּים, מְקַבֵּל לְיָדָיו יְרוּשָׁה הַמַּעֲמִידָה אוֹתוֹ בִּמְבוּכָה. הוּא יוֹרֵשׁ הֵן אֶת הַמֶּרֶד הֵן אֶת הַפְגָּנַת הָאֱמוּנָה שֶׁל הַקְּדוֹשִׁים הַמְּעֻנִּים: מֶרֶד שֶׁהַפְגָּנַת הָאֱמוּנָה לֹא הִשְׁתִּיקָה אוֹתוֹ; הַפְגָּנַת אֱמוּנָה שֶׁהַמֶּרֶד לֹא רוֹקֵן אוֹתָהּ מִתֹּכֶן. בְּדוֹרֵנוּ שֶׁלָּנוּ, אָחִיו שֶׁל אִיּוֹב, אִם בִּרְצוֹנוֹ לִהְיוֹת נֶאֱמָן לַמּוֹרֶשֶׁת שֶׁנִּתְּנָה לוֹ מֵאֵת אֱלֹקִים, "מִתְדַּיֵּן" עִם אֱלֹקִים מִתּוֹךְ מֶרֶד שֶׁבָּאֱמוּנָה וּמִתּוֹךְ אֱמוּנָה מַרְדָּנִית. לְמַה הוּא יָכֹל לְיַחֵל? אֵין הוּא מְבַקֵּשׁ לְהָבִין בְּמוּנָחֵי הָאֱמוּנָה שֶׁלּוֹ אֶת שֶׁעָלָה בְּגוֹרָל עַמּוֹ. אֵין הוּא מְנַסֶּה לִזְכּוֹת בְּמַבָּט חָטוּף אֶל "יָד ה'" כְּדֵי לְהָבִין אֵיזוֹ מַשְׁמָעוּת עֲשׂוּיָה לִהְיוֹת לְהַשְׁמָדַת יְהוּדֵי אֵירוֹפָּה בַּתָּכְנִית הָאֱלֹקִית. לְהָבִין פֵּרוּשׁוֹ לְהַצְדִּיק, לְקַבֵּל. אֶת זֹאת הוּא לֹא יַעֲשֶׂה. הוּא מְצַפֶּה לִמְצֹא אֶת הַצָּפוּן בֶּאֱמוּנָתוֹ הַדָּתִית. **הוּא מְבַקֵּשׁ לְהַצְהִיר עַל אֱמוּנָתוֹ, אַךְ לֹא מִתּוֹךְ הַעֲמָדַת פָּנִים כְּאִלּוּ לֹא אֵרְעָה הַשּׁוֹאָה מֵעוֹלָם. הוּא יוֹדֵעַ שֶׁדּוֹר זֶה חַיָּב לִחְיוֹת וּלְהַאֲמִין בְּצִלָּהּ שֶׁל הַשּׁוֹאָה. עָלָיו לִלְמֹד כֵּיצַד לַעֲשׂוֹת זֹאת. כְּדֵי שֶׁאֱמוּנָתוֹ תּוּכַל לְהִשָּׁאֵר בַּעֲלַת מַשְׁמָעוּת עָלָיו לְהַקְצוֹת מָקוֹם לָאֲפֵלָה הַמְּסַמֵּאת שֶׁל מַחֲנוֹת הַהַשְׁמָדָה בְּתוֹךְ הָאֱמוּנָה שֶׁלּוֹ. הָאֲפֵלָה תִּשָּׁאֵר, אַךְ "לְאוֹרָהּ" הוּא יַצְהִיר עַל אֱמוּנָתוֹ וְהִיא תִּתֵּן מִשְׁנֵה תֹּקֶף לְהַצְהָרוֹתָיו. הַבִּלְתִּי מֻסְבָּר לֹא יִתְחַוֵּר, אַךְ הוּא יַהֲפֹךְ לְהַשְׁפָּעָה חִיּוּבִית בְּגִבּוּשׁ הַדָּבָר שֶׁיֵּשׁ לְהַכִּיר בּוֹ…** | **?>**   1. הסבירו את שאלת אברהם אבינו אל הקב"ה: "השופט כל הארץ לא יעשה משפט"?   מה בא לידי ביטוי בשאלה זו?  **?>**   1. לאחר משברים אישיים ולאומיים נשאלות שאלות אמוניות.   כיצד עלינו  להגיב על  שאלות אלו.?  - השיבו  בלשונכם,  בהעמקה  ובהרחבה,    **?>**  8) מהו המסר המודגש בסוף המאמר? |

🎔 **חכמת הלב**: "ניתן לכבות את הנר, אבל את מהות האור לא ניתן לכבות".

(הרבי מגור)

יש להדגיש שקשה לענות תשובה חד-משמעית לשאלות האמונה שעולות נוכח זוועות השואה הנוראה ויש הסוברים שלא ניתן להבין, בשכל אנושי, את מהותה וסיבותיה. ניסינו להתוות כיוון להתמודדות עם השאלה **אם מותר בכלל לאדם מאמין לשאול שאלות אמוניות נוכח אירועים העומדים לכאורה בסתירה לאמונתו בבורא עולם.** הגענו למסקנה כי המאמין איננו נבחן בשתיקתו דווקא, אלא ביכולתו **להמשיך ולהאמין** למרות קושיותיו, וחרף המשברים האישיים או הלאומיים שעברו עליו.

להלן נלמד עקרונות אחדים העוסקים בהתמודדות עם **המשמעות** של רוע, של משברים ושל סבל, בעולם אמוני שביסודו מוטבעת ההשקפה "א-ל אמונה ואין עוול" (דברים ל"ב, ד'). הפנמת עקרונות אלה עשויה לסייע לנו בחיי היום-יום שלנו הן במישור האישי והן במישור הלאומי.

**דרכי התמודדות של אדם מאמין עם משבר**

האמונה היהודית מודעת היטב למצבי קושי במהלך חייו של היחיד וקורותיה של האומה. חכמי ישראל לדורותיהם עיצבו השקפת עולם המאפשרת למאמין להתמודד עם הקושי מתוך אמונה עמוקה ומתוך ראייה ערכית של המציאות. להלן נציג כמה שיטות של גדולי ישראל שעסקו בהיבטים שונים של המשבר האמוני בכלל ושל שאלת "צדיק ורע לו" בפרט:

🎔 **חכמת הלב**: "אי אפשר לגרש את החושך במקלות. את החושך מגרשים על ידי מעט אור".

(אימרה חסידית)

1. פירוש ה**מלב"ם** לספר **דברים,** פרק ו', פסוק ד**'.**
2. **תלמוד בבלי**  נידה, ל"א עמוד א'.
3. מדרש **בראשית רבה,** פרשה ל"ד.
4. **רבי יהודה הלוי** (ריה"ל) בספר **הכוזרי**, מאמר שלישי, סעיף י"א.
5. **רבי משה בן מימון** (רמב"ם), **מורה נבוכים**, חלק ג', פרק י"ב.
6. **הרב יוסף דב סולוביצ'יק**, **"קול דודי דופק",** בתוך הספר: איש האמונה.

**א. הטוב והרע מאת ה' ותכליתם לטוב**

נפתח את דיוננו בתיאור אחד האירועים המזעזעים ביותר בין תיאורי הריגתם של **עשרת הרוגי מלכות**, תיאור מותו של **רבי עקיבא**[[4]](#footnote-4)\*.

**תלמוד בבלי, מסכת ברכות ס"א עמוד א'**

|  |  |
| --- | --- |
| "בְּשָׁעָה שֶׁהוֹצִיאוּ אֶת רבי עֲקִיבָא לַהֲרִיגָה זְמַן קְרִיאַת שְׁמַע הָיָה, וְהָיוּ סוֹרְקִין אֶת בְּשָׂרוֹ בְּמַסְרְקוֹת שֶׁל בַּרְזֶל, וְהָיָה מִתְכַּוֵּן לְקַבֵּל עָלָיו עֹל מַלְכוּת שָׁמַיִם בְּאַהֲבָה. אָמְרוּ לוֹ תַּלְמִידָיו: רַבֵּנוּ! עַד כָּאן? אָמַר לָהֶם: כָּל יָמַי הָיִיתִי מִצְטַעֵר עַל פָּסוּק זֶה: "וּבְכָל נַפְשְׁךָ" – וַאֲפִלּוּ הוּא נוֹטֵל אֶת נִשְׁמָתְךָ; אָמַרְתִּי: מָתַי יָבוֹא לְיָדִי וַאֲקַיְּמֶנּוּ! וְעַכְשָׁו שֶׁבָּא לְיָדִי – לֹא אֲקַיְּמֶנּוּ? **הָיָה מַאֲרִיךְ בְּ"אֶחָד" עַד שֶׁיָּצְאָה נִשְׁמָתוֹ בְּ"אֶחָד".** יָצְאָה בַּת קוֹל וְאָמְרָה: אַשְׁרֶיךָ, רבי עֲקִיבָא, שֶׁיָּצְאָה נִשְׁמָתְךָ בְּ"אֶחָד"; אָמְרוּ מַלְאֲכֵי הַשָּׁרֵת לִפְנֵי הַקָּדוֹשׁ בָּרוּךְ הוּא: רִבּוֹנוֹ שֶׁל עוֹלָם, זוֹ תּוֹרָה וְזֶה שְׂכָרָהּ?... יָצְאָה בַּת קוֹל וְאָמְרָה לוֹ: אַשְׁרֶיךָ, רבי עֲקִיבָא, שֶׁאַתָּה מְזֻמָּן לְחַיֵּי הָעוֹלָם הַבָּא!" |  |

מדוע בשעה שסרקו את בשרו של רבי עקיבא במסרקות של ברזל וקרא "שמע ישראל ה' אלוקינו ה' אחד", האריך דווקא במילה "**אחד**"?

**המלבי"ם,** בפירושו לספר **דברים**, הסביר את משמעותו העמוקה של פסוק זה שבו מודגשים

**ייחוד ה' ואחדותו**. הסברו מורה **דרך להתמודדות** עם משבר באמונה.

**פירוש המלבי"ם[[5]](#footnote-5)\* לספר דברים, פרק ו', פסוק ד' ("שמע ישראל")**

|  |  |
| --- | --- |
| **הָאֻמּוֹת הַקּוֹדְמִים שֶׁהָיוּ מַאֲמִינִים בְּרִבּוּי הָאֱלֹהוּת, הִשְׁווּ בְּזֶה שֶׁיֵּשׁ אֱלֹהִים פּוֹעֵל טוֹב וְיֵשׁ אֱלֹהִים פּוֹעֵל רַע, כִּי לֹא יָכְלוּ לְצַיֵּר שֶׁהַטּוֹב וְהָרַע הַנִּמְצָא בָּעוֹלָם יָצְאוּ מִשֹּׁרֶשׁ אֶחָד, וְעַל כֵּן הָיוּ מִתְיָרְאִים מִפּוֹעֵל הָרַע וְאוֹהֲבִים אֶת הַפּוֹעֵל הַטּוֹב**. וְכַאֲשֶׁר בָּא בְּתוֹרַת אֱמֶת לְלַמְּדָם שֶׁיִּתְאַחֲדוּ הַיִּרְאָה וְהָאַהֲבָה לֶאֱלֹהֵי אֱמֶת **הֻצְרַךְ לְהַקְדִּים לָהֶם אֱמוּנַת הַיִּחוּד, שֶׁאֱלֹהֵי עוֹלָם הוּא אֶחָד וְאֵין זוּלָתוֹ וְהוּא שֹׁרֶשׁ לְכָל הַנִּמְצָא וְהַמִּתְהַוֶּה בְּכָל הָעוֹלָמוֹת הֵן דְּבָרִים אֲשֶׁר לְפִי הַשָּׂגָתֵנוּ נִקְרָאֵם בַּשֵּׁם טוֹב וְהֵן דְּבָרִים אֲשֶׁר נִקְרָאֵם בַּשֵּׁם רַע**. וְהוּא שֶׁנַּאֲמִין כִּי אֵין רַע בַּמְּצִיאוּת כְּלָל, שֶׁמֵּהַאֵל הַטּוֹב הָאֶחָד הָאֲמִתִּי לֹא יָצְאוּ רַק טוֹב, וַאֲשֶׁר יִדְמֶה לָנוּ שֶׁהוּא רַע הוּא בֶּאֱמֶת אַךְ טוֹב וָחֶסֶד. כָּל הֶעְדֵּר הוּא לְצֹרֶךְ הֲוָיָה, וְכָל הַשְׁחָתָה הוּא לְצֹרֶךְ תִּקּוּן וּבִנְיָן, כְּמוֹ שֶׁנֶּאֱמַר "וַיַּרְא אֱלֹהִים אֶת כָּל אֲשֶׁר עָשָׂה וְהִנֵּה טוֹב מְאֹד"... **כָּל הָרָעוֹת הַבָּאוֹת בָּעוֹלָם הֵם לְתַכְלִית טוֹב וּכְמוֹ שֶׁיִּתְבָּאֵר וְעַל כֵּן יְצֻיַּר הַיִּרְאָה וְהָאַהֲבָה לְאֵל אֶחָד**. | **?>**   1. כיצד אפשר להבין, לפי דברי המלבי"ם, את הפסוק:   "וירא אלוקים את כל אשר עשה והנה טוב מאוד"  (בראשית א', ל"א).  האומנם אין רוע  בעולם? |

המסר המרכזי מדברי המלבי"ם הוא שאחדות הבורא וייחודו מלמדים כי **הן הטוב והן הרע מקורם בבורא אחד** ולא בא-ל היוצר את הרע ובא-ל היוצר את הטוב. כמו כן אנו לומדים מדבריו כי הקב"ה **יוצר את הטוב וכי רק בעיני אדם קיימת מציאות של רוע.** כל הנראה בעיני האדם לכאורה כרע, מכוון "לצורך תיקון ובניין". לפיכך חייב האדם לחפש את **משמעות** **הרוע** ולנסות להבין את מטרתו ותכליתו. לפי זה מובן מדוע קרא רבי עקיבא דווקא "שמע ישראל" בהדגישו את המילים **"ה' אחד"**, שכן הקב"ה **אחד והוא יוצר הכול הן את הטוב והן את הרע.** לא קל לאדם הנתון במשבר להאמין כי בעומק הרוע נמצא טוב וכי תכלית הייסורים, היא להביא, בסופו של התהליך, טוב לעולם, אולם זהו האתגר המשמעותי שלפניו.

**ב. ראיית המכלול ולא רק את המציאות העכשווית**

**תלמוד בבלי, נידה ל"א עמ' ב'**

|  |  |
| --- | --- |
| דָּרַשׁ רַב יוֹסֵף מַאי דִּכְתִיב "אוֹדְךָ ה' כִּי אָנַפְתָּ בִּי יָשׁבׁ אַפְּךָ וּתְנַחֲמֵנִי". בַּמֶּה הַכָּתוּב מְדַבֵּר בִּשְׁנֵי בְּנֵי אָדָם שֶׁיָּצְאוּ לִסְחוֹרָה יָשַׁב לוֹ קוֹץ לְאֶחָד מֵהֶן הִתְחִיל מְחָרֵף וּמְגַדֵּף. לְיָמִים שָׁמַע שֶׁטָּבְעָה סְפִינָתוֹ שֶׁל חֲבֵרוֹ בַּיָּם, הִתְחִיל מוֹדֶה וּמְשַׁבֵּחַ. לְכָךְ נֶאֱמַר: "יָשׁבׁ אַפְּךָ וּתְנַחֲמֵנִי" וְהַיְנוּ דְּאָמַר רַבִּי אֶלְעָזָר מַאי דִּכְתִיב "עֹשֵׂה נִפְלָאוֹת (גְּדוֹלוֹת) לְבַדּוֹ וּבָרוּךְ שֵׁם כְּבוֹדוֹ לְעוֹלָם", אֲפִלּוּ בַּעַל הַנֵּס אֵינוֹ מַכִּיר בְּנִסּוֹ. | **?>**  10) מהו הבסיס האמוני שנדרש מאדם כדי **להודות** על צרה? |

**ג. הקב"ה מעמיד בניסיון רק אנשים בעלי כוחות נפש שיכולים לעמוד בניסיון.**

**מדרש תנחומא, בראשית כ"ב**

|  |  |
| --- | --- |
| **ה' צַדִּיק יִבְחַן.** (תהלים יא)  אָמַר רַבִּי יוֹנָה **הַפִּשְׁתָּן הַזֶּה כָּל זְמַן שֶׁאַתָּה כּוֹתֵשׁ עָלָיו מִשְׁתַּבַּחַת.** אֵימָתַי? כְּשֶׁהוּא יָפֶה אֲבָל כְּשֶׁהוּא רַע אַתָּה כּוֹתֵשׁ עָלָיו וְהוּא מִתְפַּקֵּעַ. כָּךְ אֵין הַקָּדוֹשׁ בָּרוּךְ הוּא מְנַסֶּה אֶלָּא לְצַדִּיקִים.  אָמַר רַבִּי יְהוּדָה בַּר שָׁלוֹם **הַיּוֹצֵר הַזֶּה אֵינוֹ מַקִּישׁ עַל כְּלִי וְקַנְקַן רָעוּעַ שֶׁלֹּא יִשָּׁבֵר. וּבְמַה הוּא מַקִּישׁ? – עַל הַבָּרִיא.** כָּךְ אֵין הקב"ה מְנַסֶּה לִרְשָׁעִים אֶלָּא לַצַּדִּיקִים שֶׁנֶּאֱמַר "ה' צַדִּיק יִבְחַן".  אָמַר רַבִּי אֶלְעָזָר מָשָׁל לְמַה הַדָּבָר דּוֹמֶה? לְבַעַל הַבַּיִת שֶׁיֵּשׁ לוֹ שְׁתֵּי פָּרוֹת אַחַת כֹּחָהּ יָפֶה וְאַחַת כֹּחָהּ רַע. **עַל מִי הוּא מַטִּיל אֶת הָעֹל לֹא עַל אוֹתָהּ שֶׁכֹּחָהּ יָפֶה. הֱוֵי אוֹמֵר ה' צַדִּיק יִבְחַן.**  לְכָךְ נֶאֱמַר וְהָאֱלֹהִים נִסָּה אֶת אַבְרָהָם: |  |

**שאלות לדיון בעקבות המדרש**

1. בדוגמאות שמביא המדרש בולטים היבטים שונים:
2. הניסיון כמשפר את רמתו הרוחנית של האדם ויכולתו להתמודד עם קשיים.
3. בעל הניסיון כשליח.
4. הקב"ה מעמיד בניסיון רק אנשים עם כוחות נפש להתגבר על הקושי.

התאם את ההיבטים השונים לדוגמאות שמביא מדרש תנחומא.

1. כיצד ניתן לתמוך באדם הנמצא במשבר על פי הדוגמאות המובאות במדרש?
2. **הקב"ה מונע עוול בבריאה (בעלי חיים) אלא שהאדם בשכלו המצומצם**

**לא תמיד מסוגל להבין את דרכי ה'.**

**רבי יהודה הלוי (ריה"ל)[[6]](#footnote-6)\*, "הכוזרי", מאמר שלישי, סעיף י"א**

|  |  |
| --- | --- |
| **אָמַר הֶחָבֵר:** ...וְאַחַר כָּךְ יִשֵּׁב בְּלִבּוֹ אֶת עִנְיָן 'צִדּוּק הַדִּין', לְמַעַן יִהְיֶה לוֹ לְמָגֵן וּלְמַחֲסֶה מִן הַפְּגָעִים וְהַצָּרוֹת הַמִּתְרַחֲשִׁים בָּעוֹלָם הַזֶּה. **וְכֵן תְּיֻשַּׁב בְּנַפְשׁוֹ מִדַּת צִדְקוֹ שֶׁל הַבּוֹרֵא בְּכָל בַּעֲלֵי הַחַיִּים, אוֹתָם הוּא מְכַלְכֵּל וּמַנְהִיג בְּחָכְמָה שֶׁדַּעַת אֱנוֹשׁ מַשִּׂיגָה לֹא אֶת פְּרָטֶיהָ, כִּי אִם אֶת כְּלָלָהּ, עַד כַּמָּה שֶׁאָנוּ רוֹאִים מַה מְתֻקֶּנֶת יְצִירַת בַּעֲלֵי הַחַיִּים וּמַה נִשְׂגָּבוֹת הַפְּלָאוֹת הַכְּלוּלוֹת בָּהּ,** הַמּוֹרוֹת עַל כַּוָּנַת חָכָם רוֹצֶה יוֹדֵעַ וְיָכֹל כִּי לַקָּטָן וְלַגָּדוֹל שֶׁבָּהֶם הִתְקִין הַבּוֹרֵא כָּל מָה שֶׁהֵם זְקוּקִים לוֹ בְּחוּשִׁים פְּנִימִיִּים וְחִיצוֹנִיִּים, וּבְמִזְגֵי רוּחוֹת הַחַיִּים, וּבַאֲבָרִים בַּעֲשׂוֹתוֹ לָהֶם כֵּלִים מְכַוְּנִים מַתְאִימִים לְמִזְגֵי הָרוּחוֹת: לָאַרְנֶבֶת וְלָאַיָּלָה - כְּלֵי בְּרִיחָה וּמִדַּת מרֶׁךְ, וְלַצְּבוֹעִים - מִדַּת הַגְּבוּרָה וּכְלֵי הַדְּרִיסָה וְהַטְּרִיפָה. הֲרֵי שֶׁאִם יַחְשֹׁב אָדָם בִּבְרִיאַת הָאֲבָרִים וְתוֹעֲלוֹתָם וּבְיַחֲסָם אֶל מִזְגֵי הָרוּחוֹת יִמְצָא בָּהֶם אִזּוּן צוֹדֵק וְסֵדֶר מְחֻכָּם שֶׁלֹּא יַשְׁאִירוּ בְּלִבּוֹ סָפֵק כָּל שֶׁהוּא בְּצִדְקוֹ שֶׁל הַבּוֹרֵא. וְאִם יָבוֹא שָׂטָן הַסְּבָרָה לְהַקְשׁוֹת לְפָנָיו עַל כָּךְ מִן הָעֹל הַנַּעֲשֶׂה לָאַרְנֶבֶת כַּאֲשֶׁר הִיא מַאֲכָל לַצָּבוֹעַ, כִּזְבוּב לָעַכָּבִישׁ, יָשִׁיב לוֹ הַשֵּׂכֶל וְיִגְעַר בּוֹ בְּאָמְרוֹ: כֵּיצַד אֲיַחֵס אֶת הָעֹל לֶחָכָם שֶׁנִּתְבָּרֵר לִי צִדְקוֹ וְשֶׁאֵינוֹ צָרִיךְ לְעֹל? אִלּוּ הָיָה צֵיד הָאַרְנֶבֶת עַל יְדֵי הַצָּבוֹעַ וְצֵיד הַזְּבוּב עַל יְדֵי הָעַכָּבִישׁ דָּבָר שֶׁבַּמִּקְרֶה, הָיִיתִי מַאֲמִין שֶׁהַכֹּל מִקְרֶה, אוּלָם הֲרֵי אֲנִי רוֹאֶה כִּי הֶחָכָם הַצַּדִּיק הַמַּנְהִיג נָתַן לָאַרְיֵה גְּבוּרָה וִיכֹלֶת, וְהִתְקִין לוֹ כְּלֵי הַצַּיִד, שִׁנַּיִם וְצִפֹּרְנַיִם, וְכֵן שָׂם בָּעַכָּבִישׁ אֶת רוּחַ הַתַּחְבּוּלָה לַעֲשׂוֹת לוֹ אֶת אֲרִיגָתוֹ כִּלְבוּשׁ בְּלִי שֶׁלָּמַד זֹאת הָעַכָּבִישׁ, לְמַעַן יֶאֱרֹג רְשָׁתוֹת לַזְּבוּב, וְעָשָׂה לוֹ כֵּלִים הָרְאוּיִים לִמְלָאכָה זוֹ, וְזִמֵּן לוֹ אֶת הַזְּבוּב לְמִחְיָה וּלְכַלְכָּלָה, כְּשֵׁם שֶׁזִּמֵּן לְרַבִּים מִדְּגֵי הַיָּם דָּגִים אֲחֵרִים לְמָזוֹן, - מָה אוֹמַר אֵפוֹא אִם לֹא כִּי כָּל זֶה בָּא מֵחָכְמָה שֶׁאֵין אֲנִי מַשִּׂיג אוֹתָהּ? אֵין לִי כִּי אִם לְהַצְדִּיק אֶת מִי שֶׁנִּקְרָא 'הַצּוּר תָּמִים פָּעֳלוֹ'.  היסורים ככפרת עוונות  **וּמִי שֶׁנִּתְיַשֵּׁב כָּל זֶה בְּדַעְתּוֹ יַגִּיעַ לְמַדְרֵגָה הַמְסַפֶּרֶת עַל 'נַחוּם אִישׁ גַּם זוֹ' אֲשֶׁר עַל כָּל צָרָה שֶׁהָיְתָה בָּאָה עָלָיו הָיָה אוֹמֵר: "גַּם זוֹ לְטוֹבָה!" (תַּעֲנִית כא) וְיִחְיֶה חַיֵּי נַחַת תָּמִיד, כִּי תָּקֵלְנָה בְּעֵינָיו הַצָּרוֹת,** וְיִתָּכֵן כִּי יִשְׂמַח בָּהֶן בְּהַרְגִּישׁוֹ כִּי חֵטְא שֶׁהָיָה עָלָיו נִתְכַּפֵּר בְּכָךְ, כַּאֲשֶׁר יַרְגִּישׁ אָדָם הַפּוֹרֵעַ חוֹבוֹ כִּי הוּקַל לוֹ וְהוּא שָׂמֵח בְּזֶה - וְיִשְׂמַח לַשָּׂכָר וְלַגְּמוּל הַצְּפוּנִים לוֹ, וְיִקְנֶה לִבְנֵי אָדָם מִתּוֹךְ שִׂמְחָה אֶת הַהַדְרָכָה לַעֲמִידָה בְּסֵבֶל וּלְהַצְדָּקַת הָאֱלוֹהַּ, וְיִשְׂמַח עַל הַתְּהִלָּה וְהַתִּפְאֶרֶת הַיּוֹצֵאת לוֹ מִזֶּה.  **כָּל זֶה עַל יַחַס הֶחָסִיד אֶל צָרוֹתָיו הַפְּרָטִיּוֹת. אוּלָם כָּךְ יִנְהַג גַּם בְּצָרוֹת הַכְּלָל: כִּי בְּהַעֲלוֹת בִּלְבּוּלֵי הַסְּבָרָה עַל לִבּוֹ אֶת אֹרֶךְ הַ'גָּלוּת' וְאֶת פִּזוּר הָאֻמָּה וְאֶת הַדִּלְדּוּל וְהַהִתְמַעֲטוּת אֲלֵיהֶם הִגִּיעָה - יִתְנַחֵם תְּחִלָּה בְּ'צִדּוּק הַדִּין', כְּמוֹ שֶׁאָמַרְתִּי, וְאַחַר כָּךְ בְּנִכְיוֹן עֹנֶשׁ הָעֲווֹנוֹת, וְאַחַר כָּךְ בַּשָּׂכָר וּבַגְּמוּל הַצְּפוּנִים לָ'עוֹלָם הַבָּא' וּבַהִדָּבְקוּת בָּעִנְיָן הָאֱלֹהִי בָּ'עוֹלָם הַזֶּה'.** וְאִם יְבִיאֵהוּ הַשָּׂטָן לִידֵי יֵאוּשׁ בְּאָמְרוֹ: "הֲתִחְיֶינָה הָעֲצָמוֹת הָאֵלֶּה?" (יחזקאל ל"ז, ג') - כִּי מְאֹד נִמְחָה רִשְׁמֵנוּ בֵּין הַגּוֹיִים וְזִכְרֵנוּ נִשְׁכַּח, כְּמָה שֶׁנֶּאֱמַר: "יָבְשׁוּ עַצְמוֹתֵינוּ וְאָבְדָה תִּקְוָתֵנוּ, נִגְזַרְנוּ לָנוּ" - יַחְשֹׁב עַל נֵס 'יְצִיאַת מִצְרַיִם' וְעַל כָּל מַה שֶׁנֶּאֱמַר בְּ'כַמָּה מַעֲלוֹת טוֹבוֹת לַמָּקוֹם עָלֵינוּ', וְאָז לֹא יִפָּלֵא בְּעֵינָיו אֵיךְ נָשׁוּב לְקַדְמוּתֵנוּ אַף כַּאֲשֶׁר לֹא יִוָּתֵר מֵאִתָּנוּ כִּי אִם אִישׁ אֶחָד, - וּכְמָה שֶׁנֶּאֱמַר: "אַל תִּרְאִי, תּוֹלַעַת יַעֲקֹב!" - כִּי מַה נוֹתָר מִן הָאָדָם לְאַחַר שֶׁהָיָה לְ'תוֹלַעַת' בְּקִבְרוֹ? | **?>**  11) הנהגת הבורא את עולם בעלי החיים - כיצד היא מסייעת  לנו להתמודד  עם שאלת  "צדיק ורע לו"?  **?>**  12) הסבירו את הבסיס ההגיוני והאמוני לדבריו של נחום איש גם זו?  **?>**  13) אילו "נחמות" הציע ריה"ל להתגברות על הסבל? |

ריה"ל לימד אותנו להתבונן בהנהגת הבורא לא רק בהקשר של בני אדם אלא **מתוך התבוננות במציאות כולה.** התבוננות כזאת, תביא אותנו לידי מסקנה כי הבריאה כולה מונהגת בחכמה

רבה על ידי בורא עולם. הקדוש ברוך הוא דואג לאזן את סדרי הבריאה ולמנוע עוול . תחושת עוול אצל האדם נובעת מאי-יכולתו להבין את דרכי הבורא. אדם צריך לדעת כי יש תכלית ומשמעות לייסוריו הן בהקשר של מחילת עוונות והן בהקשר של חיי עולם הבא כגמול על ייסוריו. התבוננות כזאת תעצב אצל האדם השקפה מעין: "גם זו לטובה", וגם תקווה לעתיד טוב.

🎔 **חכמת הלב**: "בשעה שבאים על האדם יסורים אל יאמר כי היסורים רעים, כי מעשיו של הקב"ה אינם רעים. רשאי האדם לומר כי היסורים מרים שכן יש סמים מרים שהם רפואות...".

(הרבי מקוברין)

**ה. רב הרעות בעולם נגרמות על ידי בני האדם עצמם (שלושה סוגי רעות).**

**רמב"ם[[7]](#footnote-7)\*, מורה נבוכים, חלק שלישי, פרק י"ב**

|  |  |
| --- | --- |
| רַבּוֹת עָלָה בְּדִמְיוֹן הֶהָמוֹן כִּי הָרָעוֹת בָּעוֹלָם יָתֵר מִן הַטּוֹבוֹת, עַד שֶׁבְּהַרְבֵּה מֵהַטָּפוֹת כָּל הָעַמִּים וּבְשִׁירֵיהֶם כּוֹלְלִים עִנְיָן זֶה, וְאוֹמְרִים כִּי פֶּלֶא הוּא שֶׁיִּמָּצֵא בָּעוֹלָם טוֹב, אֲבָל רָעוֹתָיו רַבִּים וְתָדִירִים. וְאֵין הַטָּעוּת הָזוֹ אֵצֶל הֶהָמוֹן בִּלְבַד, אֶלָּא גַּם אֵצֶל מִי שֶׁחוֹשֵׁב שֶׁהוּא יוֹדֵעַ מַשֶּׁהוּ... וּמִכְּלָלָן עִנְיָן אֲשֶׁר בָּדָה אוֹתוֹ, וְהוּא שֶׁהָרַע בַּמְּצִיאוּת יָתֵר עַל הַטּוֹב, וְשֶׁכַּאֲשֶׁר תַּשְׁוֶה בֵּין נַחַת הָאָדָם וְתַעֲנוּגוֹתָיו בְּמֶשֶׁךְ זְמַן שַׁלְוָתוֹ כְּנֶגֶד מַה שֶׁיֶּאֱרַע לוֹ מִן הַצַּעַר וְהַיִּסּוּרִים הַקָּשִׁים וְהַמַּחֲלוֹת וְהַמּוּמִין וְהַדְּאָגוֹת וְהַיְּגוֹנוֹת וְהַכִּשְׁלוֹנוֹת, אָז תִּמְצָא כִּי מְצִיאוּתוֹ-כְּלוֹמַר הָאָדָם-נְקָמָה, וְרָעָה רַבָּה מְנַת חֶלְקוֹ. וְהִמְשִׁיךְ לְאַמֵּת הַשְׁקָפָה זוֹ בִּסְקִירַת הַפְּגָעִים הַלָּלוּ כְּדֵי לְהִתְנַגֵּד לְכָל מַה שֶׁחוֹשְׁבִים אַנְשֵׁי הַצֶּדֶק עַל חַסְדֵי ה' וְטוּבוֹ הַגְּלוּיִים, וְשֶׁהוּא יִתְעַלֶּה הַטּוֹב הַמֻּחְלָט, וְכָל מַה שֶׁיָּבוֹא מֵאִתּוֹ טוֹב מֻחְלָט בְּלִי סָפֵק. **וְסִבַּת כָּל הַטָּעוּת הָזוֹ, מִפְּנֵי שֶׁהַסָּכָל הַזֶּה וְדוֹמָיו מִן הֶהָמוֹן אֵינָם בּוֹחֲנִים אֶת הַמְּצִיאוּת כִּי אִם בְּאִישֵׁי הָאָדָם לֹא יוֹתֵר, וּמְדַמֶּה כָּל סָכָל כִּי כָּל הַמְּצִיאוּת לְמַעַן אִישִׁיּוּתוֹ, וּכְאִלּוּ אֵין שָׁם מְצִיאוּת כִּי אִם הוּא בִּלְבַד, וְאִם אֵרַע לוֹ דָּבָר הֶפֶךְ מַה שֶׁרָצָה, הֶחְלִיט וּפָסַק כִּי כָּל הַמְּצִיאוּת רַע,** וְאִלּוּ הִתְבּוֹנֵן הָאָדָם בַּמְּצִיאוּת וְהַשְׂכֵּל אוֹתָהּ וְיָדַע אַפְסוּת יֵשׁוּתוֹ בָּהּ, כִּי אָז הָיָה מִתְבָּרֵר לוֹ הָאֱמֶת וּמִתְגַּלֶּה, כִּי הַהֲזָיוֹת הַגְּדוֹלוֹת הַלָּלוּ שֶׁהוֹזִים בְּנֵי אָדָם עַל רִבּוּי רָעוֹת הָעוֹלָם, אֵינָם אוֹמְרִים כִּי זֶה בְּיַחַס לַמַּלְאָכִים וְלֹא בְּיַחַס לַגַּלְגַּלִים וְלַכּוֹכָבִים וְלֹא בְּיַחַס לַיְּסוֹדוֹת וּמַה שֶׁהֻרְכַּב מֵהֶן מִן הַדּוֹמֵם וְהַצּוֹמֵחַ, וְאַף לֹא בְּיַחַס לְמִינֵי בַּעֲלֵי הַחַיִּים, אֶלָּא כָּל מַחְשַׁבְתָּם רוֹאָה מִקְצָת אִישֵׁי הַמִּין הָאֱנוֹשִׁי, וּמִתְפַּלְּאִים עַל אוֹתוֹ אֲשֶׁר אָכַל הַמַּאֲכָלִים הָרָעִים עַד שֶׁאֲחָזוֹ רַאֲתָן הֵיאָךְ בָּא עָלָיו הַהֶזֵּק הַגָּדוֹל הַזֶּה וְהֵיאָךְ נִמְצָא הָרַע הַזֶּה, וְכֵן מִתְפַּלְּאִים עַל מִי שֶׁהִרְבָּה בְּתַשְׁמִישׁ עַד שֶׁלָּקָה בְּסִמָּאוֹן, וְיִגְדַּל בְּעֵינֵיהֶם פִּגְעוֹ שֶׁל זֶה בְּסִמָּאוֹן, וְכֵן כָּל כַּיּוֹצֵא בָּזֶה.  **וְהַהַבְחָנָה הָאֲמִתִּית הִיא שֶׁכָּל אִישֵׁי מִין הָאָדָם שֶׁבַּמְּצִיאוּת, וְכָל שֶׁכֵּן זוּלָתָם מִמִּינֵי בַּעֲלֵי הַחַיִּים, הֵם דָּבָר שֶׁאֵין לוֹ עֵרֶךְ כְּלָל בְּיַחַס לִכְלָלוּת הַמְּצִיאוּת הַהֶמְשֵׁכִית, כְּמוֹ שֶׁבֵּאֵר וְאָמַר אָדָם לַהֶבֶל דָּמָה וגו',** אֱנוֹשׁ רִמָּה וּבֶן אָדָם תּוֹלֵעָה, אַף שֹׁכְנֵי בָתֵּי חֹמֶר וגו', הֵן גּוֹיִם כְּמַר מִדְּלִי וגו', וְכָל מַה שֶׁנֶּאֱמַר בִּלְשׁוֹן סִפְרֵי הַנְּבִיאִים מִן הָעִנְיָן הַזֶּה הַנִּכְבָּד גְּדוֹל הַתּוֹעֶלֶת בִּידִיעַת הָאָדָם אֶת עֶרְכּוֹ, וְאַל יִטְעֶה וְיַחְשֹׁב כִּי הַמְּצִיאוּת בִּגְלַל אִישִׁיּוּתוֹ בִּלְבַד, אֶלָּא הַמְּצִיאוּת בִּגְלַל רְצוֹן בּוֹרְאוֹ לְדַעְתֵּנוּ, אֲשֶׁר מִין הָאָדָם הַפָּחוּת מִכָּל מַה שֶׁיֵּשׁ בּוֹ בְּיַחַס לַנִּמְצָאִים הָעֶלְיוֹנִים כְּלוֹמַר הַגַּלְגַּלִים וְהַכּוֹכָבִים, אֲבָל בְּיַחַס לַמַּלְאָכִים הֲרֵי אֵין יַחַס בֶּאֱמֶת בֵּינוֹ לְבֵינָם, אֶלָּא שֶׁהָאָדָם הוּא הַנִּכְבָּד בְּכָל הַהֲוָיָה בְּעוֹלָמֵנוּ הַשָּׁפֵל, כְּלוֹמַר שֶׁהוּא הַנִּכְבָּד בְּכָל מַה שֶׁהֻרְכַּב מִן הַיְסוֹדוֹת, וְאַף עִם זֹאת הֲרֵי מְצִיאוּתוֹ טוֹבָה גְּדוֹלָה לוֹ וְחֶסֶד מֵאֵת ה' בְּמַה שֶׁיִּחֲדוֹ בּוֹ וַעֲשָׂאוֹ שָׁלֵם, וְרֹב הָרָעוֹת שֶׁיֶּאֶרְעוּ בְּאִישָׁיו הֵן מֵחֲמָתָם, כְּלוֹמַר מֵחֲמַת אִישֵׁי הָאָדָם הַחֲסֵרִים, וּמִמִּגְרָעוֹתֵינוּ אָנוּ צוֹעֲקִים וּמְשַׁוְּעִים, וּמֵרָעוֹת שֶׁאָנוּ עוֹשִׂים אוֹתָם בְּעַצְמֵנוּ בִּבְחִירָתֵנוּ אָנוּ מִצְטַעֲרִים וּמְיַחֲסִים אֶת זֶה לַה', יִתְעַלֶּה מִכָּךְ, כְּמוֹ שֶׁבֵּאֵר בְּסִפְרוֹ וְאָמַר שִׁחֵת לוֹ לֹא בָּנָיו מוּמָם וגו', וּבֵאֵר שְׁלמׁהׁ אֶת זֶה וְאָמַר "אִוֶּלֶת אָדָם תְּסַלֵּף דַּרְכּוֹ וְעַל ה' יִזְעַף לִבּוֹ". וּבֵאוּר הַדָּבָר שֶׁכָּל רַע שֶׁיֶּאֱרַע לְאָדָם חוֹזֵר אֶל אֶחָד מִשְּׁלֹשָׁה מִינִים.  1) **הַמִּין הָרִאשׁוֹן מִן הָרָעוֹת, מַה שֶׁיֶּאֱרַע לְאָדָם מִצַּד טֶבַע הַהֲוָיָה וְהַהֶפְסֵד, כְּלוֹמַר מֵחֲמַת שֶׁהוּא בַּעַל חֹמֶר, כִּי מִשּׁוּם כָּךְ נִפְגָעִים מִקְצָת בְּנֵי אָדָם בְּמוּמִים וְחֶסְרוֹנוֹת מִלֵּדָה, אוֹ שֶׁיֶּאֶרְעוּ מֵחֲמַת שִׁנּוּיִם הַנַּעֲשִׂים בִּיסוֹדוֹת כְּקִלְקוּל הָאֲוִיר אוֹ הַבְּרָקִים וּשְׁקִיעַת הָאֲדָמָה,** וּכְבָר בֵּאַרְנוּ כִּי הַחָכְמָה הָאֱלֹהית חִיְּבָה שֶׁלֹּא תְּהֵא הֲוָיָה כִּי אִם בַּהֶפְסֵד, וְאִלְמָלֵי הַהֶפְסֵד הַזֶּה הָאִישִׁי לֹא הִתְמִידָה הַהֲוָיָה הַמִּינִית, וְהִנֵּה נִתְבָּאֵר הַחֶסֶד הַמֻּחְלָט וְהָאֹשֶׁר וְשֶׁפַע הַטּוֹב... וְאַתָּה מוֹצֵא עִם זֹאת שֶׁהָרָעוֹת הַבָּאוֹת עַל בְּנֵי הָאָדָם מִן הַמִּין הַזֶּה מְעַטּוֹת מְאֹד מְאֹד, וְאֵרוּעָן נָדִיר מְאֹד, לְפִי שֶׁאַתָּה תִּמְצָא עָרִים עוֹמְדוֹת אַלְפֵי שָׁנִים לֹא שָׁקְעוּ וְלֹא נִשְׂרְפוּ, וְכֵן נוֹלָדִים אֲלָפִים מִבְּנֵי אָדָם בְּתַכְלִית הַשְּׁלֵמוּת, וְאֵינוֹ נוֹלָד בַּעַל מוּם כִּי אִם לְעִתִּים רְחוֹקוֹת, וְאִם יִתְעַקֵּשׁ הַמִּתְעַקֵּשׁ וְלֹא יֹאמַר לְעִתִּים רְחוֹקוֹת, הֲרֵי הוּא מְעַט מְאֹד, וְאֵינוֹ לֹא אֶחָד מִמֵּאָה וְלֹא אֶחָד מֵאֶלֶף מִן הַנּוֹלָדִים בְּמַצָּב הַשְּׁלֵמוּת.  2) **וְהַמִּין הַשֵּׁנִי מִן הָרָעוֹת הוּא מַה שֶׁיֶּאֱרַע לִבְנֵי אָדָם זֶה מִזֶּה, כְּהִשְׁתַּלְטָם זֶה עַל זֶה. וְהָרָעוֹת הַלָּלוּ יָתֵר מֵרָעוֹת הַמִּין הָרִאשׁוֹן,** וְגוֹרְמֵי זֶה רַבּוֹת וִידוּעוֹת, וְגַם הֵם מִמֶּנּוּ, אֲבָל אֵין לֶעָשׁוּק עֵצָה עֲלֵיהֶם, וְעִם זֹאת הֲרֵי כָּל מְדִינָה מְצוּיָה בָּעוֹלָם בִּכְלָלוֹ, לֹא יִמָּצֵא בֵּין אַנְשֵׁי אוֹתָהּ הַמְּדִינָה מִין זֶה מִן הָרָעוֹת נָפוֹץ הַרְבֵּה כְּלָל, אֶלָּא שֶׁגַּם מְצִיאוּתוֹ מְעַטָּה, כְּגוֹן אָדָם הָאוֹרֵב לְאָדָם וְהוֹרְגוֹ אוֹ יִגְנְבֵהוּ בַּלַּיְלָה. אֲבָל יִהְיֶה מִין זֶה מִן הָרָעוֹת כּוֹלֵל בְּנֵי אָדָם רַבִּים בַּמִּלְחָמוֹת הַגְּדוֹלוֹת, וְגַם זֶה אֵינוֹ מְרֻבֶּה בְּכָל הָאָרֶץ.  3) **וְהַמִּין הַשְּׁלִישִׁי מִן הָרָעוֹת הוּא מַה שֶׁיֶּאֱרַע לְאָדָם מִמֶּנּוּ מִפְּעֻלָּתוֹ הוּא עַצְמוֹ, וְזֶה הוּא הַמָּצוּי הַרְבֵּה, וְהָרָעוֹת הָאֵלֶּה יָתֵר מֵרָעוֹת הַמִּין הַשֵּׁנִי בְּהַרְבֵּה, וּמֵרָעוֹת הַמִּין הַזֶּה צוֹעֲקִים כָּל בְּנֵי אָדָם,** וְזֶהוּ אֲשֶׁר לֹא תִּמְצָא מִי שֶׁאֵינוֹ חוֹטֵא בּוֹ עַל עַצְמוֹ כִּי אִם מְעַטִּים, וְזֶהוּ אֲשֶׁר רָאוּי לְגַנּוֹת עָלָיו אֶת הַנִּפְגָע בֶּאֱמֶת, וְלוֹמַר לוֹ כְּמוֹ שֶׁנֶּאֱמַר **מִיֶּדְכֶם הָיְתָה זֹאת לָכֶם,** וְנֶאֱמַר מַשְׁחִית נַפְשׁוֹ הוּא יַעֲשֶׂנָּה, וְעַל הַמִּין הַזֶּה מִן הָרָעוֹת אָמַר שְׁלמׁהׁ אִוֶּלֶת אָדָם תְּסַלֵּף דַּרְכּוֹ וגו', וְכֵן כְּבָר בֵּאֵר | **?>**  14) איזה תפקיד ממלאת **ההתבוננות במציאות כולה** בעניין "הרעות שבעולם"?  **?>**   1. עיינו בדברי הרמב"ם, וסכמו בלשונכם את   שלוש הסיבות  לרוע שבעולם.. |

🎔 **חכמת הלב**: "שאלו חסידים: "היכן נמצא הקדוש ברוך הוא?" ענה להם הרב: "במקום שנותנים לו להיכנס"".

|  |  |
| --- | --- |
| בַּמִּין הַזֶּה מִן הָרָעוֹת שֶׁהֵם מַעֲשֶׂה הָאָדָם בְּעַצְמוֹ, וְהוּא אֲמְָרוֹ לְבַד רְאֵה זֶה מָצָאתִי אֲשֶׁר עָשָׂה הָאֱלֹהִים אֶת הָאָדָם יָשָׁר וְהֵמָּה בִקְשׁוּ חִשְּׁבֹנוֹת רַבִּים, וְאוֹתָם הַמַחְשָׁבוֹת הֵם אֲשֶׁר הֵבִיאוּ עֲלֵיהֶם הָרָעוֹת הַלָּלוּ, וְעַל מִין זֶה נֶאֱמַר כִּי לֹא יֵצֵא מֵעָפָר אָוֶן וּמֵאֲדָמָה לֹא יִצְמַח עָמָל, וּבֵאֵר מִיָּד בְּסָמוּךְ, כִּי הָאָדָם הוּא אֲשֶׁר מַמְצִיא אֶת הַמִּין הַזֶּה מִן הָרַע, וְאָמַר כִּי אָדָם לְעָמָל יוּלָּד וגו', **וּמִין זֶה נִסְפָּח הוּא לְכָל הַמִּגְרָעוֹת, כְּלוֹמַר לְגַרְגְּרָנוּת בָּאֲכִילָה וּבַשְּׁתִיָּה וּבְתַשְׁמִישׁ, וְהָעוֹסֵק בָּהֶם בְּהַפְרָזַת כָּמוּת, אוֹ בְּאִי סֵדֶר, אוֹ בְּהֶפְסֵד אֵיכוּת הַמָּזוֹן, וְיִהְיֶה זֶה סִבָּה לְכָל הַתַּחֲלוּאִים וְהַפְּגָעִים הַגּוּפָנִיִּים וְהַנַּפְשִׁיִּים.** אֲשֶׁר לָחֳלָיֵי הַגּוּף הֲרֵי בְּרוּרִים. **אֲשֶׁר לָחֳלָיֵי הַנֶּפֶשׁ מֵרעַׁ הַהַנְהָגָה הָזוֹ, הֲרֵי מִשְּׁנֵי דְּרָכִים, הָאֶחָד הַשִּׁנּוּי שֶׁאֵרַע לַנֶּפֶשׁ בְּהֶכְרֵחַ מֵחֲמַת שִׁנּוּי הַגּוּף מִצַּד הֱיוֹתָה כֹּחַ גּוּפָנִי כְּפִי שֶׁכְּבָר נֶאֱמַר כִּי מִדּוֹת הַנֶּפֶשׁ נִסְפָּחוֹת לְמֶזֶג הַגּוּף. וְהַדֶּרֶךְ הַשֵּׁנִי הוּא מַה שֶׁהַנֶּפֶשׁ מִתְרַגֶּלֶת לַדְּבָרִים שֶׁאֵינָם הֶכְרֵחִיִּים, וְנַעֲשִׂים לָהּ נֹהַג, וְתֻשַּׂג לָהּ תְּכוּנַת הַתְּשׁוּקָה לְמַה שֶׁאֵינוֹ הֶכְרֵחִי לֹא לְקִיּוּם הַפְּרָט וְלֹא לְקִיּוּם הַמִּין, וּתְשׁוּקָה זוֹ הִיא דָּבָר שֶׁאֵין לוֹ סוֹף.** אֲבָל הַדְּבָרִים הַהֶכְרֵחִיִּים כֻּלָּם מֻגְדָּרִים וְיֵשׁ לָהֶם תַּכְלִית, אַךְ הַמּוֹתָרוֹת אֵין לָהֶם סוֹף, אִם תִּהְיֶה לְךָ תְּשׁוּקָה שֶׁיְּהוּ כֵּלֶיךָ שֶׁל כֶּסֶף, הָרֵי הֱיוֹתָם שֶׁל זָהָב יוֹתֵר נָאֶה, וַאֲחֵרִים עֲשָׂאוּם שֹׁהַם, וְשֶׁמָּא יַעֲשׂוּם גַּם מִן הַפִּטְדָה וְהָאֹדֶם וְכָל מָה שֶׁאֶפְשָׁר לִמְצֹא, וְלֹא יֶחְדַּל כָּל סָכָל נִבְעַר מִדַּעַת בִּדְאָגָה וְיָגוֹן עַל שֶׁלֹּא הִצְלִיחַ לַעֲשׂוֹת כְּמוֹ שֶׁעָשָׂה פְּלוֹנִי מִן הַמּוֹתָרוֹת, וְעַל הָרֹב יָבִיא עַצְמוֹ לִידֵי סַכָּנוֹת גְּדוֹלוֹת, כְּהַפְלָגָה בַּיָּם, וְשֵׁרוּתֵי הַמְּלָכִים, וְכָל מַטְּרָתוֹ בְּכָךְ לְהַשִּׂיג אוֹתָן הַמּוֹתָרוֹת הַבִּלְתִּי הֶכְרֵחִיּוֹת, וְכַאֲשֶׁר יְבאׁוּהוּ צָרוֹת בְּאוֹתָם הַדְּרָכִים שֶׁהוּא הָלַךְ בָּהֶם יִתְלוֹנֵן עַל מִשְׁפָּט ה' וּגְזֵרָתוֹ, וְיָבוֹא לְקַלֵּל הַזְּמַן, וְיִתְפַּלֵּא עַל מִעוּט עֲשׂוֹתוֹ צֶדֶק, מַדּוּעַ אֵינוֹ עוֹזְרוֹ לְהַשִּׂיג מָמוֹן רַב כְּדֵי לִמְצֹא בּוֹ הַרְבֵּה יַיִן לְהִשְׁתַּכֵּר בּוֹ תָּמִיד. | **?>**   1. פעמים רבות   קיימת אצל אנשים צעירים נטייה לדיכאון ולמשבר.  הדגימו את דברי הרמב"ם בדוגמאות מן ההווה,  חִשבו כיצד אפשר להיעזר בדבריו להתמודדות עם משבר ולשם תיקון העולם? |

הרמב"ם ב**מורה נבוכים** טען כי מקור רב הרעות בעולם הוא במעשי האנושות עצמה: כתוצאה מהווייתה החומרית, רעות שבני אדם עושים איש לרעהו, ורעות שאדם עושה לעצמו בחטאיו ובמעשים המזיקים לבריאותו.

הסתכלות כוללת על המציאות מלמדת כי הרוע המתייחס לאנושות, מצומצם יחסית לרוע שבמציאות כולה.

**ו. האדם צריך לדעת כי לסבל יש משמעות (הבחנה בין "גורל" לבין "ייעוד")**

**הרב יוסף דב סולוביצ'יק[[8]](#footnote-8)\*, "קול דודי דופק", איש האמונה עמ' 65 - 71**

|  |  |
| --- | --- |
| **ק ו ל ד ו ד י ד ו פ ק**  צדיק ורע לו  אַחַת הַחִידוֹת הַסְּתוּמוֹת שֶׁהַיַּהֲדוּת הִתְלַבְּטָה בָּהֶן מִשַּׁחַר קִיּוּמָהּ הוּא עִנְיַן הַסֶּבֶל בָּעוֹלָם. אָדוֹן הַנְּבִיאִים כְּבָר הִתְחַנֵּן לְאָדוֹן הַכֹּל בְּעֵת רָצוֹן וּבִשְׁעַת נְטִיָּת חֶסֶד וְרַחֲמִים, כִּי יָאִיר אֶת עֵינָיו בַּהֲלָכָה עֲמוּמָה זוֹ. דָּפַק מֹשֶׁה עַל שַׁעֲרֵי שָׁמַיִם וְזָעַק: "הוֹדִעֵנִי נָא אֶת דְּרָכֶךָ וְאֵדָעֲךָ לְמַעַן אֶמְצָא חֵן בְּעֵינֶיךָ… הַרְאֵנִי נָא אֶת כְּבֹדֶךָ". מַדּוּעַ וְלָמָּה יָבוֹאוּ יִסּוּרִים עַל הָאָדָם? מַדּוּעַ וְלָמָּה יִסְבֹּל הַצַּדִּיק וְיַצְלִיחַ הָרָשָׁע? מֵאָז בֹּקֶר מֻפְלָא זֶה, כְּשֶׁהָרוֹעֶה הַנֶּאֱמָן הִתְיַחֵד עִם בּוֹרֵא הָעוֹלָם וּבִקֵּשׁ פִּתְרוֹן מַקִּיף לִשְׁאֵלַת הַשְּׁאֵלוֹת, הִתְחַבְּטוּ בָּהּ הַנְּבִיאִים וְחַכְמֵי יִשְׂרָאֵל בְּמֶשֶׁךְ כָּל הַדּוֹרוֹת: חֲבַקּוּק תָּבַע עֶלְבּוֹן הַצֶּדֶק; יִרְמְיָהוּ, דָּוִד בִּתְהִלּוֹתָיו וְקהֶׁלֶת יָשְׁבוּ עַל מְדוֹכָה זוֹ. סֵפֶר אִיּוֹב כֻּלּוֹ מֻקְדָּשׁ לִתְמִיָּה זוֹ, עַתִּיקַת-יָמִים וּטְעוּנַת-סוֹד, שֶׁעֲדַיִן הִיא מְרַחֶפֶת בְּעוֹלָמֵנוּ וְתוֹבַעַת אֶת פִּעֲנוּחָהּ; לָמָּה נוֹתֵן הקב"ה רְשׁוּת לָרַע לְהִשְׁתַּלֵּט בַּיְּצוּר?  הַיַּהֲדוּת, בְּחָתְרָהּ לְחוֹף מִבְטָחִים בְּעוֹלָם שָׁסוּעַ וּמְבֻתָּר עַל יְדֵי יִסּוּרֵי-קִיּוּם וּבְבַקְּשָׁהּ מַעֲנֶה לְחִידַת-פְּלָאִים שֶׁל הַסֵבֶל הַשּׁוֹלֵט - לְמַרְאִית-עַיִן - שִׁלְטוֹן בְּלִי מְִצָרִים, הִגִּיעָה לִידֵי נִסּוּחַ חָדָשׁ וְהַגְדָּרָה חֲדָשָׁה בְּנוֹגֵעַ לִבְעָיָה זוֹ, שֶׁיֵּשׁ בָּהֶם מִן הַהַרְחָבָה וְהַהַעֲמָקָה גַּם יַחַד. **הַעֲמָדַת שְׁאֵלַת הַסֵּבֶל, טוֹעֶנֶת הַיַּהֲדוּת, אֶפְשָׁרִית הִיא בִּשְׁתֵּי דִימֶנְסִיּוֹת נִפְרָדוֹת: גּוֹרָל וְיִעוּד. הַיַּהֲדוּת הִבְחִינָה תָּמִיד בֵּין קִיּוּם גּוֹרָלִי לְקִיּוּם יִעוּדִי, בֵּין הָ"אֲנִי" יְלִיד-הַגּוֹרָל לְהָ"אֲנִי" בֶּן-הַיִּעוּד. בְּהַבְחָנָה זוֹ צְפוּנָה תּוֹרַת הַסֵּבֶל שֶׁלָּנוּ.**  **קִיּוּם גּוֹרָלִי - כֵּיצַד? זֶהוּ קִיּוּם מֵאֹנֶס, בִּבְחִינַת "עַל כָּרְחָךְ אַתָּה חַי", קִיּוּם עֻבְדָּתִי, שָׁלוּב בְּשַׁרְשֶׁרֶת חֻקִּיּוּת מֵכָנִית, נְטוּלַת-מַשְׁמָעוּת, כִּוּוּן וְתַכְלִית, וּמְשֻׁעְבָּד לְכֹחוֹת סְבִיבָה שֶׁלְּתוֹכָהּ נִדְחָף הַיָּחִיד עַל-יְדֵי הַהַשְׁגָּחָה מִבְּלִי שֶׁנִּמְלְכָה בּוֹ עוֹבֵר לִדְחִיפָה זוֹ.** דְּמוּת אוֹבְּיֵקְט לְהָ"אֲנִי" הַגּוֹרָלִי. כְּאוֹבְּיֵקְט הוּא מוֹפִיעַ כְּעָשׂוּי וְלֹא כְּעוֹשֶׂה. עָשׂוּי הוּא עַל-יְדֵי הִתְנַגְּשׁוּתוֹ הַסְּבִילִית עִם הַחוּץ הָאוֹבְּיֶקְטִיבִי כְּחֵפֶץ לְעֻמַּת חֵפֶץ. נִקְלָע הָ"אֲנִי" הַגּוֹרָלִי בְּכַף דִּינָמִיקָה אֲטוּמָה כְּשֶׁכֻּלָּהּ מוּפְנֵית לְבַר (=לַחוּץ). יֵשׁוּתוֹ נְבוּבָה, נֶעְדֶּרֶת פְּנִימִיּוֹת, עַצְמִיּוּת וְעַצְמָאוּת. הָ"אֲנִי" הַגּוֹרָלִי מַכְחִישׁ אֶת עַצְמוֹ הַכְחָשָׁה גְּמוּרָה; כִּי הֲרֵי אֵין הָאָנוֹכִיּוּת וְהַחֶפְצִיּוּת יְכוֹלוֹת לָדוּר בִּכְפִיפָה אַחַת. | **?>**   1. מהו   "קיום גורלי"  ומהו "קיום ייעודי"?  **?>**  18) מהי משמעות **ההבדל** המעשי בין "קיום גורלי" לבין "קיום ייעודי" בהתמודדות עם משבר? |

🎔 **חכמת הלב**: "העולם הזה משול לגשר צר. צריך אדם לעבור עליו והעיקר שלא יפחד כלל".

(רבי נחמן מברסלב)

|  |  |
| --- | --- |
| עַל רֶקַע כָּזֶה צָפָה וְעוֹלָה חֲוָיַת הָרַע בְּכָל מוֹרָאָהּ. שְׁנֵי שְׁלַבִּים לַחֲוָיָה זוֹ בַּיֵּשׁוּת הַגּוֹרָלִית. לְכַתְּחִילָה, הָאָדָם-אוֹבְּיֵקְט, אָסוּר בְּשַׁלְשְׁלָאוֹת שֶׁל קִיּוּם בְּעַל כָּרְחוֹ, עוֹמֵד נָבוֹךְ וּמְבֻלְבָּל בִּפְנֵי הַמִּסְתּוֹרִין הַגָּדוֹל שֶׁשְּׁמוֹ סֵבֶל. הַגּוֹרָל מִתְעוֹלֵל בּוֹ; הֲוָיָתוֹ, טְרוּפָה וּשְׁסוּעָה, מְנַגֶּדֶת אֶת עַצְמָהּ וּמַכְחִישָׁה אֶת עֶרְכָּהּ וַחֲשִׁיבוּתָהּ. מְגוֹר הַכִּלָּיוֹן תּוֹקֵף עָלָיו וּמְפָרֵךְ אֶת גּוּפוֹ וְגַם אֶת נִשְׁמָתוֹ. תּוֹעֶה הַסּוֹבֵל בַּחֲלָלָהּ שֶׁל תֵּבֵל, שֶׁחִתַּת אֱלֹהִים פְּרוּשָׂה עָלֶיהָ, וַחֲרוֹן אַפּוֹ מָתוּחַ נֶגְדָּהּ, וְכֻלּוֹ מֻחְרָד וּמֻרְגָּז. יִּסּוּרָיו מְשֻׁלָּלִים כָּל גָּוֶן בָּהִיר וּמוֹפִיעִים כְּכֹחוֹת שְׂטָנִיִּים, כְּתוֹלָדוֹת הַתֹּהוּ וְהַבֹּהוּ שֶׁמְּזַהֲמִים אֶת כָּל הַיְצוּר שֶׁנּוֹעַד לְהַשְׁקִיף אֶת בָּבוּאַת הַיּוֹצֵר. **בְּשָׁלָב זֶה שֶׁל מְבוּכָה וְאַלְמָוֶת, טִמְטוּם-הַלֵּב וּבִלְבּוּל-הַמֹּחַ, אֵין הָאָדָם שׁוֹאֵל כְּלָל לְעִילַת-הָרַע וּמַהוּתוֹ. הוּא סוֹבֵל בִּדְמָמָה וְנֶאֱנָק בִּיגוֹנוֹ שֶׁהִשְׁתִּיק אֶת הַתְּלוּנָה וְכָבַשׁ אֶת הַשְּׁאֵלָה וְהַחֲקִירָה.**  אַחֲרֵי הַהִזְדַּעַזְעוּת הַפְּסִיכִית שֶׁל הַסּוֹבֵל כִּתְגוּבָה רִאשׁוֹנָה לַסֵּבֶל בָּאָה הַסַּקְרָנוּת הָאִינְטֵלֶקְטוּאָלִית הַחוֹתֶרֶת לַהֲבָנַת הַקִּיּוּם וּלְחִזּוּק בְּטִיחוּתוֹ וּבִטְחוֹנוֹ שֶׁל הָאָדָם. בְּשָׁלָב זֶה מַתְחִיל הָאָדָם לְהִתְבּוֹנֵן בַּסֵּבֶל וּלְהַקְשׁוֹת קֻשְׁיוֹת חֲמוּרוֹת. מִתְחַקֶּה הוּא אַחֲרֵי יְסוֹדוֹתֵיהֶם הַשִׂכְלִיִּים שֶׁל הַסֵבֶל וְהָרַע וּמִשְׁתַּדֵּל לִמְצֹא אֶת הַשַּׁלְוָה וְהַהַרְמוֹנְיָה בֵּין הַחִיּוּב וְהַשְּׁלִילָה וּלְהָסִיר אֶת חֻדָּהּ שֶׁל הַמְּתִיחוּת בֵּין הַתֵּזָה - הַטּוֹב - וְאַנְטִי-תֵּזָה - הָרַע - שֶׁבַּהֲוָיָה. מִתּוֹךְ הַשְּׁאֵלָה וְהַקֻּשְׁיָא, הַפִּתְרוֹן וְהַתֵּרוּץ, הוּא בָּא לִידֵי נִסּוּחַ מֵטָפִיסִיקָה שֶׁל הָרַע שֶׁעַל יָדָהּ מִתְפַּשֵּׁר הוּא עִם אוֹתוֹ הָרַע וּמְנַסֶּה לְחַפּוֹת עָלָיו. מִשְׁתַּמֵּשׁ הַסּוֹבֵל בְּכֹחַ הַהַפְשָׁטָה הַשִׂכְלִית שֶׁחוֹנַן בּוֹ מֵאֵת הַבּוֹרֵא עַד כְּדֵי הַשְׁלָיָה עַצְמִית - כְּפִירָה בִּמְצִיאוּת הָרַע בָּעוֹלָם.  הַיַּהֲדוּת, עִם גִּישָׁתָהּ הָרֵאָלִיסְטִית לָאָדָם וּלְמַעֲמָדוֹ בְּתוֹךְ הַמְּצִיאוּת, הֵבִינָה כִּי הָרַע לֹא נִתָּן לְטִשְׁטוּשׁ וּלְחִפּוּי, וְכִי כָּל נִסָּיוֹן לְהַפְחִית עֶרְכָּם שֶׁל הַנִּגּוּד וְהַפִּלּוּג שֶׁבַּקִּיּוּם לֹא יָבִיא אֶת הָאָדָם לֹא לִידֵי מְנוּחַת-הַנֶּפֶשׁ וְלֹא לִידֵי תְּפִיסַת-הַסּוֹד הָאֶכְּסִיסְטֶנְצְיָאלִי. **הָרַע הוּא עֻבְדָּה שֶׁאֵין לְהַכְחִישָׁהּ. יֶשְׁנוֹ רַע; יֶשְׁנוֹ סֵבֶל, וְיֶשְׁנָם יִסּוּרֵי-שְׁאוֹל וְתוֹפְתָהּ בָּעוֹלָם. מִי שֶׁרוֹצֶה לְהַטְעוֹת אֶת עַצְמוֹ עַל יְדֵי הֶסַּח-הַדַּעַת מִן הַקֶּרַע שֶׁבַּהֲוָיָה וְעַל יְדֵי רוֹמַנְטִיזַצְיָה שֶׁל חַיֵּי-הָאָדָם, אֵינוֹ אֶלָּא שׁוֹטֶה וְהוֹזֶה הֲזָיוֹת. אִי-אֶפְשָׁר לְהִתְגַּבֵּר עַל מִפְלֶצֶת הָרַע בְּמַחְשָׁבָה פִילוֹסוֹפִית-סְפֵּקוּלָטִיבִית.** לָכֵן הִכְרִיעָה הַיַּהֲדוּת, כִּי הָאָדָם, הַשָּׁקוּעַ בְּמַעֲמַקֵּי גּוֹרָלִיּוּת קְפוּאָה, לַשָּׁוְא יְבַקֵּשׁ אֶת פִּתְרוֹן בְּעָיַת הָרַע בְּתוֹךְ מִסְגֶּרֶת הַמַּחְשָׁבָה הַסְּפֵּקוּלָטִיבִית, כִּי לְעוֹלָם לֹא יִמְצָאֶנּוּ. וַדַּאי, כִּי עֵדוּתָהּ שֶׁל הַתּוֹרָה עַל הַיְצוּר שֶׁהוּא טוֹב מְאֹד, אֲמִתִּית הִיא. אוּלָם אֵין זֶה אָמוּר אֶלָּא מִבְּחִינַת הַהֲצָצָה הָאֵינְסוֹפִית שֶׁל הַיּוֹצֵר. בַּהִסְתַּכְּלוּת הַחֶלְקִית שֶׁל הָאָדָם הַסּוֹפִי אֵין הַטּוֹב הַמֻּחְלָט שֶׁבַּיְּצִירָה נֶחְשָׂף. הַנִּגּוּד בּוֹלֵט בְּיוֹתֵר וְאֵינוֹ נִתְפָּס בְּבִטּוּל. יֶשְׁנוֹ רַע שֶׁלֹּא נִתָּן לְפֵרוּשׁ וְלַהֲבָנָה. רַק תְּפִיסַת הָעוֹלָם בִּשְׁלֵמוּתוֹ יְכוֹלָה לְאַפְשֵׁר לְאָדָם אֶת הַהֲצָצָה לְתוֹךְ מַהוּת-הַסֵּבֶל. אֲבָל כָּל זְמַן שֶׁהַשָּׂגַת הָאָדָם מְצֻמְצֶמֶת וּמְסֹרֶסֶת הִיא, וְאֵין הוּא רוֹאֶה אֶלָּא קְטָעִים בּוֹדְדִים בַּדְּרָמָה הַקּוֹסְמִית וּבָעֲלִילָה הַכַּבִּירָה שֶׁל הַהִיסְטוֹרְיָה, אִי-אֶפְשָׁר לוֹ לַחְדּרׁ לְתוֹךְ כִּבְשׁוֹנוֹ שֶׁל הָרַע וּלְחֶבְיוֹן-הַסֵּבֶל. מָשָׁל, לְמַה הַדָּבָר דּוֹמֶה? לְאָדָם הַמִּסְתַּכֵּל בְּשָׁטִיחַ נֶהְדָּר, מַעֲשֶׂה-חוֹשֵׁב, שֶׁצִּיּוּר מַרְהִיב-עַיִן רָקוּם עָלָיו, - מִצִּדּוֹ הַשְּׂמָאלִי. הַאִם הַבָּטָה כָּזוֹ תֵּהָפֵךְ מָקוֹר חֲוָיָה אֶסְתֵּטִית נִשְׂגָּבָה? לְדַאֲבוֹנֵנוּ הַגָּדוֹל, אָנוּ רוֹאִים אֶת הָעוֹלָם מִסִּטְרוֹ הַשְּׂמָאלִי; לְפִיכָךְ אֵין בְּיָדֵנוּ לִתְפּסׁ אֶת מִסְגֶּרֶת הַהֲוָיָה הַכֹּל-כּוֹלֶלֶת שֶׁרַק בְּתוֹכָהּ אֶפְשָׁר לְגַלּוֹת אֶת תָּכְנִיתָהּ וּמַהוּתָהּ שֶׁל פְּעֻלַּת הקב"ה.  **בְּקִצּוּר, הָ"אֲנִי" הַגּוֹרָלִי שׁוֹאֵל שְׁאֵלָה עִיּוּנִית-מֵטָפִיסִית בְּיַחַס לָרַע, וּשְׁאֵלָה זוֹ לֹא נִתְּנָה לְפִתְרוֹן וְאֵין עָלֶיהָ תְּשׁוּבָה.**  **בַּדִּימֶנְסִיָּה הַשְּׁנִיָּה שֶׁל קִיּוּם הָאָדָם – הַיִּעוּד – לוֹבֶשֶׁת שְׁאֵלַת-הַסֵּבֶל צוּרָה חֲדָשָׁה. קִיּוּם יִעוּדִי – כֵּיצַד? זֶהוּ קִיּוּם פָּעִיל כְּשֶׁאָדָם נִצָּב לְעֻמַּת הַסְּבִיבָה, שֶׁהֻשְׁלַךְ בָּהּ, מִתּוֹךְ הֲבָנַת יִחוּדוֹ וּסְגֻלָּתוֹ. חֵרוּתוֹ וִיכָלְתּוֹ שֶׁלֹּא לְקַפֵּחַ בְּמַאֲבָקוֹ עִם הַחוּץ אֶת עַצְמוּתוֹ וְעַצְמָאוּתוֹ. סִסְמַת הָ"אֲנִי" הַיִּעוּדִי הִיא: "עַל כָּרְחָךְ אַתָּה נוֹלָד וְעַל כָּרְחָךְ אַתָּה מֵת אֲבָל בִּרְצוֹנְךָ הַחָפְשִׁי אַתָּה חַי". הָאָדָם נוֹלָד כְּאוֹבְּיֵקְט, מֵת כְּאוֹבְּיֵקְט, אֲבָל בִּיכָלְתּוֹ לִחְיוֹת כְּסוּבְּיֵקְט, כְּיוֹצֵר וּמְחַדֵּשׁ, הַמַּטְבִּיעַ עַל חַיָּיו אֶת חוֹתָמוֹ הָאִינְדִּיבִידוּאָלִי וְהַחוֹרֵג מִן הָאַבְטוֹמָטִיּוּת אֶל הַפְּעִילוּת הַיַּצְרָנִית. תְּעוּדָתוֹ שֶׁל הָאָדָם בְּעוֹלָמוֹ, עַל פִּי הַיַּהֲדוּת, הִיא לַהֲפךְׁ גּוֹרָל לְיִעוּד;** קִיּוּם מֻפְעָל וּמֻשְׁפָּע לְקִיּוּם פּוֹעֵל וּמַשְׁפִּיעַ; קִיּוּם מִתּוֹךְ אֹנֶס, מְבוּכָה וְאִלְּמוּת – לְקִיּוּם מָלֵא רָצוֹן, מָעוֹף וְיָזְמָה. בִּרְכָתוֹ שֶׁל הקב"ה לִיצִיר כַּפָּיו מְמַצָּה אֶת כָּל תַּפְקִידוֹ: "פְּרוּ וּרְבוּ וּמִלְאוּ אֶת הָאָרֶץ וְכִבְשֻׁהָ". כִּבְשׁוּ אֶת הַסְּבִיבָה וְהַדְבִּירוּ אוֹתָהּ תַּחְתֵּיכֶם. אִם לֹא תִּמְשְׁלוּ בָּהּ, הִיא תְּשַׁעְבֵּד אֶתְכֶם. הַיִּעוּד מַעֲנִיק לוֹ לָאָדָם עֶמְדָּה חֲדָשָׁה בְּעוֹלָמוֹ שֶׁל הקב"ה; הוּא נוֹתֵן לוֹ כֶּתֶר מַלְכוּת, וְהָאָדָם הוֹפֵךְ שׁוּתָפוֹ שֶׁל הקב"ה בְּמַעֲשֶׂה בְּרֵאשִׁית.  כָּאָמוּר לְמַעְלָה, בְּקִיּוּמוֹ הַיִּעוּדִי שֶׁל הָאָדָם בּוֹקַעַת וְעוֹלָה זִקָּה מְקוֹרִית אֶל בְּעָיַת הָרַע. כָּל זְמַן שֶׁהִתְלַבֵּט בְּקִיּוּמוֹ הַגּוֹרָלִי, יַחֲסוֹ אֶל הָרַע הִתְבַּטֵּא רַק בְּגִישָׁה פִילוֹסוֹפִית-עִיּוּנִית. כִּיצוּר סָבִיל לֹא הָיָה בְּכֹחוֹ לְהֵאָבֵק עִם הָרַע לְשֵׁם צִמְצוּמוֹ אוֹ נִצּוּלוֹ לְתַכְלִית מְרוֹמְמָה. נְטוּל-יְכֹלֶת הוּא יְלִיד-הַגּוֹרָל לְהַכְרִיעַ שׁוּם דָּבָר בִּתְחוּם קִיּוּמוֹ. הוּא נִזּוֹן מִן הַחוּץ וְחַיָּיו מֻטְבָּעִים בְּחוֹתָם הַחוּץ. לְפִיכָךְ מִזְדַּקֵּק הוּא לְרַע מִבְּחִינָה בִּלְתִּי-שִׁמּוּשִׁית וּמִתְפַּלְסֵף עָלָיו מִנְּקֻדַּת-מַבָּט סְפֵּקוּלָטִיבִית. הוּא רוֹצֶה לִכְפֹּר בִּמְצִיאוּת הָרַע וְלִיצרׁ הַשְׁקָפָה הַרְמוֹנִיסְטִית. סוֹפוֹ שֶׁל נִסָּיוֹן כָּזֶה הוּא מַפָּח-נֶפֶשׁ. הָרַע לוֹעֵג לְשָׁבוּי-הַגּוֹרָל וְלַחֲלוֹם-הַפְּלָאִים שֶׁלּוֹ עַל מְצִיאוּת שֶׁכֻּלָּהּ טוֹבָה וְנָאָה.  בְּרַם, בִּרְשׁוּת הַיִּעוּד הָאָדָם מַכִּיר אֶת הַמְּצִיאוּת כְּמוֹ שֶׁהִיא וְאֵינוֹ תָּאֵב לְהִשְׁתַּמֵּשׁ בְּמַטְבֵּעוֹת הַרְמוֹנִיסְטִיּוֹת כְּדֵי לְהַסְתִּיר אֶת הָרֹעַ וּלְהַעֲלִימוֹ מִן הָעַיִן. בֶּן-הַיִּעוּד הוּא רֵאָלִיסְטוֹן בְּיוֹתֵר וְאֵינוֹ נִרְתָּע מִפְּנֵי הִתְיַצְּבוּת פָּנִים בְּפָנִים מוּל הָרַע. גִּישָׁתוֹ הֲלָכִית-מוּסָרִית הִיא, וּנְטוּלָה הִיא כָּל נִימָה מֵטָפִיסִית-סְפֵּקוּלָטִיבִית. כְּשֶׁבֶּן-הַיִּעוּד סוֹבֵל, הוּא אוֹמֵר בְּלִבּוֹ: "יֶשְׁנוֹ רַע וַאֲנִי אֵינֶנִּי מַכְחִישׁ בּוֹ וְאֵינֶנִּי מְחַפֶּה עָלָיו בְּפִלְפּוּלֵי-סְרָק; הִנְנִי מְעֻנְיָן בּוֹ מִבְּחִינָה הִלְכָתִית, כְּאָדָם הָרוֹצֶה לָדַעַת אֶת הַמַּעֲשֶׂה אֲשֶׁר יַעֲשֶׂה; אֲנִי שׁוֹאֵל שְׁאֵלָה פְּשׁוּטָה: מַה יַעֲשֶׂה הַסּוֹבֵל וְחַי בְּסִבְלוֹ?". בְּמִישׁוֹר זֶה, נְקֻדַּת-הַכֹּבֶד נֶעֱתֶקֶת מִבְּחִינַת הַסִּבָּתִיּוּת וְהַתַּכְלִיתִיּוּת (שֶׁאֵין בֵּינֵיהֶן אֶלָּא שִׁנּוּי כִּוּוּן בִּלְבַד), לָאַסְפֵּקְט הַמַּעֲשִׂי. הַבְּעָיָה מְנֻסַּחַת עַכְשָׁו בִּשְׂפָתָהּ שֶׁל הַהֲלָכָה הַפְּשׁוּטָה, וְסוֹבֶבֶת סְחוֹר-סְחוֹר לִמְשִׂימָה יוֹמְיוֹמִית. שְׁאֵלַת-הַשְּׁאֵלוֹת הִיא: מַה מְחַיְּבִים הַיִּסּוּרִים אֶת הָאָדָם, וּבְעָיָה זוֹ חִבְּבָה הַיַּהֲדוּת וְהֶעֱמִידָה אוֹתָהּ בְּטַבּוּר עוֹלָם-מַחֲשַׁבְתָהּ. הַהֲלָכָה מְעֻנְיֶנֶת בָּהּ כְּבִשְׁאָר בְּעָיוֹת אִסּוּר וְהֶתֵּר, חִיּוּב וּפְטוֹר. אֵין אָנוּ תּוֹהִים עַל דַּרְכֵי הקב"ה הַמֻּפְלָאוֹת, אֶלָּא עַל דֶּרֶךְ הָאָדָם אֲשֶׁר בָּהּ יֵלֵךְ כְּשֶׁהַסֵּבֶל קוֹפֵץ עָלָיו. אָנוּ שׁוֹאֲלִים לֹא לְסִבַּת הָרַע וְלֹא לְתַכְלִיתוֹ, כִּי אִם לְתִקּוּנוֹ וְהַעֲלָאָתוֹ; אֵיךְ יִתְנַהֵג הָאָדָם בְּעֵת צָרָה? מַה יַעֲשֶׂה הָאָדָם וְלֹא יִמּקׁ בְּיִסּוּרָיו?  **הַתְּשׁוּבָה הַהִלְכָתִית לִשְׁאֵלָה זוֹ פְּשׁוּטָה מְאֹד. הַיִּסּוּרִים בָּאִים כְּדֵי לְרוֹמֵם אֶת הָאָדָם, לְטַהֵר אֶת רוּחוֹ וּלְקַדְּשׁוֹ, לְנַקּוֹת אֶת מַחֲשַׁבְתוֹ וּלְצָרְפָהּ מִכָּל פְּסֹלֶת-הַשִּׁטְחִיּוּת וּסְיָגֵי-הַגַּסּוּת; לְעַדֵּן אֶת נַפְשׁוֹ וּלְהַרְחִיב אֶת אֹפֶק חַיָּיו. כְּלָלוֹ שֶׁל דָּבָר: הַיִּסּוּרִים – תַּפְקִידָם לְתַקֵּן אֶת הַפָּגוּם בְּאִישִׁיּוּתוֹ שֶׁל הָאָדָם.** הַהֲלָכָה מְלַמֶּדֶת אוֹתָנוּ, כִּי עָווֹן פְּלִילִי הוּא בִּידֵי בַּעַל-הַיִּסּוּרִים לְהַרְשׁוֹת אֶת מַכְאוֹבָיו לָלֶכֶת לְאִבּוּד וּלְהִשָּׁאֵר לְלֹא-מַשְׁמָעוּת וּמַטָּרָה. הַסֵּבֶל מוֹפִיעַ בָּעוֹלָם כְּדֵי לִתְרֹם דְּבַר-מָה לָאָדָם, כְּדֵי לְכַפֵּר עָלָיו, כְּדֵי לִגְאֹל אוֹתוֹ מִן הַזֻּהֲמָה, מִן גַּסּוּת-הָרוּחַ וְשִׁפְלוּת-הַנֶּפֶשׁ. מִתּוֹכוֹ צָרִיךְ הַסּוֹבֵל לַעֲלוֹת מְזֻקָּק וּמְצֹרָף, טָהוֹר וְנָקִי. "עֵת צָרָה הִיא לְיַעֲקֹב וּמִמֶּנָּה יִוָּשֵׁעַ" – כְּלוֹמַר, מִתּוֹךְ הַצָּרָה עַצְמָהּ יִוָּשַׁע תְּשׁוּעַת עוֹלָמִים, יִזְכֶּה לְהִתְגַּבְּשׁוּת וְהִתְעַלּוּת שֶׁאֵין דֻּגְמָתָן בְּעוֹלָם נְטוּל-סֵבֶל. מִתּוֹךְ הַשְּׁלִילָה צוֹמֵחַ הַחִיּוּב, מִתּוֹךְ הָאַנְטִי-תֵּזָה מְבַצְבֶּצֶת הַתֵּזָה, וּמִתּוֹךְ הַכְחָשַׁת הַקִּיּוּם מִתְגַּלֶּה קִיּוּם חָדָשׁ. עַל תְּגוּבָה רוּחָנִית כַּבִּירָה מִצַּד הָאָדָם לְצָרָה כִּי תָּבוֹא הֵעִידָה הַתּוֹרָה בְּאָמְרָה: "בַּצַּר לְךָ וּמְצָאוּךָ כּלׁ הַדְּבָרִים הָאֵלֶּה... וְשַׁבְתָּ עַד ה' אֱלֹהֶיךָ". הַסֵּבֶל מְחַיֵּב אֶת הָאָדָם לַחֲזֹר בִּתְשׁוּבָה שְׁלֵמָה אֶל הָאֱלֹהִים. הַצָּרָה נוֹעֲדָה לְעוֹרֵר אוֹתָנוּ לַתְּשׁוּבָה, וּמַהִי הַתְּשׁוּבָה אִם לֹא הִתְחַדְּשׁוּתוֹ וּגְאֻלָּתוֹ הָעִלָּאִית שֶׁל הָאָדָם?  **אוֹי וַאֲבוֹי לוֹ לְאָדָם אִם הַיִּסּוּרִים לֹא הֱבִיאוּהוּ לִידֵי מַשְׁבֵּר רוּחָנִי, ונִשְׁמָתוֹ נִשְׁאֲרָה קְפוּיָה וְנֶעְדֶּרֶת סְלִיחָה! אוֹי וַאֲבוֹי לוֹ לַסּוֹבֵל אִם אֵין נַפְשׁוֹ מִתְחַמֶּמֶת בְּלַהַט הַיִּסּוּרִים, וְאִם אֵין הַחֲבָלִים מַעֲלִים אֶת נֵר ה' בּוֹ!** כְּשֶׁמַּכְאוֹבִים תּוֹעִים בַּחֲלָלָהּ שֶׁל תֵּבֵל כְּכֹחוֹת אֲטוּמִים לְלֹא-תּוֹעֶלֶת, קִטְרוּג גָּדוֹל בּוֹקֵעַ וְעוֹלֶה לְעֻמַּת הָאָדָם הַמַּפְסִיד אֶת סִבְלוֹ.  הַיַּהֲדוּת הֶעֱמִיקָה אֶת הָרַעְיוֹן הַזֶּה בְּצָרְפָה אֶת עִנְיַן תִּקּוּן הַסֵּבֶל וְהַעֲלָאָתוֹ עִם תִּקּוּן הַחֶסֶד וְהַעֲלָאָתוֹ. חַסְדֵי ה', אוֹמֶרֶת הַיַּהֲדוּת, אֵינָם נִתָּנִים לְאָדָם מַתְּנַת-חִנָּם; הֵם מְחַיְּבִים מַשֶּׁהוּ; הֵם אוֹצְרִים בְּקִרְבָּם תְּבִיעָה מוּסָרִית-הִלְכָתִית לָאָדָם הַמִּתְעַנֵּג עֲלֵיהֶם. אָמְנָם הַשְׁפָּעַת הַחֶסֶד בָּאָה מִיָּדוֹ הַפְּתוּחָה, הַגְּדוּשָׁה וְהָרְחָבָה שֶׁל הקב"ה, אֲבָל אֵין הִיא מַתָּנָה לְלֹא-שִׁיּוּר אוֹ לְלֹא תְּנַאי; אֵין הִיא דּוֹרוֹן מֻחְלָט. הַשְׁפָּעַת-טוֹבָה הִיא תָּמִיד בִּבְחִינַת מַתָּנָה עַל תְּנַאי – עַל מְנַת לְהַחֲזִיר – אוֹ לִזְמַן. כְּשֶׁהקב"ה נוֹתֵן לְאָדָם עֹשֶׁר וּנְכָסִים, הַשְׁפָּעָה וְכָבוֹד, - עַל הַמְקַבֵּל לָדַעַת אֵיךְ לְהִשְׁתַּמֵּשׁ בָּהֶם, אֵיךְ לַהֲפךְׁ אֶת הַמַּתָּנוֹת הַיְקָרוֹת לְכֹחוֹת-יְצִירָה פּוֹרִיִּים, אֵיךְ לְשַׁתֵּף אֶת הַזּוּלַת בְּשִׂמְחָתוֹ וּגְדֻלָּתוֹ, אֵיךְ לִגְמלׁ חֶסֶד עִם חַסְדֵי-ה' הַנּוֹבְעִים וּבָאִים אֵלָיו מִמָּקוֹר אֵין-סוֹף. אִם אֵין רֹב-טוֹבָה מֵבִיא אֶת הָאָדָם לִידֵי הִשְׁתַּעְבְּדוּת מֻחְלֶטֶת לְהקב"ה, הוּא חוֹטֵא חֵטְא יְסוֹדִי, וּבְעֶטְיוֹ בָּאָה הַמְּצוּקָה הַקָּשָׁה הַמַּזְכִּירָה לוֹ אֶת חוֹבָתוֹ לְבוֹרֵא-עוֹלָם בְּעַד מַתְּנַת-הַחֲסָדִים. **לִמְּדוּנוּ רַבּוֹתֵינוּ הַגְּדוֹלִים: "חַיָּב אָדָם לְבָרֵךְ עַל הָרָעָה כְּשֵׁם שֶׁמְּבָרֵךְ עַל הַטּוֹבָה". כְּשֵׁם שֶׁהַטּוֹבָה מְחַיֶּבֶת אֶת הָאָדָם לְמַעֲשִׂים נַעֲלִים וְתוֹבַעַת מִן הַיָּחִיד אוֹ הַכְּלָל פְּעֻלַּת-יְצִירָה וְחִדּוּשׁ, - כָּךְ דּוֹרְשִׁים הַיִּסּוּרִים תִּקּוּן-הַנֶּפֶשׁ וְטִהוּר-הַחַיִּים – אִם בִּשְׁעַת הֶאָרַת-פָּנִים וְהַשְׁפָּעַת-הַחֶסֶד לֹא נִתְעוֹרֵר הָאָדָם לִפְעֻלָּה. כִּי יֵשׁ וְהָאָדָם נִתְבָּע לְתַקֵּן עַל-יְדֵי יִּסּוּרָיו מַה שֶׁפָּגַם בַּיְּצִירָה בְּשָׁעָה שֶׁהקב"ה נָטָה אֵלָיו כְּנָהָר שָׁלוֹם.** הַרְגָּשַׁת הִשְׁתַּעְבְּדוּת לָאֱלֹקִים וַהֲבָנַת חוֹבָתוֹ לְהִטָּהֵר וּלְהִתְקַדֵּשׁ מִתּוֹךְ סִבְלוֹ, צְרִיכוֹת לְהַבְהִיק בְּנַפְשׁוֹ שֶׁל אָדָם כְּשֶׁהוּא נִמְצָא בְּמֵצַר וְתוֹהֶה עַל יֵשׁוּתוֹ; חַיָּב הוּא לְתַקֵּן אֶת טִמְטוּם-הַלֵּב שֶׁגָּרַם לְחֵטְא בְּשָׁעָה שֶׁעָמַד בְּמֶרְחָב-יָהּ. בְּקִצּוּר, עַל הָאָדָם לִפְתֹּר לֹא אֶת שְׁאֵלַת הַנִּמּוּק הַסִּבָּתִי אוֹ הַתַּכְלִיתִי שֶׁל הַיִּסּוּרִים בְּכָל תִּסְבּכְׁתָהּ הַסְּפֵּקוּלָטִיבִית, כִּי אִם אֶת שְׁאֵלַת תִּקּוּנָם בְּכָל פַּשְׁטוּתָהּ הַהִלְכָתִית עַל-יְדֵי הֲפִיכַת הַגּוֹרָל לְיִעוּד וְהַעֲלָאַת עַצְמוֹ מֵאוֹבְּיֵקְט לְסוּבְּיֵקְט, מֵחֵפֶץ לְגַבְרָא. | **?>**  19) מדוע במישור 'ה"קיום הגורלי" האדם **איננו** שואל את שאלת  מהות המשבר  ותכלית הסבל?  **?>**  20) האם לדעתכם, קיים הבדל בין גישת הרב סולוביצ'יק בעניין ראיית הרוע בעולם  והגדרתו, לבין גישתו של המלבי"ם (שלמדנו לעיל) בפירושו ל"שמע? ישראל" (דברים ד', ו')  **?>**  21) מדוע אין האדם יכול להבין את מהות הסבל?  **?>**  22) מהו לדעתכם החידוש המרכזי שעלינו ללמוד מן "הייעוד" של האדם?  **?>**  23) מהי תכלית הייסורים לפי דברי הרב סולוביצ'יק מן ההיבט **ההלכתי**?  **?>**  24) נסו להדגים מחיי היום-יום במדינתנו את **משמעות** המשבר והייסורים.  **?>**  25) נסו ליישם את השקפת "הקיום הייעודי" במציאות חיינו ואת תפקיד מדינת ישראל. ביחס לפיגועי טרור ולסבל שהם גורמים. |

🎔 **חכמת הלב**: "כל יהודי הוא בן יחיד אצל רבונו של עולם".

(הרבי מלובביץ)

לשנות בחכמת הלב - מליובאויטש

**משבר הכפירה והחילון**

לעומת המגמות הרוחניות בתחום האמונה הדתית ניכרות מגמות הכפירה והחילון. תופעות אלו נוצרות על רקע גורמים שונים: היסטוריים, פסיכולוגיים, חינוכיים ואישיים.

להלן נעסוק בנושא זה בשלושה מישורים:

1. מבוא קצר לנושא הכפירה באמצעות עיון בדברי **הרב שאול ישראלי זצ"ל** בספרו פרקים במחשבת ישראל[[9]](#footnote-9)\*.
2. בלימוד סיבות הכפירה האקטואליות לתקופתנו וניתוחן, מתוך הקדמת **רב סעדיה גאון (רס"ג)** לספרו אמונות ודעות.
3. התמודדות עם גורמי החילון בקרב הנוער הדתי בתקופתנו באמצעות עיון בכמה מונולוגים אישיים, שבהם מתוארים התהליכים הנפשיים והחוויות האישיות שחוו בדרכם בדרכם אל עזיבת הדת, בוגרים ובוגרות החינוך הדתי. מונולוגים אלה מצוטטים מתוך ספרו של שמעון לב - **"ושיודע לשאול"**. ננסה לנתח ולבחון יחד את הגורמים לעומקם.

**מבוא**

**הרב שאול ישראלי[[10]](#footnote-10)\*, פרקים במחשבת ישראל, עמ' 105-94**

הכפירה באלוקים מבטאת כפירה בצלם אלוקים, משווה את האדם לשאר הנבראים

(החי והצומח), ומתעלמת מייחוד האדם.

|  |  |
| --- | --- |
| הַכְּפִירָה, בֵּין שֶׁהִיא אוֹמֶרֶת זֹאת בְּפֵרוּשׁ בֵּין שֶׁהִיא **מַעֲלִימָה** זֹאת אוֹ **מִתְעַלֶּמֶת** מִזֶּה, הִיא בְּעָמְקוֹ שֶׁל דָּבָר, לֹא רַק כְּפִירָה בֶּאֱלהִׁים אֶלָּא גַּם כְּפִירָה **בְּצֶלֶם הָאֱלהִׁים** אֲשֶׁר בָּאָדָם; הִיא מֻכְרָחָה לִכְפּרׁ בְּקִיּוֹמָהּ שֶׁל נְשָׁמָה חֲצוּבָה מִתַּחַת כִּסֵּא הַכָּבוֹד, אֲשֶׁר טִבְעָהּ שְׁאִיפָתָהּ וּרְצוֹנָהּ הֵם אֲחֵרִים מֵאֵלֶּה אֲשֶׁר אוֹתָם אָנוּ רוֹאִים בְּעוֹלָמֵנוּ הַגַּשְׁמִי.  אִם הָעוֹלָם כֻּלּוֹ אֵינוֹ אֶלָּא תּוֹצָאָה **עִוֶּרֶת** שֶׁל חֻקִּים, אִם מָקוֹר הַהֲוָיָה אֵינוֹ אֶלָּא **הַחֹמֶר** הַפּוֹשֵׁט צוּרָה וְלוֹבֵשׁ צוּרָה, גַּם הַצַּד **הָרוּחָנִי** שֶׁל הָאָדָם הוּא בְּהֶכְרֵחַ רַק אַחַת מִצּוּרוֹת הַפְּעֻלָּה שֶׁל תָּאֵי חֹמֶר מְפֻתָּחִים, וְלֹא יִתָּכֵן שֶׁיָּכִיל עֲרָכִים שֶׁיִּפְעֲלוּ שֶׁלֹּא בְּהֶתְאֵם לַחֹמֶר שֶׁמִּמֶּנּוּ יָצְאוּ. הָאָדָם הוּא חֵלֶק בִּלְתִּי נִפְרָד, וּמִמֵּילָא גַּם לֹא שׁוֹנֶה, מֵעוֹלָם הַצּוֹמֵחַ וְהַחַי, וְאוֹתָם הַחֻקִּים הֵם הַפּוֹעֲלִים גַּם עַל הָאָדָם. וַאֲלֵיהֶם הוּא נִכְנָע בְּעַל כָּרְחוֹ.  הכפירה מבית מדרשם של ניטשה ומרקס שוללת את המוסר הישראלי ומדגישה את ההשתלטות ואת הכלכלה.  לְמַסְקָנָה זֹאת שֶׁהִיא הַמַּסְקָנָה **הָעִקְבִית וְהַהֶגְיוֹנִית** שֶׁל הַכְּפִירָה הִגִּיעוּ שְׁתֵּי הַשִּׁיטוֹת הַדָּנוֹת עַל הַמִּבְנֶה הַחֶבְרָתִי הָאֱנוֹשִׁי: הַנִּיטְשֶׁיָאנִית[[11]](#footnote-11)\* וְהַמַּרְקְסִיסְטִית[[12]](#footnote-12)\*\* שֶׁעִם כָּל הַנִּגּוּדִים שֶׁבֵּינֵיהֶם הִתְאַחֲדוּ בְּיַחַס **הַשְּׁלִילָה** אֶל הַמּוּסָר בְּנִסּוּחוֹ הַיִּשְׂרְאֵלִי, וְיַחַד עִם זֶה הִכְחִישׁוּ אֶת קִיּוּמוֹ שֶׁל רֶגֶשׁ מוּסָרִי יַצִּיב בָּאָדָם.  **נִיטְשֶׁה מַעֲלֶה עַל כֵּס הַמְּלוּכָה בָּאָדָם אֶת רָצוֹן הַהִשְׁתַּלְּטוּת, הוּא יֵצֶר רְדִיפַת הַכָּבוֹד, לְפִי הַהַגְדָּרָה הַמְקֻבֶּלֶת בְּחז"ל.** בְּמִדַּת הִתְפַּתְחוּתוֹ שֶׁל רָצוֹן זֶה וּבְמִדַּת נִצּוּלוֹ – נִיטְשֶׁה רוֹאֶה אֶת הַהִתְקָרְבוּת לַדְּמוּת הַנֶּאֱצֶלֶת שֶׁל "אָדָם הָעֶלְיוֹן" אֶת הַמּוּסָר הַיִּשְׂרְאֵלִי הַתּוֹבֵעַ עֲנָוָה, הִתְחַשְּׁבוּת עִם הַזּוּלַת, הֲטָבָה, חֶסֶד וכו' הוּא רוֹאֶה **כְּהִתְנַוְּנוּת**, כִּירִידָה וּכְלָיָה.  **מַרְקְס לְעֻמָּתוֹ רוֹאֶה בָּעִנְיָן הַכַּלְכָּלִי אֶת חֲזוּת הַכֹּל. הוּא מַכְרִיז: עַל הַלֶּחֶם לְבַדּוֹ יִחְיֶה הָאָדָם.** אַף הוּא שׁוֹלֵל אֶת הַמּוּסָר הַיִּשְׂרְאֵלִי וּמַכְחִישׁ אֶת קִיּוּמָן שֶׁל רְגָשׁוֹת הַלּוֹחֲשׁוֹת לוֹ לָאָדָם כִּי **לֹא** עַל הַלֶּחֶם לְבַדּוֹ יִחְיֶה. הַמּוּסָר הַיִּשְׂרְאֵלִי הוּא לְדַעְתּוֹ הַמְצָאָה שֶׁל הַגֶּזַע **הַמְנַצֵּל**, אֲשֶׁר בָּדָה אוֹתוֹ לַהֲנָאָתוֹ, וַאֲשֶׁר מִשְׁתַּמֵּשׁ בּוֹ **בִּצְבִיעוּת** לְשֵׁם הַרְדָּמַת הַשְּׁכָבוֹת הַחַבְרוּתִיּוֹת הַמְנֻצָּלוֹת וּמְנִיעָתָן מֵהִתְמָרְדוּת. מִכָּאן הַמָּקוֹר לַבִּטּוּי הַיָּדוּעַ שֶׁל אֶחָד מִתַּלְמִידָיו שֶׁל מַרְקְס: הַדָּת הִיא אוֹפְּיוּם לַהֲמוֹנֵי הָעַם.  הַהֵד שֶׁהָיָה לִשְׁתֵּי הַשִּׁיטוֹת בְּאֵירוֹפָּה וְהַצְלָחָתָן לְהָקִים מִשְׁטָרִים מַמְלַכְתִיִּים חֲזָקִים בַּעֲלֵי אוּכְלוּסִיָּה מְרֻבָּה, מְעוֹרֵר בְּהֶכְרֵחַ הִרְהוּרִים נוּגִים עַל מִדַּת תָּקְפּוֹ שֶׁל הָרֶגֶשׁ הַמּוּסָרִי בְּקֶרֶב עַמֵּי הַתַּרְבּוּת הָאֵרוֹפִּיִּים. אוּלָם גַּם אֵלֶּה שֶׁלֹּא הִגִּיעוּ לִידֵי הַכְחָשָׁה מֻחְלֶטֶת שֶׁל הָרֶגֶשׁ הַמּוּסָרִי, אַף אֶצְלָם אָנוּ רוֹאִים, שֶׁרֶגֶשׁ זֶה אֵינוֹ מְשַׁמֵּשׁ גּוֹרֵם מַכְרִיעַ וְקוֹבֵעַ אֶת פְּעֻלּוֹתֵיהֶם וְיַחֲסֵיהֶם הַחַבְרוּתִיִּים. מִשֶּׁנִּקְצְצוּ שָׁרָשָׁיו הַחִיּוּנִיִּים שֶׁל הָרֶגֶשׁ הַמּוּסָרִי עַל יְדֵי הַכְּפִירָה הוּא נִדּוֹן לְהִשָּׁאֵר בְּשֵׁפֶל הַמַּדְרֵגָה, כְּרֶגֶשׁ לֹא מוּבָן, וּכְמַפְרִיעַ לַמַּהֲלָךְ הַכְּלָלִי שֶׁל הַחַיִּים. חַיִּים הַנִּמְדָּדִים בַּגְּבוּלוֹת שֶׁל שִׁבְעִים שְׁמוֹנִים שָׁנָה, הֵם לְפִי טִבְעָם מֻכְרָחִים לִהְיוֹת **חַיֵּי שָׁעָה וְרֶגַע**, בְּחִינַת חֲטוֹף וְאֱכוֹל חֲטוֹף וְשָׁתֹה, "אָכוֹל וְשָׁתֹה כִּי מָחָר נָמוּת". אֵין בָּהֶם מָקוֹם לִרְגָשׁוֹת אֲשֶׁר בְּנִצְחִיּוּת הַחַיִּים מְקוֹרָם. |  |

🎔 **חכמת הלב**: "דרכו של אדם לחפש בין הרים וגבעות, בים ומתחת לים. רק דבר אחד אינו מחפש – את האלוקות שבקרבו".

(הרבי מלובלין)

|  |  |
| --- | --- |
| הַכְּפִירָה הִיא תּוֹצָאַת הַגָּלוּת, וגורמיה הִתְחַזְּקוּ בַּעֲקֵבוֹת הָעוֹלָם הַמּוֹדֶרְנִי וּבִטָּחוֹן עַצְמִי שֶׁל הָאָדָם שֶׁאֵינוֹ נְזַקֵּק לְכֹחַ עֶלְיוֹן.  הַכְּפִירָה הִיא נֶטַע זָר בְּיִשְׂרָאֵל, הַשְׁפָּעָה מֵאוֹתָן אֻמּוֹת בְּתוֹכָן חָיִינוּ בַּגּוֹלָה. וְהִיא תַּחֲלֹף, בְּאוֹתָהּ מִדָּה שֶׁתִּתְגַּבֵּר הַהַכָּרָה שֶׁל הַמַּהוּת הַלְּאֻמִּית וְתִשְׁתַּחְרֵר מֵהַזִּקָּה לְתַרְבֻּיּוֹת נֵכָר עַל יְדֵי תַּהֲלִיךְ שָׁקֵט שֶׁל שִׁיבָה לְטֶבַע הָעַצְמִי דֶּרֶךְ חַיִּים עַצְמָאִיִּים בְּאֶרֶץ יִשְׂרָאֵל.  ...מֵעִיּוּן בַּגּוֹרְמִים הַמְבִיאִים אֶת הָאָדָם לִידֵי כְּפִירָה נִרְאֶה עַד כַּמָּה הַמַּסְקָנוֹת שֶׁנּוֹבְעוֹת מֵהֶן אֵינָן מַסְקָנוֹת אוֹבְּיֶקְטִיבִיוֹת, אֶלָּא מֻשְׁפָּעוֹת **מֵהָרָצוֹן**. הָאָדָם **רוֹצֶה** לִכְפֹּר עַל כֵּן הוּא מַצְדִּיק אֶת "הוֹכָחוֹת" הַכְּפִירָה, עַל כֵּן אֵינוֹ נוֹטֶה כְּלָל לִבְדּקׁ בִּרְצִינוּת אֶת הַטְּעָנוֹת לְטוֹבַת הָאֱמוּנָה וְהַכָּרַת אֱלֹהִים.  רָצוֹן הַכְּפִירָה נוֹבֵעַ מִכַּמָּה נִמּוּקִים:   1. הַחַיִּים נִרְאִים לִהְיוֹת יוֹתֵר קַלִּים וְיוֹתֵר נוֹחִים בְּלִי הַכָּרַת אֱלֹהִים. וּבְלִי דָּת הַכְּרוּכָה עִם זֶה. תַּאֲווֹתָיו שֶׁל הָאָדָם הַשּׁוֹלְטוֹת בִּרְצוֹנוֹ אֵינָן יְכוֹלוֹת לְהַשְׁלִים עִם הַהַפְרָעָה שֶׁתִּגָּרֵם לָהֶן עַל יְדֵי הַכָּרַת אֱלהִׁים. 2. הַכָּרָה בִּמְצִיאוּת כֹּחַ עֶלְיוֹן כְּשֶׁלְּעַצְמָהּ יֵשׁ בָּהּ מִשּׁוּם אִי נְעִימוּת שֶׁל הֱיוֹת תָּלוּי בְּדַעְתּוֹ, הֱיוֹת מְשֻׁעְבָּד אֵלָיו. 3. יֵצֶר הַקִּנְאָה הַמֵּבִיא אֶת הָאָדָם בְּדֶרֶךְ כְּלָל לְהַקְטִין עֵרֶךְ כָּל מָה שֶׁעוֹלֶה עָלָיו, פּוֹעֵל בְּנִדּוֹן דִּידַן אַף הוּא כְּגוֹרֵם לְרָצוֹן כְּפִירָה. לֹא נוֹחַ לוֹ לְאָדָם לְהוֹדוֹת בְּקִיּוּם עֶצֶם נַעֲלֶה אֲשֶׁר לֹא יִתָּכֵן אֵלָיו שׁוּם דִּמְיוֹן וְשׁוּם הַשְׁוָאָה.   גּוֹרְמִים אֵלֶּה הָיוּ קַיָּמִים **בְּכָל** הַתְּקוּפוֹת, אוּלָם קִבְּלוּ עִידוּד וְחִזּוּק בִּמְיֻחָד בִּתְקוּפָתֵנוּ, תְּקוּפַת הִתְפַּתְּחוּת הַמַּדָּע וּמִשְׁטָר הַחֶבְרָה. עַל יָדָם נַעֲשֶׂה הָאָדָם יוֹתֵר בָּטוּחַ בְּעַצְמוֹ, וְנִרְאֶה לוֹ שֶׁיָּכֹל הוּא, הֵן בַּמּוּבָן הַפְּרָטִי וְהֵן בְּמוּבָן כְּלָלִי, לְהַסְדִּיר אֶת כָּל הַבְּעָיוֹת מִבְּלִי לְהִזָּקֵק לְעֶזְרַת כֹּחַ עֶלְיוֹן, וְעַל כֵּן כָּל הִתְעַמְּקוּת בִּשְׁאֵלָה זוֹ נִרְאֵית לוֹ לִמְיֻתֶּרֶת.  הַגּוֹרְמִים הַפְּסִיכוֹלוֹגִיִּים מְבִיאִים גַּם לְקַלּוּת דַּעַת בַּגִּישָׁה לִשְׁאֵלוֹת אֵלֶּה בְּשֵׂכֶל בִּלְתִּי מְאֻמָּן וּבִלְתִּי מוּכָן לָדוּן בִּשְׁאֵלוֹת כְּגוֹן אֵלֶּה. "עַזּוּת וְגַאֲוָה שֶׁגּוֹבְרִים עַל הָאָדָם וְלֹא יוֹדֶה כִּי יֵשׁ חָכְמָה נֶעֱלֶמֶת מִמֶּנּוּ... וְלֹא הִרְגִּישׁ כִּי הַטַּעֲנָה הַזֹּאת לֹא תּוֹעִילֵהוּ בַּעֲשׂוֹת הַטַּבַּעַת וְלֹא בִּכְתִיבַת אוֹת" (רס"ג, **אמוּנוֹת ודעוֹת**).  עַל טָעוּת רוֹוַחַת בְּשֶׁטַח הַשֵּׂכֶל מַעֲמִידֵנוּ הָרַב קוּק זַצַ"ל. טָעוּת זוֹ הַנּוֹבַעַת מֵהַשְׁוָאַת הַדָּתוֹת, וּמֵהֲצָצָה בַּהֶבֶל שֶׁבִּשְׁאָר הַדָּתוֹת מַקִּישִׁים עַל דָּת הָאֱמֶת, מִבְּלִי דַּעַת לְהַבְחִין "שֶׁהַהֶבְדֵּל בֵּין יִשְׂרָאֵל לָעַמִּים, שֶׁהוּא הֶבְדֵּל עַצְמִי שֶׁבֵּין אוֹר לְחֹשֶׁךְ מִתְגַּלֶּה בְּיוֹתֵר בְּצַד הָאֱמוּנָה".  עַל סְמַךְ הַנִּתּוּחַ הנ"ל אָנוּ יְכוֹלִים לְהַסִּיק, שֶׁאֵין לִסְמךְׁ בְּעִנְיָנִים אֵלֶּה עַל אוֹטוֹרִיטָה מַדָּעִית, מִתּוֹךְ הֲנָחָה שֶׁמִּכֵּיוָן שֶׁפְּלוֹנִי מְקֻבָּל כְּגָדוֹל בְּשֶׁטַח מַדָּעִי וַדַּאי יוֹדֵעַ הוּא הָאֱמֶת יוֹתֵר מִמֶּנִּי, וְדַעְתּוֹ יְכוֹלָה לִקְבֹּעַ גַּם בִּשְׁבִילִי. יֵשׁ לִזְכּרׁ, שֶׁבְּעִנְיָנִים אֵלֶּה יָכֹל לִטְעוֹת גַּם גָּדוֹל שֶׁבַּגְּדוֹלִים – הַנְּגִיעָה וְהַנְּטִיָּה וְהָרָצוֹן קוֹבְעִים לוֹ מֵרֹאשׁ אֶת דַּעְתּוֹ וּלְזֶה הוּא מְכַוֵּן אֶת מֶחְקָרָיו מִתּוֹךְ הִתְעַלְּמוּת מִכָּל מַה שֶׁיָּכֹל לְחַזֵּק אֶת הָאֱמוּנָה. וּמִתּוֹךְ הַגְדָּלָה מְכֻוֶּנֶת שֶׁל עֵרֶךְ הַהוֹכָחוֹת שֶׁהוּא מְחַפֵּשׂ אוֹתָן נֶגֶד הָאֱמוּנָה.  מִכָּל שֶׁכֵּן וְקַל וָחֹמֶר שֶׁאֵין לִסְמֹךְ בְּזֶה עַל דַּעַת **הֶהָמוֹן** וְעַל דַּעַת **הָרֹב**, מִתּוֹךְ הֲנָחָה שֶׁמִּכֵּיוָן שֶׁהָרֹב סוֹבְרִים וּמִתְנַהֲגִים בְּצוּרָה כָּזֹאת וַדַּאי הַצֶּדֶק אִתָּם. רֹב זֶה וַדַּאי שֶׁלֹּא מִתּוֹךְ הִתְעַמְּקוּת וְעִיּוּן הִגִּיעַ לְזֶה, אֶצְלָם וַדַּאי קָבַע הָרָצוֹן **הַבְּהֶמְתִּי** לָלֶכֶת אַחֲרֵי הַיְצָרִים, וְלֹא הַתְּבִיעָה שֶׁבָּאָה אַחֲרֵי שִׁקּוּל הַדַעַת קוֹבַעַת אֶת דַּרְכּוֹ.  בְּעִנְיָנִים אֵלּוּ יֵשׁ לְהִתְחַשֵּׁב דַּוְקָא עִם **הַמּוּעָטִים** שֶׁבְּכָל הַדּוֹרוֹת "הַמּוֹשְׁלִים בְּיִצְרָם" שֶׁהָלְכוּ בְּנִגּוּד לָרָצוֹן הַבְּהֶמְתִּי שֶׁל הָאָדָם, הֵם הֵם בַּעֲלֵי הַמַּחְשָׁבָה שֶׁאֵין לְחָשְׁדָם בְּשִׁחוּד כָּל שֶׁהוּא. וְהַמַּסְקָנוֹת שֶׁהִגִּיעוּ אֲלֵיהֶן וַדַּאי נְקִיּוֹת הֵן מִכָּל נְגִיעָה וְעַל כֵּן יֵשׁ לִרְאוֹתָן כְּמַסְקָנוֹת הַשֵּׂכֶל הַטָּהוֹר. |  |

**הרב ישראלי** לימד אותנו כי **הכפירה בבורא עולם מהווה כפירה ב"צלם אלוקים"** וביסודות המוסר הטבועים בנפש האדם. למעשה, מובילה הכפירה **לעולם מקרי** המעמיד את רצון ההשתלטות וההיבט הכלכלי-חומרני בראש סולם החוקים וסדרי ההנהגה

**רב סעדיה גאון**, ראשון הפילוסופים היהודים שהשפיע באופן משמעותי על התפתחותה הרוחנית של האומה הישראלית עסק בהקדמה לספרו **אמונות ודעות** בסיבות הגורמות לכפירה ומונעות את האמונה והעיון ביסודותיה. מפליא לראות כיצד שמונֶה הסיבות, שמנה רס"ג, אקטואליות גם בתקופתנו. להלן נעיין בסיבות הכפירה וננסה לחשוב מהי המשמעות של כל סיבה בתקופתנו וכיצד אפשר ליישמה בחיינו.

**רב סעדיה גאון (רס"ג)[[13]](#footnote-13)\*, ההקדמה ל"אמונות ודעות", סעיף ז'**

|  |  |
| --- | --- |
| וְאַסְמִיךְ לַדְּבָרִים הַלָּלוּ מַה שֶׁנִּרְאֶה לִי עַל עִקָּרֵי הַסִּבּוֹת אֲשֶׁר עִכְּבוּ אֶת מִי שֶׁכָּפַר וְכִחֵשׁ מִלְּהַאֲמִין בְּאוֹתוֹת וּבְמוֹפְתִים וּמִלְּעַיֵּן בָּאֱמוּנוֹת, וְנִרְאוּ לִי מֵהֶם שְׁמוֹנָה מִצַּוִּים הַרְבֵּה.  **תְּחִלָּתָן:** א) **כֹּבֶד הַטֹּרַח עַל בְּנֵי אָדָם בְּטִבְעָם, וְכַאֲשֶׁר יַרְגִּישׁ הַטֶּבַע בַּדָּבָר שֶׁהֻטַּל עָלָיו הַמַּזְקִיקוֹ, ב) לְהִתְאַמֵּץ וּלְהִתְחַזֵּק בְּהוֹכָחוֹת, ג) וְלִנְהֹג עַל פִּיו בְּדָת אָז יִבְרַח וְיִתְרַחֵק מִכָּךְ,** וּמִסִּבָּה זוֹ תִּמְצָא הַרְבֵּה מִבְּנֵי אָדָם אוֹמְרִים 'הָאֱמֶת כְּבֵדָה' 'הָאֱמֶת מָרָה', מִפְּנֵי שֶׁהֵם רוֹצִים אֶת הַחֹפֶשׁ וּבוֹרְחִים אֵלָיו, וַעֲלֵיהֶם הַכָּתוּב אוֹמֵר רַחֲקוּ מֵעַל ה' לָנוּ הִיא נִתְּנָה הָאָרֶץ לְמוֹרָשָׁה, וְאֵין הַסְּכָלִים הַלָּלוּ מְבָרְרִים לְעַצְמָם שֶׁאִם יִשְׁמְעוּ לַטֶּבַע בִּבְרִיחָתוֹ מִן הָעֲשִׂיָּה וְהַיְגִיעָה יִשָּׁאֲרוּ רְעֵבִים וְחַסְרֵי כּלׁ מֵהֶעְדֵּר הַתְּבוּאוֹת וְהַמִּשְׁכָּנוֹת.  **וְהַשֵּׁנִי** הַסִּכְלוּת הַגּוֹבֶרֶת עַל רַבִּים מֵהֶם, שֶׁהוּא מְדַבֵּר בִּשְׂפַת הַסִּכְלוּת, וְיוֹדֵעַ בְּלֵב קְצַר יְכֹלֶת, **וִידַבֵּר דִּבְרֵי יְהִירוּת שֶׁאֵינָם מְאוּמָה, וְכָךְ יַחְשֹׁב בְּלִבּוֹ,** וְעַל אֵלֶּה הוּא אוֹמֵר כִּי עַתָּה יֹאמְרוּ אֵין מֶלֶךְ לָנוּ כִּי לֹא יָרֵאנוּ אֶת ה' וְהַמֶּלֶךְ מַה יַּעֲשֶׂה לָנוּ, וְאֵינָם חוֹשְׁבִים שֶׁאִם הֵם יִשְׁתַּמְּשׁוּ בְּמִקְצָת דִּבְרֵי הַסִּכְלוּת וְהַיְהִירוּת הַלָּלוּ כְּלַפֵּי מַלְכֵי בְּנֵי הָאָדָם יֻשְׁמְדוּ וְיֹאבְדוּ.  **וְהַשְּׁלִישִׁי** נְטִיַּת הָאָדָם **לְמַלֵּא מַאֲוַיָּיו מִן הַתַּאֲוֹת לְכָל מַאֲכָל וּלְכָל מִשְׁכָּב וּלְכָל קִנְיָן, וַהֲרֵי הוּא מְמַהֵר מִתּוֹךְ לְהִיטוּתוֹ לְהַתִּיר עֲשִׂיַּת הַדָּבָר מִבְּלִי לַחְשֹׁב,** וּבָהֶם הוּא אוֹמֵר אָמַר נָבָל בְּלִבּוֹ אֵין אֱלֹהִים הִשְׁחִיתוּ וְהִתְעִיבוּ עֲלִילָה אֵין עוֹשֶׂה טוֹב. וְאֵינוֹ זוֹכֵר כִּי אִם יִנְהַג כָּךְ בְּחָלְיוֹ אוֹ אַף בִּבְרִיאוּתוֹ וְיֹאכַל כָּל מַה שֶׁיִּתְאַוֶּה וְיִשְׁכַּב כָּל מָה שֶׁיִּמְצָא יֹאבַד בְּכָךְ וְיָסוּף.  **וְהָרְבִיעִי** הַקִּיצָה בָּעִיּוּן וּמִעוּט הַהִתְיַשְּׁבוּת בְּעֵת הַשְּׁמִיעָה וְהַהִתְבּוֹנְנוּת, **וְיִסְתַּפֵּק בְּמוּעָט וְיֹאמַר כְּבָר עִיַּנְתִּי וְלֹא יָצָא לִי זוּלַת זֶה,** וּבוֹ הוּא אוֹמֵר לֹא יַחֲרֹך רְמִיָּה צֵידוֹ וְהוֹן אָדָם יָקָר חָרוּץ, וּפֵרוּשׁ רְמִיָּה הוּא הַקֵּץ לֹא יַשִּׂיג צְרָכָיו, וְאֵינָם יוֹדְעִים שֶׁאִם יִנְהֲגוּ בִּכְגוֹן זֶה בְּעִנְיָנֵי עוֹלָמָם לֹא יֻשְּׂגוּ לָהֶם.  **וְהַחֲמִישִׁי חֻצְפָּה וְגַסּוּת בָּאִים עַל הָאָדָם עַד שֶׁאֵינוֹ מַכִּיר שֶׁיֵּשׁ כָּאן חָכְמָה שֶׁהָיְתָה נֶעֱלֶמֶת מִמֶּנּוּ, וְלֹא יְדִיעָה שֶׁשָּׂגְבָה מִמֶּנּוּ,** וְעָלָיו אָמַר הַכָּתוּב רָשָׁע כְּגבַׁהּ אַפּוֹ בַּל יִדְרֹשׁ אֵין אֱלֹהִים כָּל מְזִמּוֹתָיו, וְלֹא יִתְעוֹרֵר כִּי כְּיוֹצֵא בְּטַעֲנָה זוֹ לֹא תּוֹעִיל לוֹ בַּעֲשִׂיַּית טַבַּעַת אוֹ כְּתִיבַת אוֹת.  **וְהַשִּׁשִּׁי מִלָּה שֶׁאָדָם שׁוֹמְעָהּ מִן הַכּוֹפְרִים וְתַחְדֹּר לְלִבּוֹ וְתִמְחֲצֵהוּ, וְיַעֲמֹד שְׁאָר יָמָיו תַּחַת הַשְׁפָּעָתָהּ,** וּבָהֶם נֶאֱמַר דִּבְרֵי נִרְגָּן כְּמִתְלַהֲמִים וְהֵם יָרְדוּ חַדְרֵי בֶּטֶן, וְאֵינוֹ חוֹשֵׁב שֶׁאִם לֹא יָגֵן עַל עַצְמוֹ מִפְּנֵי הַחֹם וְהַקֹּר כְּדֵי שֶׁלֹּא יִפְגְּעוּ בּוֹ יְאַבְּדוּהוּ וִימִיתוּהוּ.  **וְהַשְּׁבִיעִי הוֹכָחָה חֲלוּשָׁה** שְׁמָעָהּ מֵאֶחָד הַמְיֻחָדִים וְזִלְזֵל בָּהּ וְחָשַׁב שֶׁהַכֹּל כָּךְ, וּבָהֶם אָמַר הַכָּתוּב וַיִּהְיוּ מַשְׂחִיקִים עֲלֵיהֶם וּמַלְעִגִים בָּם, וְאֵינוֹ מַעֲלֶה בְּדַעְתּוֹ כִּי מוֹכֵר בַּדִּים שֶׁאֵינוֹ מֵטִיב לְהַבְחִין בַּבְּגָדִים הַ"דְּבִיקִים" אֵין הַדָּבָר גּוֹרֵעַ מֵהֶם מְאוּמָה.  **וְהַשְּׁמִינִי אָדָם שֶׁיֵּשׁ שִׂנְאָה בֵּינוֹ לְבֵין אֶחָד הַמְיֻחָדִים, וַיַּשִּׁיאֵהוּ לִבּוֹ הָרַע לִשְׂנֹא אֶת אֱלֹהֵיהֶם שֶׁהֵם עוֹבְדִים אוֹתוֹ עִמָּהֶם,** וּבְאֵלֶּה נֶאֱמַר צִמְּתַתְנִי קִנְאָתִי כִּי שָׁכְחוּ דְּבָרֶיךָ צָרָי, וְלֹא יָדַע הַסָּכָל שֶׁאֵין אוֹיְבוֹ יָכֹל לִפְגֹעַ בּוֹ כְּמוֹ שֶׁפָּגַע הוּא בְּעַצְמוֹ, לְפִי שֶׁאֵין בִּיכֹלֶת אוֹיְבוֹ לְהוֹשִׁיבוֹ לָנֶצַח בָּעִנּוּי הַנּוֹרָא. **אֲבָל אִם הָיָה גּוֹרֵם תְּעִיָּתוֹ מִפְּנֵי שֶׁפֵּרֵשׁ פְּסוּקִים מִן הַמִּקְרָא וְנִרְאֶה לוֹ בָּהֶם דָּבָר מוּזָר בְּעֵינָיו, אוֹ שֶׁהִתְפַּלֵּל לֶאֱלוֹהוֹ וְלֹא עָנָהוּ וּבִקֵּשׁ מִמֶּנּוּ וְלֹא נָתַן לוֹ, אוֹ שֶׁרָאָה רְשָׁעִים שֶׁלֹּא נִפְרַע מֵהֶם, אוֹ שֶׁהִתְפַּלֵּא הֵיאָךְ קַיֶּמֶת מֶמְשֶׁלֶת הַכּוֹפְרִים, אוֹ מִפְּנֵי שֶׁרָאָה אֶת הַמָּוֶת אוֹסֵף כָּל הַבְּרוּאִים וְכוֹלֵל אוֹתָם, אוֹ שֶׁמֻּשָּׂג הָאַחְדוּת אוֹ מֻשָּׂג הַנֶּפֶשׁ אוֹ הַגְּמוּל וְהָעֹנֶשׁ לֹא הִתְקַבֵּל עַל דַּעְתּוֹ, הֲרֵי כָּל אֵלֶּה וְכַדּוֹמֶה לָהֶם אַזְכִּיר כָּל אֶחָד מֵהֶם בַּמַּאֲמָר הַמַּתְאִים לוֹ וּבַשַּׁעַר הָרָאוּי לוֹ,** וַאֲדַבֵּר עָלָיו כְּפִי הַיְכֹלֶת, וּמְקַוֶּה אֲנִי לְהַגִּיעַ בְּכָךְ לְהַכְשָׁרַת הַמְעַיְּנִים בְּכָךְ אִם יִרְצֶה ה' יִתְעַלֶּה. | **?>**  26) נתחו את הסיבה הראשונה לכפירה. מה הם הגורמים "המרתיעים" את האדם?  **?>**  27) נסו ליישם את הסיבה השישית  "מלה שאדם שומעה מהכופרים",  במה זה יבוא  לידי ביטוי בחיי היום-יום? הדגימו!  **?>**  28) בחרו בשתיים או בשלוש סיבות מאלה שמנה רס"ג והדגימו את מידת בתאמתן והתממשותן בחיי היום-יום שלנו.  **?>**  29) מה הם הגורמים **הנוספים** לכפירה שמנה רס"ג על פי המובאה? |

רס"ג מנה שמונֶה **סיבות** לכפירה. סיבות אלו היו נכונות בתקופתו והן נכונות גם בימינו. בד בבד נוכל למצוא כיום, בקרב הנוער הדתי, סיבות נוספות המהוות גורם לחילון ועזיבת הדת כמפורט להלן.

🎔 **חכמת הלב**: אחת הרעות הגדולות של יהודי היא כאשר הוא שוכח את מוצאו כבן מלך.

**מגמות חילון בקרב הנוער הדתי – מדגם סיבות וגורמים**

לצערנו, אנו עדים בתקופתנו למקרים של עזיבת הדת, לפחות באופן זמני, אצל נערים ונערות שהתחנכו במשפחות דתיות ולמדו במוסדות דתיים. המשבר שאליו נקלעו צעירים אלה הוא משבר מורכב וסיבותיו מגוונות. להלן ננסה לנתח גורמים אחדים, כפי שמעידים הדוברים והדוברות על עצמם, וללמוד מהם אם אפשר להתמודד עם הסיבות למשבר באמצעות "טיפול מונע". יש להדגיש כי קיימות סיבות רבות למשבר זה ואנו נעסוק רק במדגם קטן מהן. אף על פי כן יש בסיבות הנידונות כדי לפקוח את העיניים, לחדור אל הנפש ולנסות להציב אמצעי התמודדות שיעזרו לנו, נוסף לסיבות שמנה רב סעדיה גאון, **להתגבר על המשבר** ולהמשיך **לעלות בדרך העולה בית א-ל.**

**מקור מס' 1: "ושיודע לשאול", עמ' 157**

"הכל או לא כלום" – כגורם לחילון.

|  |  |
| --- | --- |
| **זֶה שֶׁאֲנִי נִהְיֵיתִי לֹא-דָּתִי, וַחֲבֵרִים שֶׁלִּי הִמְשִׁיכוּ לִהְיוֹת דָּתִיִּים, קָשׁוּר לַתְּפִיסָה שֶׁלִּי שֶׁל הַדְּבָרִים בְּשָׁחֹר לָבָן, אוֹ הַכֹּל אוֹ לֹא כְלוּם. אֵצֶל הַרְבֵּה אֲנָשִׁים אֲחֵרִים הַקּוֹנְפְלִיקְט הוּא בְּרָמָה יוֹתֵר נְמוּכָה, כִּי הֵם מִטִּבְעָם פָּחוֹת פֶּרְפֶקְצְיוֹנִיסְטִים**. יֵשׁ הַרְבֵּה דָּתִיִּים שֶׁהַסְּטַנְדַּרְטִים הַהִלְכָתִיִּים שֶׁלָּהֶם לֹא בְּדִיּוּק עוֹמְדִים בְּנוֹרְמוֹת הַהֲלָכָה, אֲבָל זֶה לֹא מַפְרִיעַ לָהֶם. הֵם נִשְׁאָרִים דָּתִיִּים בָּרָמָה הַסּוֹצְיָאלִית. בִּגְלַל שֶׁ"הַחֶבְרָה טוֹבָה", בִּגְלַל שֶׁ"הַחִנּוּךְ הוּא טוֹב" וּבִגְלַל שֶׁ"כַּנִּרְאֶה הַיְלָדִים לֹא יִקְחוּ סַמִּים". אֲנִי קוֹרֵא לָהֶם "דָּתִיִּים סוֹצְיָאלִיּים". הֵם חַיִּים כְּמוֹ בְּחֶבְרָה חִלּוֹנִית, עִם בִּלּוּיִים שֶׁל הַחֶבְרָה הַחִלּוֹנִית, וּמַנִּיחִים תְּפִלִּין עֶשֶׂר דַּקּוֹת בַּבֹּקֶר לָצֵאת יְדֵי חוֹבָה. אֵצֶל בָּנוֹת הַרְבֵּה פְּעָמִים זֶה מִתְבַּטֵּא בַּלְּבוּשׁ, הֵן לוֹבְשׁוֹת מִכְנָסַיִם וְהוֹלְכוֹת פָּחוֹת צָנוּעַ. הַרְבֵּה כָּאֵלֶּה שֶׁנֶּחְשָׁבִים דָּתִיִּים מִתְעַלְּמִים מֵהַקּוֹנְפְלִיקְט בֵּין הַחַיִּים לְבֵין הַהֲלָכָה בִּשְׁתֵּי צוּרוֹת: אוֹ שֶׁהֵם לֹא מַכִּירִים בִּכְלָל בְּקִיּוּמוֹ, כִּי הֵם אַף פַּעַם לֹא פָּתְחוּ 'שֻׁלְחָן עָרוּךְ' כְּדֵי לִרְאוֹת שֶׁהֵם לֹא מִתְנַהֲגִים לְפִי הַהֲלָכָה. פָּשׁוּט טוֹב לָהֶם עִם אֵיךְ שֶׁהֵם דָּתִיִּים; אוֹ שֶׁהֵם יוֹדְעִים שֶׁהֵם לֹא בְּסֵדֶר מִבְּחִינַת הַהֲלָכָה, אֲבָל הֵם אוֹמְרִים: "מַה הָאַלְטֶרְנָטִיבָה, לִהְיוֹת חִלּוֹנִי? אֲנִי רוֹצֶה לִהְיוֹת שַׁיָּךְ לַחֶבְרָה הַדָּתִית, אָז אֲנִי לֹא מַקְפִּיד עַל כָּל דָּבָר, אָז מַה קָרָה?" לְהַגִּיד כָּזֶה מִשְׁפָּט, "אֲנִי לֹא מַקְפִּיד עַל כָּל דָּבָר, אָז מַה קָרָה?"  – בַּגִּלְגּוּל הַדָּתִי הַקּוֹדֵם שֶׁלִּי זֶה הָיָה לֹא קָבִיל. כְּשֶׁהָיִיתִי דָּתִי, הָיִיתִי שׁוֹאֵל בֶּן אָדָם כָּזֶה: "אַתָּה מְחֻיָּב בְּתוֹרָה וּמִצְווֹת אוֹ לֹא? אַתָּה מְקַבֵּל עַל עַצְמְךָ אֶת הַהֲלָכָה אוֹ לֹא?" אִם הוּא הָיָה אוֹמֵר לִי כֵּן, אָז הָיִיתִי אוֹמֵר לוֹ אוֹקֵיי, אַתָּה צָרִיךְ לַעֲשׂוֹת כָּכָה וְכָכָה. אֲנִי לֹא רָצִיתִי לִהְיוֹת דָּתִי-סוֹצְיָאלִי. מִבְּחִינַת מִבְנֶה הָאִישִׁיּוּת שֶׁלִּי לֹא הִרְשֵׁיתִי לְעַצְמִי, וּפָשׁוּט לֹא יָכֹלְתִּי. |  |

**שאלות לדיון**

🎔 **חכמת הלב**: "מעולם לא התחרטתי על דבר אמת שאמרתי".

(הרבי מקוצק)

1. מהו הגורם העיקרי לחילון לפי דברי הכותב?
2. חוו דעתכם על הדעות שהובאו לעיל, הסבירו את המורכבות של הבעיה המתוארת

ונקטו עמדה בנושא.

**מקור מס' 2: "ושיודע לשאול", עמ' 90**

חשיפה לא מבוקרת כגורם לחילון

|  |  |
| --- | --- |
| בְּאֹפֶן רִשְׁמִי, הָעֲזִיבָה שֶׁלִּי אֶת הַדָּת הִתְחִילָה מִמַּאֲמָר שֶׁל אַלֶכְּסַנְדֶר דוֹנַט, שֶׁנִּקְרָא "קוֹל מִתּוֹךְ הָאֵפֶר". זֶה מַאֲמָר שֶׁל מִי שֶׁהָיָה בְּאוֹשְׁוִויץ. הוּא פֻּרְסַם בְּ"שְׁדֵמוֹת" (=בִּטָּאוֹן הַתְּנוּעָה הַקִּבּוּצִית) אוֹ בְּ"מַחְשָׁבוֹת" אֲנִי כְּבָר לֹא זוֹכֵר. מַאֲמָר מְאֹד חָזָק בְּנוֹשֵׂא הַשּׁוֹאָה. מַאֲמָר הַאֲשָׁמָה נֶגֶד אֱלֹקִים. **הַמּוֹרֶה שֶׁלִּי הֵבִיא אֶת הַמַּאֲמָר כְּשֶׁלָּמַדְנוּ סֵפֶר אִיּוֹב. זוֹ הָיְתָה הַפַּעַם הָרִאשׁוֹנָה שֶׁנִּתְקַלְתִּי בְּמַצָּב כָּזֶה, שֶׁהַדְּבָרִים מַתְחִילִים מֵאֶפֶס וְלֹא מֵאֶחָד.** לֹא שָׁאֲלוּ אוֹתִי "יֵשׁ אֱלֹקִים וְעַכְשָׁו מַה, לָמָּה, כַּמָּה", אֶלָּא "עַכְשָׁו אֵין אֱלֹקִים, מָה עוֹשִׂים עִם זֶה הַלְאָה?" **אֲנִי זוֹכֵר אֶת זֶה עַד הַיּוֹם, כִּי זֶה הִשְׁפִּיעַ עָלַי, כַּנִּרְאֶה לֹא בְּמִקְרֶה.** |  |

**נקודות לדיון**

1. מהו לדעתכם המסר המרכזי המשתמע מהמובאה לעיל?
2. הסבירו את החיוב והשלילה העולים מן הקטע. מהם דרכי ההתמודדות העולים בדעתכם

בעת קריאתו? והדגימו את מחשבותיכם בדוגמאות נוספות מחיי יום-יום.

**מקור מס' 3: "ושיודע לשאול", עמ' 135**

חשיבות ההקשבה והתמודדות אמיתית עם שאלות אמוניות

|  |  |
| --- | --- |
| **אֲבָל אָז זֶה הָיָה כְּאִלּוּ "אֲנִי אֲנַסֶּה לְהַקְשִׁיב לְךָ". אֲבָל הוּא לֹא הִקְשִׁיב, הוּא שָׁמַע אֶת מַה שֶׁאָמַרְתִּי אֲבָל לֹא הִקְשִׁיב, הוּא זֶה שֶׁדִּבֵּר רֹב הַזְּמַן, וְאָמַר לִי: "תִּשְׁמְעִי, אַתְּ צְרִיכָה לַחֲשֹׁב כָּכָה, אַתְּ צְרִיכָה לְהַרְגִּישׁ כָּכָה וְאַתְּ צְרִיכָה לַעֲשׂוֹת כָּכָה."** הוּא אָמַר לִי גַּם: "מָה אַתְּ חוֹשֶׁבֶת, שֶׁלִּי אֵין שְׁאֵלוֹת וְסִימָנֵי שְׁאֵלָה בָּאֱמוּנָה? זֶה בְּסֵדֶר שֶׁיֵּשׁ שְׁאֵלוֹת, אֲבָל בַּסּוֹף צָרִיךְ לַעֲשׂוֹת מַה שֶׁהַיַּהֲדוּת אוֹמֶרֶת." **מִבְּחִינָתוֹ זוֹ אֱמוּנָה אַבְּסוֹלוּטִית. הוּא לֹא מֵבִין שֶׁאֶצְלִי זֶה לֹא כָּכָה.** אֲנִי לֹא בָּאָה מִנְּקֻדַּת מוֹצָא שֶׁיֵּשׁ אֱלֹהִים וְהַתּוֹרָה זֹאת הַתּוֹרָה שֶׁאֲנִי צְרִיכָה לָלֶכֶת לְפִיהָ; אֲנִי צְרִיכָה לָדַעַת בִּכְלָל אִם יֵשׁ אֱלֹהִים וְאִם הַתּוֹרָה הִיא אֲמִתִּית. הוּא לֹא מֵבִין אֶת הַשְּׁאֵלוֹת שֶׁלִּי. **הוּא לֹא מֵבִין שֶׁהַנִּסָּיוֹן שֶׁלּוֹ זֶה לֹא הַנִּסָּיוֹן שֶׁלִּי, וַאֲנִי צְרִיכָה לַעֲשׂוֹת אֶת הַטָּעוּיוֹת שֶׁלִּי לְבַד.** תַּכְלֶ'ס בֶּן אָדָם בַּגִּיל שֶׁלּוֹ כְּבָר לֹא יַעֲשֶׂה אֶת הַסְּווִיץ'. יֵשׁ לוֹ חַיִּים, יֵשׁ לוֹ מִשְׁפָּחָה, יֵשׁ לוֹ חֲבֵרִים, יֵשׁ לוֹ עֲבוֹדָה. **הוּא לֹא יִשְׁתַּנֶּה רַק בִּגְלַל שְׁאֵלוֹת שֶׁל אֱמוּנָה. אֲנִי כֵּן יְכוֹלָה.** חָזַרְתִּי מֵהַשִּׂיחָה הַזֹּאת שׁוּב בַּקֶּטַע שֶׁל "הוּא לֹא יוֹשֵׁב וּפְּרוֹפֶּר מַקְשִׁיב לִי". אַחַר כָּךְ כְּבָר לֹא נִסִּיתִי לְדַבֵּר אִתּוֹ. |  |

**נקודות לדיון**

האירוע המסופר בקטע שקראתם הוא ניסיון של נערה שאחותה נפטרה, והיא ביקשה לשוחח עם אביה **לאחר שזמן רב חל ביניהם ניתוק,** שיחה רצינית ראשונה - שיחת נפש.

על פי אילו תגובות והדגשים בשיחתם אפשר להבחין בַּמניעים לחילון?

**מקור מס' 4: שרגא פישרמן[[14]](#footnote-14)\*, נוער הכיפות הזרוקות, עמ' 29**

חוויה רוחנית וחינוך אמוני ראוי כ"טיפול מונע" לחילון.

|  |  |
| --- | --- |
| "**כָּכָה זֶה הִתְחִיל. יָצָאנוּ לְבַלּוֹת שַׁבָּת כֵּן שַׁבָּת לֹא.** בַּהַתְחָלָה זֶה הִתְחִיל מִלִּקְפֹּץ לַחֶבְרביה שֶׁלָּמְדוּ אִתָּנוּ בַּיְּשִׁיבָה. חֶבְרביה שֶׁהַהוֹרִים שֶׁלָּהֶם לֹא הָיוּ בְּשַׁבָּת. **בַּהַתְחָלָה הָיִינוּ יוֹשְׁבִים לִרְאוֹת סֶרֶט בַּטֵּלֵוִיזְיָה. בַּהַתְחָלָה פָּחַדְנוּ שֶׁהַשָּׁמַיִם עוֹמְדִים לִפֹּל. אַחַר כָּךְ, רָאִינוּ שֶׁשּׁוּם דָּבָר לֹא קָרָה...** הָיִינוּ יוֹצְאִים בְּיוֹם שִׁשִּׁי בָּעֶרֶב, יְלָדִים טוֹבִים יוֹצְאִים לִבְנֵי עֲקִיבָא. בַּהַתְחָלָה הָיִינוּ חוֹזְרִים מֻקְדָּם, כְּאִלּוּ מִבְּנֵי עֲקִיבָא, אַחַר כָּךְ הִרְגַּלְנוּ אֶת הַהוֹרִים לְכָךְ שֶׁאָנוּ חוֹזְרִים יוֹתֵר מְאֻחָר". |  |

**נקודות לדיון**

1. מה גורם לבני נוער דתיים לעזוב את בתיהם בלילות שבת ולצאת לבלות "שבת כן שבת לא". נסו לשער מה חסר באווירת הבית ומה הוא מוצא בחוץ?
2. קראתם את דברי הנער: "בהתחלה פחדנו שהשמיים עומדים ליפול. אחר כך ראינו ששום דבר לא קרה". מהו לדעתכם הליקוי בחינוכם של הנער וחבריו, ומהו הקשר בינו לבין האפשרות לחילון? כיצד לדעתכם אפשר לחנך בצורה אחרת?
3. במסכת ברכות (ז') נאמר: "ואמר רבי יוחנן משום רבי יוסי: **טובה מרדות אחת בלבו של אדם** יותר מכמה מלקויות, שנאמר: "ורידפה את מאהביה"... וריש לקיש אמר יותר ממאה מלקויות". מהי מרדות **בלבו של אדם** ומהו יתרונה על מלקות שמקבלים ממישהו אחר (=עונש מבחוץ).

שינוי השקפת עולם ובחירה בדרך חדשה, שונה וחריגה מהסביבה הטבעית של האדם, עלולה ליצור **תחושת משבר.** קושי זה מצטרף לקושי הבסיסי הכרוך בעזיבת הדת ובחוסר אמונה ומעורר שאלות רבות והדרכות חינוכיות מגוונות. האם צריך אדם להילחם בעוצמה ובכוח נגד יצריו ומחשבותיו, או שעליו לנווט אותם לכיוון חיובי ובונה?

מאידך-גיסא מהי ההתייחסות הרצויה של החוטא אל עברו השלילי ואל תקופת המשבר או אל תהליך החילון בחייו? האם מומלץ לאדם המאמין לשכוח ולהדחיק תקופות משבר בחייו, או אולי דווקא לזכור אותן ולהפיק מהן לקחים ומסקנות במשך ימי חייו? להלן נציג שלוש גישות העוסקות בשאלות אלו. המשותף בשלושתן הוא **ראייה חיובית ואופטימית** את המציאות בכלל ואת האדם וכוחות נפשו בפרט.

נקודת המוצא למקורות המובאים להלן בפרק המשנֶה **על התשובה** היא שהמשבר, הכפירה והחילון, באנושות בכללה ובעם ישראל בפרט, הן **תופעות זמניות** שסופן שינוי חיובי בבחינת

"כִּי מָלְאָה הָאָרֶץ דֵּעָה אֶת ה' כַּמַּיִם לַיָּם מְכַסִּים." (ישעיהו י"א, ט').

בד בבד עם זאת, עלינו לדעת כי למשבר עצמו, הן בחיי הפרט והן בחיי הכלל, יש משמעות

וכי הוא ממלא תפקיד מרכזי בבניין העצמי ובבניין הלאומי.

**שאלת סיכום**

כיצד לדעתכם, יכול משבר לסייע לבניין האישיות ולהתקדמות רוחנית של הפרט?

**על התשובה**

ההתמודדות עם יצר הרע והשפעותיו על עולמו של המאמין היא אחת המשימות הקשות והמורכבות הניצבות לפנינו. בדרך כלל מזוהה יצר הרע ככוח רוחני שלילי השואף להסיט את האדם מדרך הישר ולפתות אותו לשקוע בעולם של תאוות ועשיית הרע. להלן נעסוק בשני נושאים הקשורים להתייחסותנו אל יצר הרע:

1. דרך ההתמודדות עם יצר הרע.
2. כיצד צריך אדם, ששינה את דרכו לטוב, להתייחס אל עברו והתקופה השלילית בה חי **קודם** לשינוי שחל בו.

נעיין תחילה בדבריו של הרב שלמה יוסף זוין בעניין מחלוקתם של בית שמאי ובית הלל בנושא נר חנוכה (שבת כ"א, ע"ב). האם "פוחת והולך" או "מוסיף והולך". באמצעות ניתוח מחלוקת הלכתית זו נוכל להבין את ההיבטים השונים של דרכי ההתמודדות עם יצר הרע הקיים באדם.

**הרב שלמה יוסף זוין[[15]](#footnote-15)\*, "אוֹר או אוּר (אש)", לתורה ולמועדים, עמ' 327-325**

מהי דרך המאבק הראויה בהתמודדות עם יצר הרע - באמצעות האש או באמצעות האור?!

(מלחמה ברע או הגברת הטוב?)

|  |  |
| --- | --- |
| שְׁאֵלָה זוֹ יֵשׁ לְהַצִּיג בְּנֵר חֲנֻכָּה: מַה מִצְוָתָהּ, לְהַדְלִיק אֵשׁ אוֹ לַעֲשׂוֹת אוֹר? מָצִינוּ מִצְוָה בְּאֵשׁ: קִיּוּם הַמַּעֲרָכָה עַל גַּבֵּי הַמִּזְבֵּחַ, אֵשׁ תָּמִיד תּוּקַד עַל הַמִּזְבֵּחַ (**ויקרא** ו', ו'), וּמָצִינוּ מִצְוָה בְּאוֹר: נֵר שַׁבָּת, מִשּׁוּם שְׁלוֹם בַּיִת **(תלמוד בבלי** שבת כ"ג, ע"ב). וּבְכֵן: מַה גְּדֵרָהּ שֶׁל מִצְוַת נֵר חֲנֻכָּה?  כְּשֶׁתִּימְצִי לוֹמַר, נֶחֶלְקוּ בַּדָּבָר אֲבוֹת הָעוֹלָם, בֵּית שַׁמַּאי וּבֵית הִלֵּל: "פּוֹחֵת וְהוֹלֵךְ", אוֹ "מוֹסִיף וְהוֹלֵךְ" **(ת"ב** שבת כ"א, ע"ב).  הָאוֹר מְשַׁמֵּשׁ בִּטּוּי לְנֵר מִצְוָה וְתוֹרָה אוֹר, לְנֵר ה' נִשְׁמַת אָדָם. אוֹר הַנְּשָׁמָה צָרִיךְ לַחְדֹּר לְתוֹךְ כָּל הַפִּנּוֹת הַנִּדָּחוֹת שֶׁל הָאָדָם ("חֹפֵשׂ כָּל חַדְרֵי בָטֶן") וּלְהָאִיר אֶת כָּל הָרְמָ"ח וְהַשְׁסָ"ה שֶׁלּוֹ. וְאוֹר הַתּוֹרָה צָרִיךְ שֶׁיַּחְדֹּר וְעָתִיד לַחְדֹּר, לְתוֹךְ כָּל הַפִּנּוֹת הַנִּדָּחוֹת שֶׁל הָעוֹלָם וּלְהָאִיר אֶת כָּל מַחְשַׁכֵּי תֵּבֵל וּמַעֲמַק אֶרֶץ. וְהָא בְּהָא תַּלְיָא. הָאָדָם עוֹשֶׂה אֶת הָעוֹלָם "גַּם אֶת הָעֹלָם נָתַן בְּלִבָּם" **(קהלת** ג', י"א). **כְּשֶׁבְּנֵי הָאָדָם יָאִירוּ אֶת נַפְשָׁם הֵם, יִתְרוֹמֵם אַף הָעוֹלָם כֻּלּוֹ לְדַרְגַּת הָאוֹר הָעֶלְיוֹן שֶׁל תּוֹרָה אוֹר.**  **וְהָאֵשׁ מְסַמֵּל אֶת בִּעוּר וְכִלְיוֹן הָרַע. הָאֵשׁ שׂוֹרֶפֶת וּמְבַעֶרֶת אֶת כֹּחוֹת הָרַע שֶׁבְּנֶפֶשׁ הָאָדָם פְּנִימָה,** כַּדָּבָר שֶׁנֶּאֱמַר: "וּבִעַרְתָּ הָרָע מִקִּרְבֶּךָ" (**דברים** י"ג, ו', וְעוֹד). וְהָאֵשׁ שׂוֹרֶפֶת וּמְכַלָּה אַף אֶת כֹּחוֹת הָרַע הַפּוֹעֲלִים בָּעוֹלָם כֻּלּוֹ. וְהָא בְּהָא תַּלְיָא, כִּי "אֶת הָעֹלָם נָתַן בְּלִבָּם", עַד שֶׁיַּגִּיעַ הַיּוֹם עָלָיו נֶאֱמַר: "וְאֶת רוּחַ הַטֻּמְאָה אַעֲבִיר מִן הָאָרֶץ" **(זכריה** י"ג, ב'), "וְהָרִשְׁעָה כֻּלָּהּ כְּעָשָׁן תִּכְלֶה" (תְּפִלַּת רֹאשׁ הַשָּׁנָה).  וַדַּאי, אָנוּ זְקוּקִים לִשְׁנֵי הַכֹּחוֹת, לָאֵשׁ וְלָאוֹר, אֲבָל נֶחֶלְקוּ שְׁנֵי הַ"בָּתִּים" שֶׁל שַׁמַּאי וְהִלֵּל אֵיפֹה לְהַעֲמִיד אֶת הַדָּגֵשׁ הֶחָזָק, מַהוּ הָעִקָּר וּנְקֻדַּת הַכֹּבֶד בַּעֲבוֹדַת הָאָדָם. בֵּית שַׁמַּאי, כְּדַרְכָּם, מַחְמִירִים. אִי אֶפְשָׁר לְאָדָם לְהִתְרוֹמֵם לְהָאוֹר הָעֶלְיוֹן אֶלָּא אִם כֵּן יִבְעַר וְיִשְׂרֹף אֶת כָּל כֹּחוֹת הָרַע שֶׁבְּקִרְבּוֹ. כִּי "לֹא יְגֻרְךָ רָע" (**תהלים** ה', ה'). אַחֲרֵי בִּעוּר הָרֹע מִמֵּילָא יִתְקָרֵב לְאוֹר הַקְּדֻשָּׁה. בֵּית הִלֵּל מְקִלִּים. אַדְּרַבָּה, עַל יְדֵי אוֹר שֶׁל הַתּוֹרָה מִמֵּילָא יְגָרֵשׁ אֶת הַחֹשֶׁךְ שֶׁל הָרַע. מְעַט אוֹר דּוֹחֶה הַרְבֵּה חֹשֶׁךְ מֵאֵלָיו וּמִמֵּילָא, כָּל שֶׁכֵּן הַרְבֵּה אוֹר. "אִם פָּגַע בְּךָ מְנֻוָּל (=יֵצֶר הָרַע) זֶה מָשְׁכֵהוּ לְבֵית הַמִּדְרָשׁ" (**ת"ב** קדושין ל',ע"ב). הַתּוֹרָה שֶׁל בֵּית הַמִּדְרָשׁ תְּגָרֵשׁ מִמֵּילָא אֶת הַ"מְּנֻוָּל". "וַיְהִי בִּנְסֹעַ הָאָרֹן" עִם לוּחוֹת הַבְּרִית, אֲזַי מִמֵּילָא "קוּמָה ה' וְיָפֻצוּ אֹיְבֶיךָ וְיָנֻסוּ מְשַׂנְאֶיךָ מִפָּנֶיךָ" (**במדבר** י', ל"ה). "כִּי הִנֵּה ה' יֹצֵא מִמְּקוֹמוֹ... וְנָמַסּוּ הֶהָרִים" (**מיכה** א', ג'-ד'). יֵשׁ ה' בְּקֶרֶב כָּל אָדָם מִיִּשְׂרָאֵל ("וְשָׁכַנְתִּי בְּתוֹכָם"), אֶלָּא שֶׁהוּא בְּמַעֲמַקֵּי הַלֵּב פְּנִימָה, וּכְשֶׁהוּא "יוֹצֵא מִמְּקוֹמוֹ", מִמִּסְתְּרֵי הַנֶּפֶשׁ, וּמִתְפַּשֵּׁט לְהָאִיר בְּכָל הַגּוּף אֲזַי מִמֵּילָא וּמֵאֵלָיו "וְנָמַסּוּ הֶהָרִים". וּלְפִיכָךְ כְּשֶׁאוֹתָם נָכְרִים בָּאוּ לְשַׁמַּאי לְהִתְגַּיֵּר, וְהוּא הִרְגִּישׁ בָּהֶם שֶׁהַשְׁקָפַת עוֹלָמָם עֲדַיִן "גּוֹיִית", עוֹד לֹא בִּעֲרוּ אֶת כֹּחוֹת הָרֹע מִקִּרְבָּם, וַהֲרֵי הֵם מַתְנִים תְּנָאִים מְשֻׁנִּים – דְּחָפָם בְּאַמַּת הַבִּנְיָן שֶׁבְּיָדוֹ (**ת"ב** שבת ל"א, א'). וּכְשֶׁבָּאוּ לְהִלֵּל קִבְּלָם וְלִמְּדָם תּוֹרָה, בְּבִטָּחוֹן שֶׁהָאוֹר שֶׁבָּהּ יַחֲזִירֵם לַמּוּטָב. וְהָאוֹר שֶׁבָּהּ אָמְנָם הֶחֱזִירָם לַמּוּטָב.  וּבִימֵי מַתִּתְיָהוּ בֶּן יוֹחָנָן כֹּהֵן גָּדוֹל חַשְׁמוֹנָאִי וּבָנָיו, הָיוּ שְׁתֵּי הַתּוֹפָעוֹת הַלָּלוּ: אֵשׁ וְאוֹר. בִּתְחִלָּה הִשְׁתַּמְּשׁוּ הַחַשְׁמוֹנָאִים בְּאֵשׁ הַקֹּדֶשׁ לִבְעֹר וּלְכַלּוֹת אֶת הַטֻּמְאָה שֶׁל תַּרְבּוּת הַיְוָנִים שֶׁהִשְׁתַּלְּטָה בָּאָרֶץ. בְּחֶרֶב נוֹקֶמֶת נְקַם בְּרִית יָצְאוּ נֶגֶד הַיְוָנִים מִזֶּה וְהַמִּתְיַוְּנִים מִזֶּה, שֶׁטִּמְּאוּ אֶת אֶרֶץ הַקֹּדֶשׁ בְּמִזְבְּחוֹת אֱלֹהֵי נֵכָר, הִכְרִיחוּ אֶת יִשְׂרָאֵל לְחַלֵּל הַשַּׁבָּתוֹת לְהִתְגָּאֵל בְּמַאֲכָלוֹת אֲסוּרוֹת וּלְבַטֵּל אוֹת בְּרִית קדֶׁשׁ, וְלֹא נִתְקָרְרָה דַּעְתָּם עַד שֶׁהֶעֱמִידוּ שִׁקּוּץ מְשׁוֹמָם בְּהֵיכָל הַקֹּדֶשׁ. וּכְשֶׁנִּמְסְרוּ הַטְּמֵאִים בְּיָד טְהוֹרִים וּרְשָׁעִים בְּיָד צַדִּיקִים, וְזֵדִים בְּיָד עוֹסְקֵי תּוֹרָתְךָ. וְכֹחוֹת הָרֶשַׁע נִתְבַּעֲרוּ מִן הָאָרֶץ – בָּא הָאוֹר. "וְאח"כ בָּאוּ בָּנֶיךָ – וְטִהֲרוּ אֶת מִקְדָּשֶׁךָ". אוֹר הַתּוֹרָה הוּאַר בַּמִּקְדָּשׁ וּבְכָל הָאָרֶץ, וְלַיְהוּדִים הָיְתָה אוֹרָה, זוֹ תּוֹרָה.  וְנֶחֶלְקוּ בֵּית שַׁמַּאי וּבֵית הִלֵּל עַל אֵיזֶה מִשְּׁתֵּי הַתּוֹפָעוֹת אָנוּ עוֹשִׂים אֶת הַזִּכָּרוֹן לְדוֹרוֹת, בֵּית שַׁמַּאי לְשִׁיטָתָם, אוֹמְרִים: הַזִּכָּרוֹן הוּא לָאֵשׁ, לְבִעוּר הָרֹע וְכִלְיוֹן הַטֻּמְאָה, וּבֵית הִלֵּל, לְדַרְכָּם, סוֹבְרִים: הַזִּכָּרוֹן הוּא לָאוֹר. וַדַּאי, בִּשְׁעָתָהּ הָיְתָה |  |

🎔 **חכמת הלב**: "תפילה בלי כוונה כגוף בלי נשמה".

(רבי שניאור זלמן מלאדי)

|  |  |
| --- | --- |
| מִלְחָמָה נְחוּצָה, וְאִם נְחוּצָה הָיְתָה – עָשִׂינוּ אוֹתָהּ, אֲבָל אֵין עוֹשִׂים מִזֶּה סֵמֶל וּפֻלְחָן, אֵין הָאֶמְצָעִי הַזְּמַנִּי הוֹפֵךְ לְמַטָּרָה תַּכְלִיתִית. לֹא זֶהוּ הַלֶּקַח לְדוֹרוֹת. הַלִּמּוּד לְדוֹרוֹת הוּא הָאוֹר.  וּמֵאֵלָיו מוּבָן, שֶׁאִם הָעִקָּר הוּא שְׂרֵפַת הָרֹע וּבִעוּרוֹ, הֲרֵי כָּל מַה שֶׁהָאֵשׁ שׂוֹרֶפֶת יוֹתֵר, הוֹלֵךְ וּפוֹחֵת יוֹתֵר הָרַע הַמִּתְבַּעֵר, עַד שֶׁיַּגִּיעַ הַזְּמַן שֶׁל "וְאֶת רוּחַ הַטֻּמְאָה אַעֲבִיר מִן הָאָרֶץ" לְגַמְרֵי, "וְהָרִשְׁעָה כֻּלָּהּ כְּעָשָׁן תִּכְלֶה" כָּלִיל. פּוֹחֵת וְהוֹלֵךְ. וְאִם הַזִּכָּרוֹן הוּא הָאוֹר, הֲרֵי כָּל מַה שֶׁדּוֹלֵק יוֹתֵר, מֵאִיר יוֹתֵר. כָּל מַה שֶׁמִּשְׁתַּמְּשִׁים יוֹתֵר בְּ"נֵר מִצְוָה וְתוֹרָה אוֹר", הֲרֵי הֵם מוֹסִיפִים לָהּ אוֹר יוֹתֵר וְיוֹתֵר. "וְאֹרַח צַדִּיקִים כְּאוֹר נֹגַהּ הוֹלֵךְ וָאוֹר עַד נְכוֹן הַיּוֹם". "הוֹלֵךְ וָאוֹר", מוֹסִיף וְהוֹלֵךְ.  וַהֲלָכָה כְּבֵית הִלֵּל... |  |

שתי גישות עקרוניות להתמודדות עם יצר הרע מתוארות בקטע שקראנו. הגישה האחת דוגלת **ב"מלחמה חזיתית"** עם יצר הרע ומאבק להשמידו. הגישה השנייה מצדדת **בהגברת האור (החיוב),** ומתוך הגברת הטוב והאור נצליח להתגבר על החושך והרוע. בסופו של דבר פסיקת ההלכה היא כבית הלל.

זיכרון העבר הוא אחד המרכיבים המרכזיים באישיות האדם. התגברות על משבר והיחלצות מקושי מעמידים בפני המתמודד את שאלת יחסו אל עברו. יש אנשים שמדחיקים את עברם, אחרים מנתקים את קשריהם עם ידידים מתקופות קודמות. לכאורה גישה זו מסייעת לאדם להתחמק מתקופות קשות ולא נעימות בחייו. החיסרון העיקרי בשיטה זו היא עצם ההעלמה וההדחקה של אירועים שכביכול לא היו קיימים כלל במהלך חייו של האדם. האם אנו יכולים להעלים אירועים או תקופות שלימות המהוות חלק מהתפתחותנו הנפשית והאישית ולשכוח אותם לגמרי? האם ניתן בכלל להעלים את תודעת המשבר מזיכרוננו?

הרב סולוביצ'יק לא היה יכול לקבל, בצורה גורפת ובלעדית, את הגישה שהזכרנו. בספרו **על התשובה** כתב: "טבעו של אדם להפליג מן העבר והלאה, אבל מדי פעם בפעם הוא חייב לפקוד ולבקר את העבר, לפקוד סיטואציות וחוויות שמבחינות רבות לא מתו ולא נמחו, אלא ממשיכות לחיות בקרבו" (עמ' 170). **כיצד יוכל אדם לזכור את תקופת המשבר ובד בבד לפתוח דף חדש ולא להישבר על רקע זיכרונותיו הקשים מתקופות לא נעימות בחייו?** להלן תמצית הצעתו של **הרב סולוביצ'יק** שהתייחס הן ל"ביעור הרע" והן ל"העלאת הרע" כשתי דרכים בהתמודדות החוטא עם עברו.

**הרב יוסף דב סולוביצ'יק[[16]](#footnote-16)\*, על התשובה**

מקומו של העבר השלילי והחטא ביחס לחייו העכשוויים של האדם

|  |  |
| --- | --- |
| חוֹטֵא הַבָּא לַעֲשׂוֹת תְּשׁוּבָה עַל מַעֲשִׂים רָעִים שֶׁעָשָׂה בְּעָבָר – וְאֵין תְּשׁוּבָה בְּלִי "חֲרָטָה עַל הֶעָבָר" – מַה יַעֲשֶׂה בְּאוֹתָן שָׁנִים עָבָרוּ שֶׁל חֵטְא הַצְּרוּרוֹת לוֹ בְּזִכְרוֹנוֹ? יֵשׁ וְאָדָם שָׁרוּי בְּחֵטְא עֶשֶׂר שָׁנִים אוֹ חֲמֵשׁ-עֶשְׂרֵה שָׁנָה, (אֲנִי מַכִּיר גַּם יְהוּדִים שֶׁבָּאוּ לָשׁוּב בִּתְשׁוּבָה אַחֲרֵי שִׁבְעִים שָׁנָה) – מַה יַעֲשֶׂה כְּשֶׁהוּא בָּא לְהִסְתַּכֵּל אֲחוֹרַנִּית וּ"פוֹקֵד" שָׁנִים אֵלּוּ שֶׁעָבְרוּ עָלָיו בְּחִלּוּל-שַׁבָּת, בְּעֹשֶׁק וּגְזֵלָה? הֲרֵי שָׁנִים אֵלֶּה הֵם חֵלֶק מֵאִישִׁיּוּתוֹ, הֵם "הָאֲנִי" שֶׁלּוֹ. הַאִם יַמְשִׁיךְ לְהִזְדַּהוֹת עִם הַשָּׁנִים הַלָּלוּ, אוֹ שֶׁיִּמְחַק אוֹתָן כְּלאׁ-הָיוּ?  **יֵשׁ וְאָדָם "מוֹחֵק" שָׁנִים מֵחַיָּיו. יָדוּעַ שֶׁאֲסִירִים שֶׁיָּצְאוּ לְחֹפֶשׁ נוֹטִים לִשְׁכֹּחַ לְגַמְרֵי אֶת הַשָּׁנִים שֶׁהָיוּ כְּלוּאִים בְּבֵית-הַסֹּהַר. הֵם מוֹחֲקִים אוֹתָן מִן הֶעָבָר שֶׁלָּהֶם. "וְלֹא זָכַר שַׂר הַמַּשְׁקִים אֶת יוֹסֵף וַיִּשְׁכָּחֵהוּ" (בראשית** מ', כ"ג**), הוּא לֹא זָכַר וְהִשְׁכִּיחַ אֶת כָּל הַתְּקוּפָה הַלֹּא-נְעִימָה הַזֹּאת אוּלַי מִפְּנֵי שֶׁלֹּא רָצָה לִזְכֹּר כִּי הָיָה אֵי-פַּעַם בְּבֵית-הָאֲסוּרִים. וְאוּלָם, כְּשֶׁאָדָם מוֹחֵק חֵלֶק מִן הֶעָבָר – הֲרֵי הוּא מְקַצֵּץ בְּכָךְ חֵלֶק מֵהֲוָיָתוֹ, עֲבָרוֹ מִתְכַּוֵּץ וְאִישִׁיּוּתוֹ מִתְגַּמֶּדֶת.** "נִתּוּחַ" כָּזֶה אֵינוֹ דָּבָר קַל, אִי-אֶפְשָׁר לוֹ לְאָדָם בֵּן חֲמִשִּׁים אוֹ בֵּן שִׁשִּׁים לִמְחֹק בְּבַת-אַחַת שְׁלִישׁ, אוֹ מַחֲצִית, אוֹ אֲפִלּוּ שְׁלֹשֶׁה-רְבָעִים מֵחַיָּיו. אִם-כֵּן מַה יַעֲשֶׂה אִם הוּא רוֹצֶה לָשׁוּב בִּתְשׁוּבָה בְּשָׁלָב זֶה בְּחַיָּיו? הַאִם יַמְשִׁיךְ וְיִזְדַּהֶה עִם שָׁנִים אֵלֶּה שֶׁל חֵטְא? הֲרֵי בְּכָךְ הוּא כְּאִלּוּ מוֹדֶה בָּרַע וּמַכִּיר בּוֹ כְּחֵלֶק מֵאִישִׁיּוּתוֹ.  בִּשְׁאֵלָה זוֹ דָּנוּ בַּעֲלֵי-מַחְשָׁבָה הַרְבֵּה. הִיא הֵבִיאָה אֶת נִיטְשֶׁה וּשְׁפִּינוֹזָה שֶׁעָסְקוּ בָּהּ לִכְפֹּר בִּתְשׁוּבָה. הַרַמְבַּ"ם מְגַלֶּה דַּעְתּוֹ בִּשְׁאֵלָה זוֹ בְּפֶרֶק ב מֵהִלְכוֹת תְּשׁוּבָה  (הלכה ד): "מִדַּרְכֵי הַתְּשׁוּבָה לִהְיוֹת הַשָּׁב צוֹעֵק תָּמִיד לִפְנֵי ה'... וּמִתְרַחֵק הַרְבֵּה מִן הַדָּבָר שֶׁחָטָא בּוֹ וּמְשַׁנֶּה שְׁמוֹ, כְּלוֹמַר: אֲנִי אַחֵר וְאֵינִי אוֹתוֹ הָאִישׁ שֶׁעָשָׂה אוֹתָם הַמַּעֲשִׂים" וכו', כְּלוֹמַר, בֵּן שִׁבְעִים שֶׁעָשָׂה תְּשׁוּבָה, מוֹחֵק בְּבַת-אַחַת אֶת כָּל עֲבָרוֹ וַהֲרֵי הוּא, לְפֶתַע בֵּן שָׁנָה... **רָאִיתִי בַּעֲלֵי-תְשׁוּבָה שֶׁעָשׂוּ זֹאת וּמָה אֵרַע לָהֶם? הֵם נַעֲשׂוּ מוּזָרִים וְזָרִים לְמִשְׁפַּחְתָּם וִידִידֵיהֶם. הַלָּלוּ נִרְאוּ לָהֶם כְּשַׁיָּכִים לִתְקוּפָה אַחֶרֶת, לְגִלְגּוּל אַחֵר, לִתְקוּפָה בָּהּ הָיוּ שְׁרוּיִים בַּחֵטְא וַאֲשֶׁר נִמְחֲקָה עַתָּה מִתּוֹדַעֲתָם. עִם מְחִיקָה זוֹ מֵתוּ כָּל הָרְגָשׁוֹת וְכָל הַחֲוָיוֹת הַקְּשׁוּרִים בְּאוֹתָהּ תְּקוּפָה. מַגִּיעִים הַדְּבָרִים לִידֵי כָּךְ, שֶׁבַּעֲלֵי תְשׁוּבָה אֵלֶּה מְנַתְּקִים כָּל קֶשֶׁר לַהוֹרִים, לַבָּנִים, לָאַחִים וְלָאֲחָיוֹת.**  כָּךְ נִצְטַוָּה אַבְרָהָם אָבִינוּ עָלָיו-הַשָּׁלוֹם: "לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ". אַבְרָהָם אָבִינוּ קָרַע עַצְמוֹ לְגַמְרֵי מִן הֶעָבָר וְנִתֵּק אֶת כָּל הַחוּטִים הַמּוֹלִיכִים אֵלָיו. כִּלְשׁוֹן הַרַמְבַּ"ם: "וּמְשַׁנֶּה שְׁמוֹ, כְּלוֹמַר אֲנִי אַחֵר וְאֵינִי אוֹתוֹ הָאִישׁ שֶׁעָשָׂה אוֹתָם הַמַּעֲשִׂים". בֵּן מ"ג שָׁנִים הָיָה אָז אַבְרָהָם אָבִינוּ. הוּא וִתֵּר וְהִשְׁלִיךְ אַחֲרֵי גַּבּוֹ אַרְבָּעִים וְשָׁלֹשׁ שָׁנָה מִשְּׁנוֹת חַיָּיו. הַתּוֹרָה מַתְחִילָה לְסַפֵּר עַל חַיֵּי אַבְרָהָם רַק מִשֶּׁהוּא מַגִּיעַ לְאֶרֶץ-יִשְׂרָאֵל, רַק אָז "נוֹלְדָה" אִישִׁיּוּתוֹ שֶׁל אַבְרָהָם הָעִבְרִי.  הַרַמְבַּ"ם מְדַיֵּק בִּלְשׁוֹנוֹ: "אֶמֶשׁ הָיָה זֶה שָׂנאוּי לִפְנֵי הַמָּקוֹם מְשֻׁקָּץ וּמְרֻחָק וְתוֹעֵבָה וְהַיּוֹם הוּא אָהוּב וְנֶחְמָד, קָרוֹב וְיָדִיד". קֹדֶם הָיָה "זֶה", עַכְשָׁו הוּא "הוּא", לִכְאוֹרָה אוֹתוֹ הָאִישׁ אֲבָל בֶּאֱמֶת אָדָם אַחֵר. "הוּא", הָאָהוּב שֶׁל "הַיּוֹם" אֵינֶנּוּ "זֶה" הַמְּשֻׁקָּץ וְהַמְּרֻחָק שֶׁל אֶמֶשׁ.  הַשְּׁאֵלָה אִם הַתְּשׁוּבָה הִיא הֶמְשֵׁךְ אוֹ הֶפְסֵק, אִם הִיא מְקַיֶּמֶת אֶת הֶעָבָר אוֹ מְבַטֶּלֶת אוֹתוֹ לְגַמְרֵי תְּלוּיָה בְּטִיבָהּ שֶׁל הַתְּשׁוּבָה. יֵשׁ תְּשׁוּבָה שֶׁל הֶמְשֵׁךְ, הַמַּכִּירָה בֶּעָבָר וְיֵשׁ תְּשׁוּבָה שֶׁתַּכְלִיתָהּ בִּעוּר מֻחְלָט שֶׁל הָרַע מִקֶּרֶב אִישִׁיּוּתוֹ שֶׁל הָאָדָם. **יֵשׁ מַצָּבִים שֶׁבָּהֶם אֵין בְּרֵרָה אַחֶרֶת מֵאֲשֶׁר בִּעוּר הַרֹעַ, עֲקִירָתוֹ מִן הַשֹּׁרֶשׁ. אִם חָסִים עָלָיו בְּמִקְרִים כָּאֵלֶּה וּמַשְׁאִירִים אוֹתוֹ בִּמְקוֹמוֹ, חַיָּבִים לְשַׁלֵּם לְאַחַר-מִכֵּן מְחִיר גָּבוֹהַּ מְאֹד שֶׁל שִׁשָּׁה מִלְּיוֹן אוֹ שֶׁל עֶשְׂרִים מִלְּיוֹן קָרְבָּנוֹת. מְחִיַּת עֲמָלֵק שֶׁנִּצְטַוֵּינוּ עָלֶיהָ בַּתּוֹרָה אֵינָהּ עִנְיָן שֶׁל שִׂנְאָה גִּזְעִית, אֶלָּא עֲקִירָתָהּ שֶׁל אֻמָּה הַמְגַלֶּמֶת אֶת הָרַע שֶׁאֵין לוֹ תַּקָּנָה אֶלָּא בְּהֶפְסֵק גָּמוּר, בִּמְחִיקָה מֻחְלֶטֶת, כְּדֵי שֶׁהָרַע הַזֶּה לֹא יַמְשִׁיךְ וְיִפְעַל וְיַשְׁפִּיעַ לְרָעָה גַּם בִּימֵי הַטּוֹבָה.** גַּם בָּאָדָם הַשָּׁב יֵשׁ תְּשׁוּבָה שֶׁהִיא בִּבְחִינַת הֶפְסֵק; כָּל הַחֲטָאִים וְהַמַּעֲשִׂים הָרָעִים שֶׁעָשָׂה שׁוֹקְעִים לַתְּהוֹם, מִתְקַיֶּמֶת בָּהֶם הַנְּבוּאָה "וְתַשְׁלִיךְ בִּמְצֻלוֹת יָם כָּל חַטּאׁתָם". יַחַד עִם הַחֲטָאִים יוֹרְדִים לַמְּצוּלוֹת כָּךְ וְכָךְ שָׁנִים שֶׁל חֵטְא – עֶשֶׂר, אוֹ עֶשְׂרִים, אוֹ שְׁלֹשִׁים מִשְּׁנוֹת חַיָּיו שֶׁל הָאָדָם שֶׁחָטָא. אֵין כָּל אֶפְשָׁרוּת לְנַעֵר אֶת הַחֲטָאִים וּלְהַשְׁאִיר בִּמְקוֹמָם אֶת הַשָּׁנִים.  הַשָּׁנִים שֶׁנָּפְלוּ מַשְׁאִירוֹת חָלָל רֵיק וְיֵשׁ זְכוּת גְּדוֹלָה לְבַעַל-תְּשׁוּבָה בְּכָךְ שֶׁהקב"ה "עוֹבֵר עַל פֶּשַׁע", הוּא מַעֲלִים עַיִן וּמִתְעַלֵּם וְעוֹקֵר מִלּוּחַ-הַזְּמַן אֶת הַשָּׁנִים הַלָּלוּ שֶׁצָּלְלוּ לַתְּהוֹם יַחַד עִם כָּל קִשְׁרֵי הַקְּשָׁרִים שֶׁלָּהֶם, עִם הַקְּרוֹבִים וְהַמַּכָּרִים.  הַקָּדוֹשׁ-בָּרוּךְ-הוּא מִתְגַּלֶּה אָז בִּבְחִינַת "הַסּוֹבֵל וּמַעֲלִים עַיִן מִסּוֹרְרִים". מִדַּת-הַדִּין אֵינָהּ מְסֻגֶּלֶת לִתְפּסׁ גִּישָׁה זֹאת וְהִיא שׁוֹאֶלֶת: אֵיךְ אֶפְשָׁר לִמְחוֹת דָּבָר שֶׁהָיָה? **אַף מִדַּת הַהִגָּיוֹן מִתְקוֹמֶמֶת נֶגֶד אֶפְשָׁרוּת כָּזֹאת לַעֲקרׁ חֵלֶק מִן הַהַכָּרָה שֶׁל אָדָם, לִתְלֹשׁ אוֹתוֹ מִן הַזִּכָּרוֹן. נִיטְשֶׁה וְגַם קַאנְט טָעֲנוּ שֶׁזֶּה בִּלְתִּי אֶפְשָׁרִי. הַיַּהֲדוּת אוֹמֶרֶת: אֶפְשָׁר וְאֶפְשָׁר. אַבְרָהָם הָיָה הָרִאשׁוֹן שֶׁהֶרְאָה לָנוּ כִּי הַדָּבָר אֶפְשָׁרִי, כִּי יָכֹל אָדָם לַעֲשׂוֹת הֶפְסֵק וּלְהַתְחִיל מֵחָדָשׁ!**  **הַהַרְגָּשָׁה, הַרְגָּשַׁת הַתְּשׁוּבָה שֶׁל בַּעַל-תְּשׁוּבָה כָּזֶה הִיא מֻגְבֶּלֶת. תְּשׁוּבָה, פֵּרוּשָׁהּ חֲזָרָה. לְאָן הוּא חוֹזֵר? הוּא חוֹזֵר לִנְקֻדַּת-הַמּוֹצָא שֶׁבָּהּ עָמַד לִפְנֵי שֶׁיָּצָא לְדֶרֶךְ הַחֲטָאִים וּמַה שֶׁהָיָה בֵּינְתַיִם כְּאִלּוּ לֹא הָיָה. הקב"ה גּוֹמֵל לוֹ בִּמְחִילַת הַחֵטְא, בִּמְחִיקָתוֹ.** | **?>**  30) מה הם החסרונות של "ביעור הרע" והניתוק מהעבר?  **?>**  31) נסו להציע דרך להתמודדות עם **סביבה שלילית** מן העבר. |

🎔 **חכמת הלב**: ""תורת ה' תמימה" (תהילים י"ט) – כל כמה שתהפוך בה היא נשארת בתמימותה ושלימותה".

(הבעל שם טוב)

|  |  |
| --- | --- |
| **זוֹהִי דֶּרֶךְ אַחַת שֶׁל תְּשׁוּבָה, אֲבָל יֵשׁ גַּם דֶּרֶךְ אַחֶרֶת, זוֹ הַדֶּרֶךְ שֶׁל הַעֲלָאַת הָרַע וְלָאו דַּוְקָא בִּעוּרוֹ. בִּתְשׁוּבָה כָּזֹאת אֵין צֹרֶךְ בְּהֶפְסֵק, בְּכִלָּיוֹן שֶׁל הֶעָבָר, וּמְחִיקַת הַזִּכְרוֹנוֹת. בְּדֶרֶךְ זוֹ נִתָּן לָאָדָם לְהִזְדַּהוֹת עִם הֶעָבָר וְיַחַד עִם זֹאת לִהְיוֹת בַּעַל-תְּשׁוּבָה**.  אָמְרָה תּוֹרָה **(דברים** כ', י"ט) "כִּי תָצוּר אֶל עִיר יָמִים רַבִּים לְהִלָּחֵם עָלֶיהָ לְתָפְשָׂהּ, לֹא תַשְׁחִית אֶת עֵצָהּ לִנְדּחַׁ עָלָיו גַּרְזֶן" – קַל-וָחֹמֶר שֶׁאֵין לְכַלּוֹת בְּקַלּוּת-רֹאשׁ עֶשֶׂר אוֹ עֶשְׂרוֹת שָׁנִים מֵחַיֵּי אָדָם. מַה יַעֲשֶׂה אֵפוֹא בַּעַל-תְּשׁוּבָה עִם שָׁנִים שֶׁעָבְרוּ עָלָיו בְּחֵטְא? לְהִזְדַּהוֹת אִתָּן אֵין הוּא רוֹצֶה וְאִלּוּ לְהַשְׁחִית וּלְהַשְׁמִיד אוֹתָן אֵינוֹ יָכֹל – מַה יַעֲשֶׂה?  כְּשֶׁהַמַּטָּרָה הִיא בִּעוּר הָרַע, יֵשׁ לְהַשְׁמִידוֹ כָּלִיל, לְכַלּוֹֹתוֹֹ, וְלִזְרֹק אוֹתוֹ לִמְצוּלוֹת-יָם. **אֲבָל יֵשׁ גַּם דֶּרֶךְ אַחֶרֶת בְּטִפּוּל בָּרֹעַ וְהִיא הַעֲלָאָתוֹ. בְּדֶרֶךְ-תְּשׁוּבָה זוֹ אֵין הַשָּׁב נֶהְפָּךְ לְאַחֵר. אֵין הֶפְסֵק גָּמוּר בֵּין הַ"זֶּה" שֶׁל אֶתְמוֹל לְהַ"הוּא" שֶׁל הַיּוֹם. הַשְׁחָתַת הֶעָבָר וּמְחִיקָתוֹ אֵינָן הֶכְרֵחַ. אֶפְשָׁר לִבְנוֹת אֶת הֶעָתִיד עַל יְסוֹדוֹת הֶעָבָר – אֵיךְ? בְּהַעֲלָאַת הָרֹעַ**. כֵּיצַד מַעֲלִים אֵפוֹא אֶת הָרֹעַ, עַד לִידֵי כָּךְ שֶׁיַּפְסִיק מִלִּהְיוֹת רַע? כֵּיצַד נֶהְפָּךְ "הַמְּשֻׁקָּץ וְהַמְּרֻחָק" שֶׁל אֶמֶשׁ לְ"אָהוּב וְנֶחְמָד" שֶׁל הַיּוֹם, מִבְּלִי שֶׁיִּמְחַק וִיבַטֵּל אֶת הָאֶמֶשׁ?  תְּשׁוּבָה כָּזֹאת דּוֹרֶשֶׁת מִן הָאָדָם לֹא לַחֲזֹר לִנְקֻדַּת-הַמּוֹצָא, לַמָּקוֹם שֶׁעָמַד בּוֹ בַּתְּחִלָּה, אֶלָּא מְמַלְּאָה אוֹתוֹ שְׁאִיפָה עַזָּה לְהִתְקָרֵב קָרוֹב-קָרוֹב לְבוֹרֵא-עוֹלָם וּלְהַגִּיעַ לְמַדְרֵגָה כָּזֹאת שֶׁעָלֶיהָ כְּלָל לֹא הָיָה מֵעֵז לַחֲלוֹם לִפְנֵי הַחֵטְא. הוּא מִתְמַלֵּא עַתָּה כֹּחַ וְעֹז שֶׁלֹּא הָיוּ בּוֹ כְּלָל אָז.  אֵלּוּ מִנַּיִן לוֹ?  **הדינמיקה שבחטא**  זכירת החטא כמקור אנרגיה חיובי לעליה רוחנית והתקדמות.  תָּקְפּוֹ שֶׁל הַחֵטְא וְהַרְגָּשַׁת הָאַשְׁמָה וְהַבּוּשָׁה שֶׁבָּאָה לוֹ בְּעֶטְיוֹ, נֶהְפָּכִים בְּקִרְבּוֹ שֶׁל הַשָּׁב לְכֹחַ-אֵיתָנִים הַמּוֹשֵׁךְ אֶת הַחוֹטֵא לְזַנֵּק וּלְהִתְפָּרֵץ לְעֵבֶר בּוֹרֵא-עוֹלָם. שְׁנוֹת הַחֵטְא נֶהְפָּכוֹת לְכֹחַ-דַּחַף עָצוּם הַדּוֹחֵף אֶת הַחוֹטֵא אֶל בּוֹרֵא-עוֹלָם.  **אֶת הַחֵטְא אֵין לִשְׁכֹּחַ, אֵין לִמְחוֹת, אֵין לְהַשְׁלִיךְ לִמְצוּלוֹת-יָם. לְהֶפֶךְ, יֵשׁ לִזְכֹּר אוֹתוֹ. זִכְרוֹן הַחֵטְא הוּא שֶׁיֵּשׁ בּוֹ כְּדֵי לַחֲשׂף בְּנַפְשׁוֹ שֶׁל הַשָּׁב נְכוֹנוּת לְמַעֲשִׂים גְּדוֹלִים יוֹתֵר, עַזִּים יוֹתֵר. הָאֶנֶרְגְּיָה שֶׁל הַחֵטְא מוֹשֶׁכֶת, כַּבְיָכוֹל, כְּלַפֵּי מַעְלָה**.  רֵישׁ לָקִישׁ הוּא אֶחָד מִבַּעֲלֵי-הַתְּשׁוּבָה הַמְפֻרְסָמִים. רַבֵּנוּ תָּם בְּתוֹסָפוֹת (**ת"ב** בָּבָא מְצִיעָא פ"ד, ע"א) אוֹמֵר כִּי קֹדֶם שֶׁנַּעֲשָׂה לִיסְטִים הָיָה תַּלְמִיד-חָכָם, אַחַר-כָּךְ נִתְפַּס לְלִיסְטִיּוּת עַד שֶׁרַבִּי יוֹחָנָן הֱבִיאוֹ חֲזָרָה. וְאוֹמְרִים בַּעֲלֵי הַתּוֹסָפוֹת שֶׁאַחַר-כָּךְ הָיָה גָּדוֹל יוֹתֵר מֵאֲשֶׁר קֹדֶם. הַכֵּיצַד? הֲרֵי בַּזְּמַן שֶׁעָסַק בְּלִיסְטִיּוּת בְּוַדַּאי שֶׁלֹּא הָלַךְ לִלְמֹד תּוֹרָה. מָה אֵפוֹא עָשָׂה אוֹתוֹ עַתָּה יוֹתֵר גָּדוֹל מִמַּה שֶׁהָיָה קֹדֶם? הַחֵטְא! | **?>**  32) מה הן מעלותיה וחסרונותיה של "העלאת הרע" בזיכרון?  **?>**  33) הדגימו בדוגמאות אישיות מחיי יום-יום כיצד **אתם** מתיייחסים לתקופה שלילית בחייכם.  **?>**  34) כיצד יכול החטא להיות מקור להתקדמות וליצירת "אנרגיה חיובית"? |

🎔 **חכמת הלב**: "במקום בו נמצאת נשמתו של אדם ומחשבותיו – שם נמצא האדם כולו".

(בעל שם טוב)

|  |  |
| --- | --- |
| בַּעַל-תְּשׁוּבָה, הַיּוֹדֵעַ לֹא לִשְׁכֹּחַ אֶת הֶעָבָר, לֹא לִתְלֹשׁ אֶת הַדַּפִּים שֶׁל חֵטְא מִסֵּפֶּר הַזִּכְרוֹנוֹת שֶׁלּוֹ, אֶלָּא דַּוְקָא לִזְכּרׁ אֶת הַחֵטְא וְלִרְתֹּם אוֹתוֹ לְתַפְקִיד חָדָשׁ וּלְהִשְׁתַּמֵּשׁ בּוֹ כְּדֵי לְהַגְבִּיר בְּקִרְבּוֹ אֶת עֹז הַגַּעְגּוּעִים-דִּקְדֻשָּׁה הַפּוֹרְצִים בְּקִרְבּוֹ – הוּא הַזּוֹכֶה לִתְשׁוּבָה כָּזֹאת הַמַּעֲלָה אֶת הָרַע לְמַדְרֵגָה שֶׁל טוֹב. לְגַבָּיו הקב"ה אֵינוֹ "**עוֹבֵר** עַל פֶּשַׁע", אֶלָּא "**נוֹשֵׂא** עָווֹן וָפֶשַׁע", הוּא כִּבְיָכוֹל מֵרִים, מַגְבִּיהַּ וְנוֹשֵׂא אֶת הֶעָווֹן וְאֶת הַפֶּשַׁע לְמַעְלָה-לְמַעְלָה.  "וְאֵלֶּה דִּבְרֵי דָוִד הָאַחֲרֹנִים, נְאֻם דָּוִד בֶּן יִשַׁי וּנְאֻם הַגֶּבֶר הֻקַם עָל, מְשִׁיחַ אֱלֹהֵי יַעֲקֹב וּנְעִים זְמִרוֹת יִשְׂרָאֵל" (**שמואל** ב' כ"ג, א'). לְפִי הַפְּשָׁט "הֻקַם עָל" שֶׁנּוֹעַד מֵאֵת ה' לִהְיוֹת מְעֻלֶּה וְגָדוֹל וְאוּלָם חז"ל מַדְגִּישִׁים **(ת"ב**, **מועד קטן** ט"ז, ע"ב) "הֻקַם עָל – שֶׁהֵקִים עֻלָּהּ שֶׁל תְּשׁוּבָה". דָּוִד הוּא בַּעַל-תְּשׁוּבָה לְמוֹפֵת שֶׁהוּקַם עַל כְּדֵי לְהַרְאוֹת לְיִשְׂרָאֵל דֶּרֶךְ תְּשׁוּבָה. מַהוּ שֶׁעָשָׂה אֶת הַמֶּלֶךְ דָּוִד גָּדוֹל כָּל-כָּךְ עַד שֶׁ"אֵין יִשְׂרָאֵל מְשׁוֹרֲרִים בַּמִּקְדָּשׁ אֶלָּא שִׁירוֹתָיו וּזְמִירוֹתָיו" (לָשׁוֹן רָשִׁ"י שָׁם)? הָעֻבְדָּה שֶׁחָטָא וְעָשָׂה תְּשׁוּבָה, שֶׁנָּטַל אֶת הַחֵטְא וְהֵקִים מִמֶּנּוּ עֻלָּהּ שֶׁל תְּשׁוּבָה.  לְאוֹר זֶה יוּבְנוּ לָנוּ עַתָּה דִּבְרֵי רֵישׁ לָקִישׁ הַמּוּבָאִים לְמַעְלָה: "גְּדוֹלָה תְּשׁוּבָה שֶׁזְּדוֹנוֹת נַעֲשׂוֹת לוֹ כִּשְׁגָגוֹת" – **מְדֻבָּר כָּאן בִּתְשׁוּבָה שֶׁל בִּעוּר הָרַע. תְּשׁוּבָה זוֹ מוֹחֶקֶת אֶת הָעֲווֹנוֹת, אֲבָל אֵינָהּ מַפְרִיחָה וְאֵינָהּ מַפְרָה שׁוּם דָּבָר חָדָשׁ. הַזְּדוֹנוֹת נַעֲשׂוֹת כִּשְׁגָגוֹת, כְּאִלּוּ לֹא הָיוּ. הֵן נִמְחָקוֹת. אֲבָל בְּמַאֲמָר שֵׁנִי אוֹמֵר רֵישׁ לָקִישׁ: "גְּדוֹלָה תְּשׁוּבָה שֶׁזְּדוֹנוֹת נַעֲשׂוֹת לוֹ כִּזְכֻיּוֹת". הַכַּוָּנָה לִתְשׁוּבָה שֶׁל הַעֲלָאַת הָרַע, תְּשׁוּבָה זוֹ גּוֹרֶמֶת לוֹ לָאָדָם שֶׁיַּעֲשֶׂה מִצְווֹת בְּיֶתֶר עֹז וְאֹמֶץ מֵאֲשֶׁר עָשָׂה אוֹתָן לִפְנֵי שֶׁחָטָא, שֶׁיִּלְמַד תּוֹרָה אַחֶרֶת מִמַּה שֶׁלָּמַד אוֹתָהּ לִפְנֵי הַחֵטְא.** מַה גָּרַם לוֹ לְרֵישׁ לָקִישׁ שֶׁנַּעֲשָׂה לַחֲבֵרוֹ הַגָּדוֹל שֶׁל רַבִּי יוֹחָנָן רֹאשׁ אֲמוֹרָאֵי אֶרֶץ יִשְׂרָאֵל? תְּשׁוּבָה שֶׁעָשָׂה וְעַל יָדָהּ הֶעֱלָה אֶת הָרַע שֶׁבַּלִּיסְטִיּוּת וַהֲפָכוֹ לַטּוֹב שֶׁבְּלִמּוּד-תּוֹרָה.  **תְּשׁוּבָה זוֹ שֶׁל הַעֲלָאַת הָרַע הִיא תְּשׁוּבָה מֵאַהֲבָה וּבָהּ הַזְּדוֹנוֹת נַעֲשׂוֹת כִּזְכֻיּוֹת וְאִלּוּ הַתְּשׁוּבָה שֶׁל בִּעוּר-הָרַע הִיא תְּשׁוּבָה מִיִּרְאָה וּבָהּ הַזְּדוֹנוֹת נִמְחָקוֹת וְנַעֲשׂוֹת כִּשְׁגָגוֹת.** בִּתְשׁוּבָה מֵאַהֲבָה עוֹלָה הָאַהֲבָה עִם הַתְּשׁוּבָה, הִיא לוֹהֶטֶת בָּאֵשׁ שֶׁנָּפַח בָּהּ הַחֵטְא, הִיא מוֹשֶׁכֶת אֶת הָאָדָם בַּעֲבוֹתוֹת אַהֲבָה לַעֲלוֹת וּלְהִתְעַלּוֹת. לְגַבֵּי תְּשׁוּבָה זוֹ אָמְרוּ חֲכָמִים **(ת"ב** יומא פ"ו, ע"א): "גְּדוֹלָה תְּשׁוּבָה שֶׁמִַּגַּעַת עַד כִּסֵּא הַכָּבוֹד".  תִּשְׁאֲלוּ: אֵיךְ יִתָּכֵן שֶׁבַּעַל-תְּשׁוּבָה יַגִּיעַ יוֹתֵר קָרוֹב וְיוֹתֵר גָּבוֹהַּ מִן הַמָּקוֹם שֶׁהָיָה בּוֹ קֹדֶם? אֵיךְ יְכוֹלִים חֲטָאִים לֵהָפֵךְ לְכֹחַ דִּינָמִי שֶׁל קְדֻשָּׁה? וְכִי לֹא נֶאֱמַר "מִי יִתֵּן טָהוֹר מִטָּמֵא לֹא אֶחָד" (**איוב** י"ד, ד')? רַק ה', הוּא לְבַדּוֹ, יוֹדֵעַ אֶת הַמִּסְתּוֹרִין הַזֶּה. רִבּוֹנוֹ-שֶׁל-עוֹלָם, יוֹצֵר הַכֹּל, הוּא שֶׁיָּצַר הָאֶפְשָׁרוּת שֶׁמִּטֻּמְאָה תִּוָּלֵד טָהֳרָה וְאֶפְשָׁר שֶׁגַּם רַעְיוֹן הַעֲלָאַת הַחֵטְא הוּא בִּכְלָל זֶה. | **?>**  35) הסבירו מתי יש בכוחה של תשובה, להפוך "זדונות" ל"שגגות", ומתי היא הופכת "זדונות" ל"זכויות"? |

🎔 **חכמת הלב**: "אין יהודי רע בעולם. יש יהודי שרע לו...".

(אמרה חסידית)

אחת התחושות העיקריות בעולמו הנפשי של המאמין, המתמודד עם יצר הרע ונאבק במשבר, היא **תחושת חוסר אונים ותסכול נוכח כישלון.** תחושת הייאוש עלולה להוביל לאי-רצון ולהיעדר מוטיבציה לנסות לצאת מתוך המשבר. בספרו של **רבי נחמן מברסלב** **ליקוטי מוהר"ן** מוצעת דרך אלטרנטיבית ליציאה ממשבר. עיקר ההצעה מכוון לראיית החיוב בנפש האדם ולתשומת הלב **ליסודות החיוביים** הנמצאים בנפש האדם. להלן דבריו:

**רבי נחמן מברסלב[[17]](#footnote-17)\*, ליקוטי מוהר"ן, סימן רפ"ב**

צריך האדם לחפש ולמצוא באישיותו את נקודת הטוב גם בשעת משבר.

|  |  |
| --- | --- |
| כֵּן צָרִיךְ הָאָדָם לִמְצֹא גַּם בְּעַצְמוֹ, **כִּי זֶה יָדוּעַ שֶׁצָּרִיךְ הָאָדָם לִזָּהֵר מְאֹד לִהְיוֹת בְּשִׂמְחָה תָּמִיד וּלְהַרְחִיק הָעַצְבוּת מְאֹד מְאֹד.** וַאֲפִלּוּ כְּשֶׁמַּתְחִיל לְהִסְתַּכֵּל בְּעַצְמוֹ וְרוֹאֶה שֶׁאֵין בּוֹ שׁוּם טוֹב, וְהוּא מָלֵא חֲטָאִים, וְרוֹצֶה הַבַּעַל דָּבָר לְהַפִּילוֹ עַל-יְדֵי זֶה בְּעַצְבוּת וּמָרָה שְׁחוֹרָה, חָס וְשָׁלוֹם, אַף-עַל-פִּי-כֵן אָסוּר לוֹ לִפֹּל מִזֶּה, **רַק צָרִיךְ לְחַפֵּשׂ וְלִמְצֹא בְּעַצְמוֹ אֵיזֶה מְעַט טוֹב, כִּי אֵיךְ אֶפְשָׁר שֶׁלֹּא עָשָׂה מִיָּמָיו אֵיזֶה מִצְוָה אוֹ דָּבָר טוֹב, וְאַף כְּשֶׁמַּתְחִיל לְהִסְתַּכֵּל בְּאוֹתוֹ הַדָּבָר הַטּוֹב, הוּא רוֹאֶה שֶׁהוּא גַּם כֵּן מָלֵא פְּצָעִים וְאֵין בּוֹ מְתֹם, הַיְנוּ שֶׁרוֹאֶה שֶׁגַּם הַמִּצְוָה וְהַדָּבָר שֶׁבִּקְדֻשָּׁה שֶׁזָּכָה לַעֲשׂוֹת, הוּא גַּם כֵּן מָלֵא פְּנִיּוֹת וּמַחֲשָׁבוֹת זָרוֹת וּפְגָמִים הַרְבֵּה, עִם כָּל זֶה אֵיךְ אֶפְשָׁר שֶׁלֹּא יִהְיֶה בְּאוֹתָהּ מִצְוָה וְהַדָּבָר שֶׁבִּקְדֻשָּׁה אֵיזֶה מְעַט טוֹב**, כִּי עַל כָּל פָּנִים אֵיךְ שֶׁהוּא, עַל כָּל פָּנִים הָיָה אֵיזֶה נְקֻדָּה טוֹבָה בְּהַמִּצְוָה וְהַדָּבָר טוֹב שֶׁעָשָׂה, כִּי צָרִיךְ הָאָדָם לְחַפֵּשׂ וּלְבַקֵּשׁ לִמְצֹא בְּעַצְמוֹ אֵיזֶה מְעַט טוֹב כְּדֵי לְהַחֲיוֹת אֶת עַצְמוֹ וְלָבוֹא לִידֵי שִׂמְחָה כנ"ל, **וְעַל-יְדֵי זֶה שֶׁמְּחַפֵּשׂ וּמוֹצֵא בְּעַצְמוֹ עֲדַיִן מְעַט טוֹב, עַל-יְדֵי זֶה הוּא יוֹצֵא בֶּאֱמֶת מִכַּף חוֹבָה לְכַף זְכוּת וְיוּכַל לָשׁוּב בִּתְשׁוּבָה, בִּבְחִינוֹת "וְעוֹד מְעַט וְאֵין רָשָׁע וְהִתְבּוֹנַנְתָּ עַל מְקוֹמוֹ וְאֵינֶנּוּ" כנ"ל…**  … ְעַל כֵּן, עַל-יְדֵי שֶׁאֵינוֹ מַנִּיחַ לְהַפִּיל אֶת עַצְמוֹ וּמְחַיֶּה אֶת עַצְמוֹ בְּמַה שֶׁמְּחַפֵּשׂ וּמְבַקֵּשׁ וּמוֹצֵא בְּעַצְמוֹ אֵיזֶה נְקֻדּוֹת טוֹבוֹת וּמְלַקֵּט וּמְבָרֵר אֵלּוּ הַנְּקֻדּוֹת טוֹבוֹת מִתּוֹךְ הָרַע וְהַפְּסֹלֶת שֶׁבּוֹ וכו' כנ"ל, עַל יְדֵי זֶה נַעֲשִׂים נִגּוּנִים כנ"ל וַאֲזַי הוּא יָכֹל לְהִתְפַּלֵּל וּלְזַמֵּר וּלְהוֹדוֹת לַה'. | **?>**  36) כיצד עשויה "ראיית הטוב הגלום באישיות האדם" לעזור לו לצאת מתוך משבר ועצבות? |

**מקורות מספרות הקודש ומספרי חולין להרחבה ולהעמקה**

**מקור ראשון: דווקא המשבר הקיצוני, הלא- טבעי, מלמד על יד ה'**

|  |  |
| --- | --- |
| *מִתּוֹךְ דִּבְרֵי הָרַב יְהוּדָה עֲמִיטָל זצ"ל, רֹאשׁ יְשִׁיבַת הַר עֶצְיוֹן:*  "מִי שֶׁהָיָה שָׁם, בְּגֵיא הַהֲרִיגָה, לֹא יָכֹל הָיָה שֶׁלֹּא לִרְאוֹת אֶת יָד ה'. הַדְּבָרִים הָיוּ כָּל כָּךְ בִּלְתִּי טִבְעִיִּים, כָּל כָּךְ בִּלְתִּי מוּבָנִים, כָּל כָּךְ בִּלְתִּי הֶגְיוֹנִיִּים... כָּל מִי שֶׁהָיָה שָׁם רָאָה. זֶה לֹא טִבְעִי, אֶת יָד ה' רָאִיתִי, אֲבָל לֹא אֶת הַפֵּשֶׁר, אֶת הַמַּשְׁמָעוּת. הוּא דִּבֵּר אֵלַי – אֲבָל לֹא הֵבַנְתִּי מִלָּה... הָיוּ שָׁם שְׁנֵי מַחֲנוֹת, מִצַּד אֶחָד מַחֲנֶה הָרוֹצְחִים וּמִצַּד שֵׁנִי מַחֲנֶה הַנִּרְצָחִים וְאַשְׁרֵינוּ שֶׁאֲנַחְנוּ הִשְׁתַּיַּכְנוּ לְמַחֲנֶה הַנִּרְצָחִים... עָדִיף לִהְיוֹת בֵּין הַנִּרְצָחִים מֵאֲשֶׁר בֵּין הָרוֹצְחִים. זֹאת נְקֻדַּת אוֹר הִיסְטוֹרִית שֶׁשּׁוּם דָּבָר לֹא יָכֹל לְהַאֲפִיל עָלֶיהָ".  (מיה משה, "עולם בנוי וחרב ובנוי", עמ' 116) |  |

**מקור שני: לפעמים תפילה נשמעת ואינה נענית, ואנחנו נמשיך להאמין ולהתפלל**

|  |  |
| --- | --- |
| "אֲנִי רוֹאֶה אוֹתְךָ כָּאן נַחְשׁוֹן, עִם אוֹתוֹ חִיּוּךְ קָבוּעַ, הַפַּעַם עַל מַה שֶׁאַתָּה, נַחְשׁוֹן הַקָּטָן וְהַגָּדוֹל, הִצְלַחְתָּ לַעֲשׂוֹת לְעַם שָׁלֵם. עַל הַמַּדְרֵגָה שֶׁאֵלֶיהָ הִצְלַחְתָּ לְהַעֲלוֹת עַם שָׁלֵם בְּיָמִים שְׁסוּעִים, קָשִׁים, וְעִם הַחִיּוּךְ הַזֶּה אֲנִי רוֹצֶה לְסַפֵּר לְךָ שֶׁרַק הַשָּׁבוּעַ זָכִיתִי לְגַלּוֹת, אַחֲרֵי הַרְבֵּה שָׁנִים שֶׁל הֶכֵּרוּת עֲמֻקָּה, שֶׁל אַהֲבָה גְּדוֹלָה בֵּינֵינוּ, רַק הַשָּׁבוּעַ זָכִיתִי לְגַלּוֹת אֶת הַמַעֲיָן שֶׁמִּמֶּנּוּ שָׁאַבְתָּ אֶת הָאֱמוּנָה הָאַדִּירָה הַזֹּאת, אֶת הָאִידֵאָלִיסְטִיּוּת הַזֹּאת, שֶׁהָיְתָה אֶצְלְךָ כָּל הַיָּמִים.  בָּאתִי אֶתְמוֹל בַּלַּיְלָה אֶל אַבָּא, אֶל אִמָּא, וְאַבָּא תָּפַס אוֹתִי וּבִקֵּשׁ מִמֶּנִּי לַחְשֹׁב יַחַד רַק עַל דָּבָר אֶחָד. נִסִּיתִי לְנַחֵם, לְהוֹצִיא מִלָּה, אַבָּא עָצַר וְאָמַר לִי: "מַטְרִיד אוֹתִי רַק דָּבָר אֶחָד. נַחְשׁוֹן הֶעֱלָה אֶת כָּל הָעַם הַזֶּה לְמַדְרֵגָה כָּזֹאת גְּדוֹלָה שֶׁל אֱמוּנָה, אֲנִי אַחֲרַאי שֶׁזֶּה לֹא יֵרֵד עַכְשָׁו".  זֶה מַה שֶׁהֶעֱסִיק אֶת אַבָּא, רֶגַע אַחֲרֵי שֶׁאַתָּה כְּבָר לֹא הָיִיתָ פֹּה. רַק אֶתְמוֹל הֵבַנְתִּי מֵאֵיזֶה חֹמֶר אַתָּה קֹרַצְתָּ. יָדַעְתִּי תָּמִיד, כְּמוֹ שֶׁיָּדַעְתִּי שִׁלְשׁוֹם כְּשֶׁעָבַרְתִּי לִפְנֵי הַתֵּבָה, וּרְבָבוֹת רְבָבוֹת כָּל בֵּית יִשְׂרָאֵל שָׁאֲגוּ בְּאוֹתָהּ תְּפִלָּה מְאֻחֶדֶת, יָדַעְתִּי שֶׁהַכֹּל בָּא מֵאֵיזֶשֶׁהוּ כֹּחַ שֶׁאַתָּה מְחַיֵּךְ בּוֹ.  לֹא יוֹדֵעַ אֵיפֹה וְאֵיךְ וּבְאֵיזֶה עִנּוּי וּבְאֵיזוֹ כְּפִיתָה הָיִיתָ אָז, אֲבָל אֶת הָרוּחַ שֶׁלְּךָ לֹא כָּפְתוּ, אֶת הַחִיּוּךְ שֶׁלְּךָ לֹא סָגְרוּ, אֶת הָאֱמוּנָה שֶׁלְּךָ לֹא כָּלְאוּ, וְאֶת הָרוּחַ הַזֹּאת, שֶׁאַתָּה מַשְׁאִיר בָּנוּ עַכְשָׁו, אֲנַחְנוּ מִתְחַיְּבִים, נַחְשׁוֹן, בְּשֵׁם אַבָּא שֶׁלְּךָ, בְּשֵׁם אִמָּא שֶׁלְּךָ, בְּשֵׁם הָאַחִים שֶׁלְּךָ, בְּשֵׁם כָּל הַחֶבְרביה – זֹאת הַמִּלָּה שֶׁלְּךָ – בְּשֵׁם הַחֶבְרביה הָאֲמִתִּיִּים שֶׁלְּךָ, מֵהַיְשִׁיבָה, מֵהַיְחִידָה – כַּמָּה רָצִיתָ כְּבָר לַעֲנֹד אֶת הָאוֹת הַזֹּאת שֶׁל הָעוֹרֵב – אֲנַחְנוּ מִתְחַיְּבִים שֶׁאֶת הָרוּחַ הַזֹּאת הַלֹּא כְּלוּאָה, אֲנַחְנוּ נַמְשִׁיךְ לְהוֹצִיא, נַמְשִׁיךְ לְהוֹצִיא שִׁבְעָתַיִם!  לֹא נֶחֱלַשְׁנוּ אֶתְמוֹל בַּלַּיְלָה, הִתְחַזַּקְנוּ נַחְשׁוֹן, הִתְחַזַּקְנוּ וְנַמְשִׁיךְ, וְנַמְשִׁיךְ עִם הֲבָנָה מֵאֵיפֹה הַחֹמֶר הַזֶּה קֹרַץ. אַבָּא הוֹסִיף וְאָמַר לִי עוֹד מִשְׁפָּט אֶחָד, וְגַם אוֹתוֹ אֲנִי חַיָּב לְהַעֲבִיר לְךָ: "כָּל כָּךְ הַרְבֵּה בַּקָּשׁוֹת" – כָּךְ הוּא אָמַר לִי – "בִּקַּשְׁתִּי מֵהקב"ה. בִּקַּשְׁתִּי מִמֶּנּוּ בְּרִיאוּת, בְּשָׁעָה שֶׁהָיִיתִי" – וְאַתָּה יוֹדֵעַ כַּמָּה אַבָּא הָיָה חוֹלֶה וְזָכָה לָצֵאת (מִזֶּה) – "וְקִבַּלְתִּי. בִּקַּשְׁתִּי מִשְׁפָּחָה כְּמוֹ שֶׁלָּכֶם – וְקִבַּלְתִּי. בִּקַּשְׁתִּי אֶת כָּל מַה שֶׁרָצִיתִי. **שָׁאֲלוּ אוֹתִי**" – אָמַר הָאַבָּא – "**הִתְפַּלְּלוּ כָּל כָּךְ הַרְבֵּה וְלֹא קִבְּלוּ תְּשׁוּבָה. וַאֲנִי אוֹמֵר**" – כָּךְ הוּא אָמַר לִי – "**קִבַּלְתִּי תְּשׁוּבָה! הַתְּשׁוּבָה הָיְתָה לֹא! לְאַבָּא מֻתָּר לַעֲנוֹת גַּם לֹא!!**"  מִשָּׁם אַתָּה הִגַּעְתָּ נַחְשׁוֹן, וְאֶל הַמָּקוֹם שֶׁשָּׁם כָּל הָאֱמֶת נִמְצֵאת אַתָּה הוֹלֵךְ עַכְשָׁו. יֵשׁ לִי רַק בַּקָּשָׁה אַחַת קְטַנָּה. תְּבַקֵּשׁ שָׁם, לִפְנֵי כִּסֵּא הַכָּבוֹד, שֶׁיַּפְסִיקוּ לִבְחֹן אוֹתָנוּ בְּמִבְחָנִים כָּאֵלֶּה שֶׁל אֱמוּנָה וְאַחְדוּת, בַּקֵּשׁ שָׁם שֶׁהַשָּׁבוּעַ הַזֶּה יִהְיֶה שִׁעוּרֵי הַבַּיִת הָאַחֲרוֹנִים שֶׁלָּנוּ. **הֵבַנּוּ!** תְּבַקֵּשׁ שָׁם שֶׁיִּהְיֶה לָנוּ כֹּחַ לִמְצֹא אֶת הַנְּקֻדָּה הַפְּנִימִית, הַמְאַחֶדֶת אֶת כֻּלָּנוּ תָּמִיד כְּמוֹ הַשָּׁבוּעַ, בְּלִי עֲזָרוֹת כָּאֵלֶּה כְּמוֹ שֶׁל הַחוֹטְפִים שֶׁלְּךָ. תְּבַקֵּשׁ שָׁם אֶת זֶה עִם הַחִיּוּךְ שֶׁלְּךָ, עִם הַחִיּוּךְ שֶׁאַף פַּעַם לֹא יָכֹלְנוּ לַעֲמֹד נֶגְדּוֹ. כְּשֶׁתְּבַקֵּשׁ אֶת זֶה, אֲנַחְנוּ נִתְפַּלֵּל כָּאן, עִם הַכֹּחַ שֶׁלָּמַדְנוּ מִמְּךָ שֶׁנּוּכַל לְהַמְשִׁיךְ, וְנוּכַל לְהַמְשִׁיךְ.  וְגַם הָאֱלֹקִים שֶׁנִּסָּה אֶת אַבְרָהָם, גַּם אִם הַפַּעַם לֹא זָכִינוּ לְקַבֵּל אֶת הַקּוֹל שֶׁל מַלְאָךְ ה' מִן הַשָּׁמַיִם שֶׁאוֹמֵר: "אַל תִּשְׁלַח יָדְךָ אֶל הַנַּעַר", כַּמָּה חִכִּינוּ לַקּוֹל הַזֶּה וְלֹא קִבַּלְנוּ אוֹתוֹ, אֲבָל אֲנַחְנוּ **נַמְשִׁיךְ לְהִתְפַּלֵּל, וְנַמְשִׁיךְ לְהַאֲמִין, בְּיֶתֶר שְׂאֵת, בְּיֶתֶר עֹז,** אֲנַחְנוּ מִלְּמַטָּה וְאַתָּה מִלְּמַעְלָה, וּבְיַחַד, בְּעֶזְרַת ה' – אֶת כָּל מַה שֶׁחִיַּכְתָּ אֵלָיו, אֶת כָּל הָאִידֵאָלִים שֶׁהֶאֱמַנְתָּ בָּהֶם, אֶת כָּל הָאֱמוּנָה שֶׁכָּל כָּךְ רָצִיתָ לְמַמֵּשׁ, בְּיַחַד נַמְשִׁיךְ לְמַמֵּשׁ אוֹתָהּ כָּאן.  תְּהֵא נִשְׁמָתְךָ, נַחְשׁוֹן, צְרוּרָה בִּצְרוֹר הַחַיִּים.  (הספד **הרב מרדכי אלון** על **נחשון וקסמן הי"ד**, י"א מרחשוון, תשנ"ה) |  |

1. \* נתן אלתרמן (ה'תר"ע – ה'תש"ל, 1910 – 1970): אחת הדמויות המרכזיות בעולם השירה העברית. שיריו מורכבים משירה פוליטית ומשירה לירית וסיפורית. שיריו התפרסמו בעיתוני "הארץ" ו"דבר" (תחת הכותרת "הטור השביעי"). [↑](#footnote-ref-1)
2. \* דון יצחק אברבנאל (ה'קצ"ז - ה'רס"ח, 1508-1437): [מדינאי](http://he.wikipedia.org/wiki/%D7%9E%D7%93%D7%99%D7%A0%D7%90%D7%99) יהודי, [פילוסוף](http://he.wikipedia.org/wiki/%D7%A4%D7%99%D7%9C%D7%95%D7%A1%D7%95%D7%A3), [פרשן מקרא](http://he.wikipedia.org/wiki/%D7%A4%D7%A8%D7%A9%D7%9F_%D7%9E%D7%A7%D7%A8%D7%90), ו[איש כספים](http://he.wikipedia.org/wiki/%D7%9B%D7%9C%D7%9B%D7%9C%D7%9F). מחבר ה[פירוש "אברבנאל](http://he.wikipedia.org/w/index.php?title=%D7%A4%D7%99%D7%A8%D7%95%D7%A9_%D7%90%D7%91%D7%A8%D7%91%D7%A0%D7%90%D7%9C&action=edit&redlink=1) על התורה". נולד ב[ליסבון](http://he.wikipedia.org/wiki/%D7%9C%D7%99%D7%A1%D7%91%D7%95%D7%9F), [פורטוגל](http://he.wikipedia.org/wiki/%D7%A4%D7%95%D7%A8%D7%98%D7%95%D7%92%D7%9C) ונפטר ב[ונציה](http://he.wikipedia.org/wiki/%D7%95%D7%A0%D7%A6%D7%99%D7%94), איטליה. תולדות חייו קשים, ובבמהלכם איבד את כל רכושו שלוש פעמים. [↑](#footnote-ref-2)
3. \* הרב פרופ' אליעזר ברקוביץ (ה'תרס"ח - ה'תשנ"ב, 1992-1908): נמנה עם בכירי ההוגים במאה העשרים. הוסמך לרבנות על ידי הרב יחיאל יעקב וינברג ב"בית המדרש לרבנים" בברלין וקיבל תואר דוקטור באוניברסיטת ברלין. כיהן כרב קהילה באנגליה ובאוסטרליה והתמנה כראש החוג לפילוסופיה במכללה בשיקגו. בשנת 1975 עלה לארץ והתגורר בירושלים. עסק רבות בהתמודדות אמונית עם השואה. [↑](#footnote-ref-3)
4. **\* רבי עקיבא**, מגדולי התנאים, חי אחרי חורבן הבית השני, ותמך בבר כוכבא ובמרד נגד הרומאים.

   [↑](#footnote-ref-4)
5. \* המלבי"ם (ה'תקס"ט - ה'תרל"ט, 1809 – 1879): רב ודרשן בקהילות שונות במזרח אירופה, חיבר ספרים בהלכה ופרוש מפורסם לתורה - "התורה והמצווה" ופרוש לתנ"ך – מקרא קודש. [↑](#footnote-ref-5)
6. \* לדמותו – ראה עמ' 31. [↑](#footnote-ref-6)
7. \* לדמותו – ראה עמ' 15. [↑](#footnote-ref-7)
8. \* לדמותו – ראה עמ' 65. [↑](#footnote-ref-8)
9. \* ספר זה סלל, עם צאתו לאור, את הדרך לקבוע את מקצוע מחשבת ישראל במערך הלימודים בחינוך הדתי. [↑](#footnote-ref-9)
10. \* הרב שאול ישראלי (ה'תרס"ט - ה'תשנ"ה, 1909 – 1995): למד בישיבת בלוצק בבלארוס ובישיבת מיר, עלה ארצה בשנת תרצ"ד והחל ללמוד בישיבת מרכז הרב, אצל הרב קוק. לאחר מכן התמנה לרבה של כפר הרואה. ייסד את מקצוע מחשבת ישראל בחינוך הדתי, במדרשית נועם וערך את הספר הראשון במקצוע – "פרקים במחשבת ישראל". כמו כן כתב ספרי הלכה רבים, עסק רבות בענייני מצוות התלויות בארץ ושימש כדיין בבית הדין הרבני הגדול בירושלים. לאחר פטירת הרב צבי יהודה קוק, התמנה לראש ישיבת "מרכז הרב" בירושלים (בצוותא עם הרב שפירא זצ"ל). [↑](#footnote-ref-10)
11. . [↑](#footnote-ref-11)
12. [↑](#footnote-ref-12)
13. \* לדמותו – ראה עמ' 33. [↑](#footnote-ref-13)
14. \* פישרמן ש', **נוער הכיפות הזרוקות,** מכללת אורות ישראל, אלקנה, תשנ"ט. [↑](#footnote-ref-14)
15. \* הרב שלמה יוסף זוין (ה'תרמ"ו - ה'תשל"ח, 1886 – 1978): חסיד חב"ד, בצעירותו כיהן כרב בכמה מקומות ברוסיה. בשנת תרצ"ה (1935) עלה לא"י ובשנת תש"ב (1942), החל בחיבור האנציקלופדיה התלמודית. חיבר ספרי הלכה ואגדה רבים, שזכו לתפוצה רבה. [↑](#footnote-ref-15)
16. \* לדמותו – ראה עמ' 65. [↑](#footnote-ref-16)
17. \* לדמותו – ראה עמ' 32. [↑](#footnote-ref-17)